Madheehu - Teaser | Vaahaka މަދީހު – ޓީސަރ – Vaahaka\nމަދީހު - ޓީސަރ\n2k00\tApril 4, 2022\nސައިކަލުގެ އަލި މަދީހުގެ މޫނަށް އެޅުނު ހިނދު، ވާތުއަތް ނަގައި މޫނު ފޮރުވަމުން އިސްޖަހާލިއެވެ. އެ ވަގުތު، ވާތު އަތުގެ ކޮނޑުގައި އޮޅާލެވިފައި އޮތް ދިގު ވާގަނޑު، ލައިގެން ހުރި ނޫ ކުލައާއި، ހުދުކުލައިގެ ގޮޅިޖެހި ގަމީހުގައި ޖެހި ހޫރެމުން ދިޔައެވެ. އަދި އެލުވާލެވިފައިވާ ކަނާތު އަތުގައި އޮތް އެޅިގަލުން ޖެހި، ލައިގެން ހުރި ކަޅު ފަޓުލޫނުގައި، ހިރަފުހުން ކުރެހެމުން ދިޔައެވެ. ބަރުހެލި ގޮތަކަށް، ދެ ފަރާތައް ހޫރެމުން، މަޑުމައިތިރި ލަސް ހިނގުމެއްގައި އޭނާ ދިޔައީ، އަރައިގެން ހުރި ފެންފައިވާނަށް ގެއްލުމެއް ނުވާ ވަރަށެވެ.\nހިނދުކޮޅަކަށް އަލި އަޅުވާލި ސައިކަލު، މަދީހުގެ ފަހަތައް ފަހަނައަޅައި އޮބާލިއެވެ. އެއިރު މުޅި ރަށުން ކަރަންޓު ކެނޑިފައިވުމުން، ކަޅުފޮއި ރޭގެ މެންދަމު ވަގުތު އަލިކަމެއް ގެނުވަމުން ދިއަ، ތަރިތަކުގެ އައްޔަށް މަދީހުގެ ލޯ ހޭނިލަން ކުޑަ ވަގުތުކޮޅެއް ނެގިއެވެ. އެ ހިނދު އޭނާގެ ލޮލުން އައިސްފައި ހުރި ކަރުނައިން ކުޑަވަރެއްގެ ވިދުވަރެއް ފެނިލިއެވެ. އެއީ ފުންކަން ނޭނގޭހާ ފުން ހިޔާލުތަކެއްގެ ތެރެއަށް އޭނާ ގެނބިފައިވާ ކަމުގެ ނިޝާނެކެވެ. މޫނުމަތީގައި އެވާ ހުސްކަން ބުނެދެމުން އެދަނީ، އޭނާގެ ހަޔާތައް ކޮންމެވެސް ބޮޑު ތޫފާނެއް އައިސްފައި ވާކަމެވެ. މި ވަގުތު މަދީހު ދެކެނީ ހަޔާތުގެ ހަތަރު އުދަރެސް ފެނުޖެހިފައިވާ ކަމުގައެވެ.\nމަޑު ހިނގުމުގައި މަދީހުއަށް ބަނދަރަށް ނުކުމެވުނު އިރު، އުޑުމަތިން ކުޑަވަރެއްގެ ވާރޭ ވިލާރޮށްޖެއް، ރަށާއި ދިމާލަށް މިސްރާބު ޖަހަމުން އައެވެ. މުޅި ހިސާބުގަނޑަށް ވެރިވެފައިވާ ނާމާން ކަމުގެ ތެރެއިން، އިވެމުން ދަނީ މަދީހުގެ ނޭފަތް ދެމުމުގެ އަޑާއި، ހިނގުމުގެ އަޑުގެ އިތުރުން، ކުދި ސޫފިތައް ގޮވާ އަޑުތަކެވެ. އެ ވަގުތު އެތަނުގައި، އޭނާގެ ހަރަކާތްތައް ފެންނާނެ އެއްވެސް އިންސިއެއް، ޖިންނިއެއް، އަދި ޖަނަވާރެއް ވެސް ވާހެނެއް ހިޔެއްނުވެއެވެ. ނަމަވެސް މަދީހުގެ ހިތައް ބިރުވެރިކަން އިހުސާސު ވާކަމުގެ އެއްވެސް ކުލަވަރެއް ފެނިގެނެއް ނުދެއެވެ.\nމަދީހުއަށް ޖެޓީގެ ދެކުނު ފަރާތުގައި ހަދާފައިވާ ސިޑީގެ މައްޗަށް އެރުނު ވަގުތު، ހަމަކުރަމުން ގެންދިއަ ވާރޭ ވިލާރޮދީގެ ދަށުން ފޯރިމަރަމުން އައި ފިނި ވައިރޯޅިއެއް އައިސް، ގައިގައި ބީހިލިއެވެ. އެ ވަގުތު ވައިރޯޅި އޭނާގެ ގާތުގައި އެ ކުރަން އުޅޭ ކަންތައް ނުކުރުމަށް ބުނިހެން ހީވެ، ގައިން ހީބިހި ނަގައިގެން ދިއައެވެ. ނަމަވެސް އެ ވައިރޯޅިން، އޭނާގެ އަޒުމަކަށް ކުޑަވެސް އަސަރެއް ނުކުރިއެވެ. އަވަސް ހަރަކާތާ އެކު، ސިޑީގެ މަތީގައި އިށީނދެ، އެޅިގައު ބާއްވާ، އޭގައި ގެނައި ވާގަނޑު އަށްސަން ފެށިއެވެ.\nކައިރިވަމުން އައި ވާރޭ ވިލާރޮދީގެ އަޅުވެތިކަމުގައި އުޅުނު ވައިރޯޅިތަކުގެ އެދުމަށް ފަޅުގައި އަޅާފައިވާ އުޅަނދުތައް ނަށަން ފެށި ވަގުތު، ފަޅުގައި އުފެދުނު ބާނިތައް، ނޫ ކުލައިން ދިއްލެން ފެށިއެވެ. ނަމަވެސް، ވާތު ފައިގައި ވާގަނޑު އަށްސަމުން ގެންދިއަ މަދީހުއަށް، އެ މަންޒަރެއް ނުފެނެއެވެ. ކުއްލިއަކަށް، ވާރޭ ވިލާރޮދިން ވެއްޓިގެން އައި ކުޑަ ފެންތިއްކެއް އަތުގައި ޖެހުނު ހިނދު، އޭނާގެ ހަރަކާތައް ހުއްޓުމެއް ގެނުވިއެވެ. ބޭއިހްތިޔާރުގައި، މަދީހު އިސްއުފުލާ އުޑުމައްޗަށް ބަލާލިއެވެ. ހަތަރު އުދަރެސް ފެނުޖެހުނެއް ކަމަކު، މަތީގެ ރިޒުގު ބަންދު ނުވާނެކަން އެ ވާރޭ ވިލާރޮދި މަދީހުގެ ގާތުގައި ބުނަމުން ދިއައެވެ. އެހެނެއް ކަމަކު، ކޯތާފަތުގައި ޖެހުނު ވާރޭފެން ތިއްކެއް ކަރުނައާއި އެކުވެގެން ދިޔަ ވަގުތު އިސްޖަހާލައި ވާތުފައިގައި ވާގަނޑު އަށްސާ ނިންމާލިއެވެ. މިއަދު އޭނާ ބޭނުންވަނީ މި ވަގުތީ އާލަމުން ވަކިވެގެން ދިއުމެވެ.\nމަދީހުގެ ދެ އަތުން އެޅިގަލުގައި ހިފައި، ފުން ނޭވާއެއް ލުމަށްފަހު ތެދުވި ވަގުތު ބޮލުމަތީގައި ވީ ވާރޭ ވިލާރޮދިން، ހިމަފޮދު ވާރޭއެއް ވެހެން ފެށިއެވެ. އެ ވަގުތު ވާރޭފެންތިކި ވެއްޓި ފަޅުގެ ލޮނުގަނޑުގައި ޖެހޭ ކޮންމެ ތަނަކާއި، އުފެދޭ ކުދި ބާނިތައް ނޫކުލައިން ދިއްލެން ފެށިއެވެ. މަދީހުއަށް އެ މަންޒަރު ފެނި ހައިރާންކަން ގެނުވި ވަގުތު، އަތުގައި އޮތް އެޅިގައު، އަތުން ދޫވެގެން ސިޑީގެ މައްޗަށް ވެއްޓުނެވެ. އެ ހިނދު، ސިޑިއަށް ލިބުނު ކުޑަ ލޮޅުމުގެ ސަބަބުން، ސިޑީގެ ކައިރީގެ، ފަޅުގެ މަތީ ފެން ފަށަލާގައި އުޅުނު މަސްތައް ކުއްލިއަކަށް ދުއްވައިގަތެވެ. އެސޮރުމެން ދުވެފައި ދިޔަ ރޮނގުތައް ވެސް ނޫކުލައިން ދިއްލިގެން ދިއުމުން އެ މަންޒަރަށް އިތުރު އަޖައިބު ކަމެއް ގެނުވާލިއެވެ. އެ ވަގުތު މަދީހު ކުރަން އުޅުނު ކަންތަކުގެ މަތިން މުޅިން ހަނދާން ނެތި، އެ މަންޒަރު ބަލަން ހުރެވުނެވެ.\nރެދަނުގެ ނޫ އަލިން ފަޅުތެރެ ދިއްލެމުން ދިއަ، އަޖައިބު ކުރުވަނިވި، ހިއްގައިމު ނަމަވެސް ބިރުވެރި މަންޒަރު ބަަލަން ހުރި މަދީހުގެ ނަޒަރު ކުއްލިއަކަށް ގޮސް ހުއްޓުނީ، ރަށާއި ވީ ފަރާތު ޖެޓީ މަތީގައި ހުރި ކުޑަ ފިރެހެން ކުއްޖަކާއި ދިމާލަށެވެ. އެ ކުޑަކުއްޖާ ހުރީ ބަރު އެއްޗެއްހެން ހީވާ އެއްޗެއް، ދެ އަތުން ހިފައިގެން މެޔާލާ ބައްދާލައިގެންނެވެ. ގެނބެމުން ދިޔަ ހިޔާލުތަކުން ކުއްލިއަކަށް މިންޖުވެ، މަދީހުއަށް ހަމަހޭވެރިކަން ވިއެވެ. އަދި، އޭނާ ކުރަން އައި ކަންތައް، އެ ކުޑަކުއްޖާ ވެސް ކުރަން އުޅޭހެން ހީވެ، އެކަން ހުއްޓުވަން ދިއުމަށް އަވަސްވެ ގަތެވެ. ނަމަވެސް، މަދީހުގެ ފައިގައި އެޅިގައު އަށްސާފައި އޮތްކަން ހަނދާންނެތި، ފަޔަށް ބާރުލާ ދުއްވައިގަތް ވަގުތު ސިޑީގެ މައްޗަށް އަނގަ ވަތައް ވެއްޓުނެވެ. އަދި އޭނާގެ ބޯ، ސިޑީގައި ޖެހުނު ވަގުތު، ”ސީން“ އަޑު އިވި، ސިކުންތުކޮޅަކަށް މުޅި ދުނިޔެ ހުއްޓުން އެރިއެވެ. ވީ ތަދަށް ކެތްކޮށް މަދީހުގެ ބޮލުގައި އަތް ކާތަމުން ތެދުވެ ބަނދަރާއި ދިމާލަށް ވާގޮތައް އިށީނދެ ހަމަޖެހިލަމަށްފަހު، ފައިގައި އަށްސާފައި އޮތް ވާގަނޑު މުހާލުމަށް އަވަސްވެގަތެވެ.\nމަދީހުގެ ފައިގައި އަށްސާފައިވާ ވާގަނޑު މުހާލާ، ކުޑަކުއްޖާއާއި ދިމާލަށް ބަލާލި އިރު، އެ ކުއްޖާ ހުރީ ޖެޓީއާއި ތަންކޮޅެއް ދުރުގައެވެ. އަވަސް ހަރަކާތާއި އެކު މަދީހު ކޮޅަށް ތެދުވަނިކޮށް، އެ ކުއްޖާ ހިފައިގެން ހުރި ބަރު އެތި ކޮނޑުގައި އެޅުވުމަށްފަހު، ޖެޓީއާއި ދިމާލަށް ދުއްވައި ގަތެވެ. އެ ވަގުތު ފަޅުގެ މެދާކަށްހާ ހިސާބުން ވަށްބުރަކަށް ވާގޮތައް ނޫކުލައިން ދިއްލި، ފަޅުގެ ލޮނުގަނޑުގައި އޮއިވަރެއް އުފެދި އެނބުރެން ފެށިއެވެ. އެ މަންޒަރު ފެނި ހުއްޓުން އެރި މަދީހުގެ ހިތައް ބިރުުވެރިކަން ވަދެގެން ދިޔައީ، ބާރު ދުވެލީގައި އައިސް ފަޅުގެ ތެރެއަށް ފުންމާލި ކުޑަކުއްޖާގެ ފަހަތުން އަނދިރި ދުންގަނޑެއް އުފެދެން ފެށުމުންނެވެ. އެ ދުންގަނޑުން ކަޅު ބިޔަ ދޫންޏެއް އުފެދި އެ ކުއްޖާ ޖަހައިގަނެގެން ގޮސް، ފަޅުގައިވި އޮއިވަރުގެ އެނބުރުމުގެ ތެރެއަށް ފީނައިގަތެވެ. ހަމަ އެއާއެކު ފަޅުގައިވި އޮއިވަރު ކުއްލިއަކަށް ހުއްޓި، ފަޅުގެ ހުރިހާ ހިސާބެއްގެ ލޮނުގަނޑު ރެދަނުގެ ނޫއަލިން ދިއްލާލިއެވެ. ފެނުނު މަންޒަރު ގަބޫލުކުރަން ދަތިވެ ބިރުގަތްފައި ހުރި މަދީހު ހިތްވަރުކޮށް އަވަސްވެ ގަތީ އެ ކުއްޖާ ހުރި ހިސާބަށް ދިއުމަށެވެ.\nމަދީހުގެ ފަޔަށް ބާރުލާ ދުވެފައި ކުޑަކުއްޖާ ހުރި ހިސާބަށް ދެވުނުއިރު، ފަޅުގައިވި ރެދަނުގެ ނޫއަލި މަޑުމަޑުން ފަނޑުވަމުން ގޮސް ނިވެނީއެވެ. އެ އިރު ހިތް އަވަސްވެ މާނޭވާ ލެވިލެވި ހުރި މަދީހު، ގުދުވެލާ، މޭފުރާ ހައެއްކަ ނޭވާލާ، ވަރުބަލި ފިލުވާލުމަށް ޖެޓީގެ މަތީގައި މަޑުކޮށްލިއެވެ. އޭނާގެ ހިތް އެދެމުން ދިއައީ، ފަޅުގެ ތެރެއަށް ފުންމާލާ، އެ ކުޑަކުއްޖާ ފެނޭތޯ ބެލުމަށެވެ. އެ އެދުމަށް ފުންމާލަން ޖެހިލުންވެ ހުރެ ނަމަވެސް، ފުން ނޭވާއެއްލައި ދުވެފައި ގޮސް ފަޅުގެ ތެރެއަށް ފުންމާލިއެވެ. ހަމަ އެވަގުތު އައި ގަދަ ވަޔާއެކު އުޑުމަތީގައި ވި ވާރޭ ވިލާރޮދިން ބޯކޮށް ވާރޭ ވެހެން ފެށިއެވެ.\nފަޅުގެ މަތީފެންފަށަލައިން ރެދަނުގެ ނޫ އަލިން ދިއްލެމުން ދިޔަ ނަމަވެސް، މަދީހުގެ ދެލޯ ނެއްތަނަށް ހުޅުވައިގެން ފަޅުގެ އަޑީގައި ފީނަމުން ދިޔައިރު ފަޅުގެ އަޑީގައި ވާ އަނދިރިކަމުގެ ތެރެއިން އެކަށްޗެއް ވެސް ނުފެނެއެވެ. މަދީހުއަށް މި ކުރެވެނީ ބޭކާރު ކަމެއްކަން ރޭކާލީ، ނޭވާ ކޮޅަށް ގޮސްގެން ދެތިން ފަހަރަކު އަރާ ފީނާފީނާ ވަރުބަލިވި ފަހުންނެވެ. އެއިރު ވެސް ބޯކޮށް ވިއްސާރަ ވެހެމުން ދާތީ، މަދީހު ހީކަރުވައި ގަނެގެން ތުރުތުރު އަޅަމުން ދިއައެވެ. އެންމެ ފަހުން އެ ކުޑަކުއްޖާ ނުފެންނާނެ ކަމަށް ނިންމާ، ޖެޓީގައި ދޯނި ގާތްކޮށް މީހުން ރަށަށް އަރުވަން ހަދާފައި ހުންނަ ސިޑިއަކުން ޖޭޓީގެ މައްޗަށް އެރިއެވެ. އެ ވަގުތު މަދީހުގެ ބޮލުގައި ވަރަށް ގަދައަށް ރިއްސައިގަނެ ހެޔަށް ގޮށްވާން ފެށުމުން، ދެއަތް ނަގާ ބޮލުގައި އަތްއަޅާ މަޑުމަޑުން ތިރިވާން ފެށިއެވެ. އެ ވަގުތު، ޖެޓީ ކައިރީގައި ޖަހާފައި ހުންނަ ބައްތިތައް މަޑުމަޑުން ދިއްލެމުން ދިއަ ނަމަވެސް މަދީހުގެ ލޯމައްޗަށް ދިއައީ އަނދިރި ވަމުންނެވެ. ކުއްލިއަކަށް، ”މަދީހު“ އޭ ކިޔާ މީހަކު ގޮވާލި އަޑު އިވިގެން ފަހެއް ބަލާލިއިރު، އޭނައާއި ދިމާލަށް މީހަކު އަންނަތަން ފެނުނު ނަމަވެސް، އަނބުރައިގަނެގެން މަދީހު ޖެޓީގެ މައްޗަށް ވެއްޓުނެވެ.


vnews - World Cup gai thafaath Hair Cut negi sababu Ronaldo aanmukohffi\nވޯލްޑްކަޕްގައި ތަފާތު "ހެއާ ކަޓް" ނެގި ސަބަބު ރޮނާލްޑޯ އާންމުކޮށްފި\n2002 ވަނަ އަހަރު ބޭއްވުނު ވޯލްޑް ކަޕްގައި ތަފާތު "ހެއާ ކަޓް" ނެގި ރޮނާލްޑޯ - ފޮޓޯ: ޓުވިޓާ\nޖަޕާން އަދި ސައުތް ކޮރެއާގައި 2002 ވަނަ އަހަރު ބޭއްވުނު ވޯލްޑް ކަޕްގައި ތަފާތު "ހެއާ ކަޓް" ނެގި ސަބަބު ބްރެޒިލްގެ ފުޓުބޯޅަ ލެޖެންޑް ރޮނާލްޑޯ އާންމުކޮށްފި އެވެ.\nއޮސްޓްރޭލިއާގައި ނޫސްވެރިންނަށް މައުލޫމާތު ދެމުން ރޮނާލްޑޯ ބުނީ ވޯލްޑްކަޕްގެ ކުރިން އޭނާ އަށް ބޮޑު އަނިޔާއެއްވި ކަމަށާއި، އެންމެންވެސް ދިޔައީ އެ އަނިޔާއިން ސަލާމަތްވެ އަލުން ވޯލްޑްކަޕަށް ފިޓުވާނެ ކަމާ މެދު ސުވާލު އުފައްދަމުން ކަމަށެވެ.\nއެގޮތުން ރޮނާލްޑޯ ބުނީ ހެއާ ކަޓް ނަގަން ވިސްނީ އޭނާ އަށް ލިބުނު އަނިޔާގެ ވާހަކަ ދެއްކުން މަޑު ޖައްސާލުމަށްފަހު ހެއާ ކަޓާ ބެހޭގޮތުން ވާހަކަ ދެއްކުމަށް ކަމަށެވެ. އަދި އޭގެ ސަބަބުން ކުޅެން ފަސޭހަވި ކަމަށްވެސް ރޮނާލްޑޯ ބުންޏެވެ.\nރޮނާލްޑޯ ބުނީ ފަރިތަކުރުމަށް ނިކުތުމުން އެންމެންވެސް އޭނާގެ އިސްތަށިގަނޑާ ބެހޭގޮތުން ތަފާތު ވާހަކަތައް ދެއްކި ކަމަށާއި، ހެއާ ކަޓް ނެގީ އެކަން ކުރާ ހިތުން ނޫން ކަމަށެވެ.\nބްރެޒިލުން ވަނީ 2002 ވަނަ އަހަރު ބޭއްވުނު ވޯލްޑް ކަޕް ކާމިޔާބުކޮށްފަ އެވެ. މީގެ 16 އަހަރު ކުރިން ކުޅުނު ފައިނަލް މެޗުގައި ބްރެޒިލް ވާދަކުރީ ޖަރުމަނާ އެވެ. އެ މެޗު އެޓީމުން ކާމިޔާބުކުރީ ރޮނާލްޑޯގެ ދެ ލަނޑާއެކު 0-2 ގެ ނަތީޖާއަކުންނެވެ.\nގިނަ ބަޔެއްގެ ސަމާލުކަން ހޯދި ހެއާ ކަޓްތައް ތައާރަފްކޮށްދިން ރޮނާލްޑޯ ވަނީ ފީފާ އިން ހޮވި ދުނިޔޭގެ އެންމެ މޮޅު ކުޅުންތެރިޔާގެ މަގާމު ތިން ފަހަރު ހޯދާފަ އެވެ.


މަހްރޭޒް ހޯދުމަށް ލިވަޕޫލުން މަޝްވަރާތައް ފަށައިފި - Voice of Meedhoo\nޕްރިމިއަ ލީގުގެ ލެސްޓަ ސިޓީއަށް ކުޅެމުން އަންނަ ރިޔާދު ކަރީމް މަހްރޭޒް ހޯދުމުގެ މަޝްވަރާތައް ލިވަޕޫލުން ފަށައިފި އެވެ.\nމީޑިއާ ރިޕޯޓްތައް ބުނާގޮތުން ލިވަޕޫލުން މަހްރޭޒް ހޯދުމަށް މަސައްކަތްކުރަމުން އަންނަނީ އެ ކްލަބް ދޫކޮށް ފިލިޕޭ ކުޓީނިއޯ ބާސެލޯނާއަށް ބަދަލުވުމާ ގުޅިގެންނެވެ.\nލިވަޕޫލުން މަހްރޭޒް އަށް ޝައުގުވެރިކަން ފާޅުކޮށް ލެސްޓާއާއެކު މަޝްވަރާތައް ފަށާފައިވާތާ ދުވަސްކޮޅެއް ވެއްޖެ ކަމަށް ވެސް މީޑިއާ ރިޕޯޓްތައް ބުނެ އެވެ.\nދުނިޔޭގެ ނަން މަޝްހޫރު ގިނަ ކްލަބްތަކަކުންވެސް ޝައުގުވެރިވާ މަހްރޭޒް ހޯދުމަށް ލިވަޕޫލްގެ އިތުރުން އާސެނަލްވެސް މަސައްކަތްކުރަމުން އަންނަ ކަމަށް ރިޕޯޓްތައް ބުނެ އެވެ. އެހެންނަމަވެސް މިކަމާ ގުޅިގެން ރަސްމީކޮށް މަހްރޭޒް އެއްވެސް އެއްޗެއް ބުނެފައެއް ނުވެ އެވެ.\nއުމުރުން 26 އަހަރުގެ މަހްރޭޒް ވިދާލީ ލެސްޓާއިންނެވެ. އޭނާ ވަނީ ލެސްޓާ އަށް މިހާތަނަށް ކުޅުނު 162 މެޗުގައި 43 ލަނޑު ކާމިޔާބު ކޮށްފަ އެވެ. މީގެއިތުރުން އޭނާ ވަނީ އަލްޖީރިއާ ގައުމީ ޓީމުގައި ހިމެނި އެޓީމަށް މިހާތަނަށް ކުޅުނު 34 މެޗުގައި 8 ލަނޑު ކާމިޔާބު ކޮށްދީފަ އެވެ.\nމަހްރޭޒް ވަނީ އެ އަހަރު ޕްރިމިއާ ލީގުގެ އެންމެ މޮޅު ކުޅުންތެރިޔާ، ލެސްޓާގެ އެންމެ މޮޅު ކުޅުންތެރިޔާ، އެފްރިކާގެ އެންމެ މޮޅު ކުޅުންތެރިޔާ އަދި ޕްރިމިއާ ލިގުގެ ސަޕޯޓަރުން މެދުގައި އެންމެ މަގުބޫލު ކުޅުންތެރިޔާގެ މަގާމުވެސް ހޯދާފަ އެވެ\nރިތިކްގެ “ސުޕަރ 30”\nފިލްމު ސުޕަރ 30 އަކީ ޕަޓްނާގެ ސްކޮލަރ އާނަންދް ކުމާރްގެ ހަޔާތުގެ މައްޗަށް ތައްޔާރު ކޮށްފައިވާ ފިލްމެކެވެ. އާނަންދް ...\nޗައިނާގައި ބޭއްވި “ސިލްކް ރޯޑް، ޔަންގް ޑްރީމްސް” ޕްރޮގްރާމްގެ ލަވަ ކިޔުމާއި މިއުޒިކްގެ ފަންނުވެރިކަމުގެ މުބާރާތުގެ2ވަނަ ...


Syria hanguraamaiga dhivehsaku maruvejje\nސީރިއާގެ ހަނގުރާމައިގައި މަރުވި ކަމަށްބުނާ މީހާ\nސީރިއާގެ ހަނގުރާމައިގައި އަނެއްކާވެސް ދިވެއްސަކު މަރުވެއްޖެ އެވެ.\nދިވެހި ފިރިހެނަކު ސީރިއާ ހަނގުރާމައިގައި މަރުވެފައިވާ ކަމަށް ސޯޝަލް މީޑިއާގެ ޕޭޖެއްގައި ބުނެފައިވެ އެވެ. އެ ޕޯސްޓުގައި މަރުވި މީހާގެ ފޮޓޯވެސް ވަނީ އާންމުކޮށްފަ އެވެ. ޕޯސްޓްގައި ބުނެފައިވާ ގޮތުން އޭނާ މަރުވީ އިދުލީބްގެ "ފްރޮންޓްލައިނެއް ދިފާއުކުރުމުގައި" އުޅެނިކޮށެވެ.\nޕޯސްޓްގައި ބުނެފައިވާ ގޮތުގަައި އޭނާ މަރުވީ އިދުލީބްގެ ޖަބަލުއް ޒަވިއްޔާ ނަމަކަށް ކިޔާ ސަރަހައްދުގަ އެވެ. މަރުވިމީހާ އަކީ ކޮން ރަށެއްގެ ކާކުކަން އަދި ސާފެއް ނުވެ އެވެ. ހަނގުރާމަވެރިންގެ މައުލޫމާތު ފަތުރާ މީހުން އޭނާއަށް ދީފައިވާ ނަމަކީ "އަބޫ އަބްދުއްރަހްމާން" އެވެ. އަދި "އަބޫ ހަޖަރު" ނަމުން ވެސް އެ ޕޯސްޓްގައި އޭނާއަށް މުހާތަބުކޮށްފައިވެ އެވެ.\nހަނގުރާމަ ކުރުމަށް ރާއްޖޭން ސީރިއާއަށް ގޮސް އުޅޭ މީހުން ގުޅިގެން އުޅެނީ، އެނގިފައިވާ ގޮތުގައި މައިގަނޑު ދެ ޖަމާއަތަކާ އެވެ. އެއީ އިސްލާމިކް ސްޓޭޓް (އައިއެސް) އާއި ޖަބުހަތުއް ނުސްރާ އެވެ.\nމިދިޔަ ބުރާސްފަތި ދުވަހު މަރުވި މީހާގެ މައުލޫމާތު އާއްމުކޮށްފައި ވަނީ "ބިލާދުއް ޝާމް"ގެ ނަމުގައި މައުލޫމާތު ފަތުރާ މީހުން ކަަމަށް ވާތީ މަރުވި މީހާ ހަނގުރާމަ ކުރަމުން ދިޔައީ ބެލެވޭ ގޮތުގައި ޖަބުހަތުއް ނުސްރާއާ ގުޅިގެންނެވެ.\nމިކަމާ ގުޅޭގޮތުން ހޯ މްމިނިސްޓްރީން ބުނީ ސީރިއާގައި ހަނގުރާމަ ކުރަނިކޮށް ދިވެއްސަކު މަރުވެފައިވާ ކަމުގެ މައުލޫމާތު އަދި ނުލިބޭ ކަމަށެވެ. ފުލުހުންގެ އިދާރާއިން ވެސް މިކަމާ ގުޅޭގޮތުން އަދި ޖަވާބެއް ނުދެ އެވެ.\nސީރިއާ ހަނގުރާމައިގައި ބައިވެރިވާން ރާއްޖޭން ދިޔަ އެތައް ބަޔަކު ވަނީ ހަނގުރާމައިގައި މަރުވެފަ އެވެ. އެ މީހުންގެ އަނބިދަރިންގެ ތެރެއިން ބައެއް މީހުން އެ ގައުމުގައި ހާލުގައި ޖެހިފައި އެބަތިއްބެވެ. ސަރުކާރުން ވަނީ އެފަދަ އާއިލާއެއް ރާއްޖެ ގެނައުމުގެ މަސައްކަތް ކުރަމުންދާ ކަމަށް ބުނެފަ އެވެ.\nމޯލްޑިވްސް ޕޮލިސް ސާވިސް ސީރިޔާ ޓެރަރިޒަމް + މަރު މިނިސްޓްރީ އޮފް ހޯމް އެފެއާޒް


Kudakudhinge dhuvahu Huravee School in dharivarun hehvvaalee thafaathu gothakah - One Online\nހުރަވީ ސްކޫލުގެ ޓީޗަރުން ތައްޔާރުކުރި ކޭކު އަދި ބައެއް ޓީޗަރުން ---\nކުޑަކުދިންގެ ދުވަހު ހުރަވީ ސްކޫލުން ދަރިވަރުން ހެއްވާލީ ތަފާތު ގޮތަކަށް\nކޮންމެ އަހަރެއްގެ ކުޑަކުދިންގެ ދުވަސްވެސް ސްކޫލުތަކުގައި ވަރަށް ކުލަގަދަ ގޮތެއްގައި ފާހަގަކުރެއެވެ. އެ ދުވަހަކީ އެކުދިންގެ ދުވަސްކަމުން އެކި ހަރަކާތްތައް ސްކޫލުގެ ޓީޗަރުންނާއި ބެލެވެރިން އިސްވެ ތިބެ ހިންގައެވެ. ނަމަވެސް މިއަހަރުގެ ކުޑަކުދިންގެ ދުވަސް ވެގެން ދިޔައީ ފަޅުކަން ބޮޑު ދިރުމެއް ނެތް ކުޑަކުދިންގެ ދުވަހަކަށެވެ.\nކޮވިޑުގެ ބަލިމަޑުކަމުގެ ސަބަބުން ސްކޫލުތައް ބަންދުކޮށްފައިވާއިރު، ކުޑަކުދިންގެ ދުވަސް އެންމެ އެކަށީގެންވާ ގޮތުގައި އެއްވެސް ސްކޫލަކަށް ފާހަގައެއް ނުކުރެވުނެވެ. ބައެއް ސްކޫލުތަކުން ވަނީ މިހާލަތުގައި ވެސް ގޭގައި ބަންދުވެފައި ތިބި ކުދިންގެ މޫނު މައްޗަށް ހިނިތުންވެސް ގެނެސްދީފައެވެ. އެގޮތުން ހުރަވީ ސްކޫލުގެ ޓީޗަރުންގެ ފަރާތުން ވަނީ ތަފާތު ވީޑިއޯތަކެއް ކުދިންނަށް ދޫކޮށްލައި، އެ ސްކޫލުގެ ކުދިން ހެއްވާލައި އުފާކޮށްދީފައެވެ.\nހުރަވީ ސްކޫލުން ކުޑަކުދިންގެ ދުވަހުގެ ހަރަކާތްތައް ފެށީ، ހާއްސަ ވީޑިއޯ މެސެޖަކުންނެވެ. އެ މެސެޖު ވަނީ އެރޭ 00:00 ގައި ސްކޫލުގެ ހުރިހާ ވައިބާ ގްރޫޕެއްގެ އިތުރުން އެ ސްކޫލުގެ ފޭސްބުކް ޕޭޖުގައި ހިއްސާކޮށްފައެވެ. އެދުވަހު 9:00 ޖެހިއިރު، ސްކޫލުގެ ޕްރިންސިޕަލް ވަނީ ޓުވިޓާ އާއި ފޭސްބުކް މެދުވެރިކޮށް ދަރިވަރުންނަށް ހާއްސަ މެސެޖެއް ދެއްވައިފައެވެ. ތިން މިނެޓުގެ އެ ވީޑިއޯ މެސެޖުގައި، އެ ސްކޫލުގެ ޕްރިންސިޕަލް ވަނީ ދުވަހުގެ ތަހުނިޔާ ދަރިވަރުންނަށް ފޮނުއްވުމާއެކު އަގުހުރި ނަސޭހަތްކޮޅެއް ދެއްވައިފައެވެ.\nޕްރިންސިޕަލްގެ މެސެޖަށް ފަހު އެ ސްކޫލުގެ އެޑްމިން އަދި ސަޕޯޓް ސްޓާފުންވެސް ވަނީ ކުޑަކުދިންގެ ދުވަހަށް ހާއްސަ ވީޑިއޯއެއް ތައްޔާރުކޮށް ވައިބާ ގްރޫޕުތަކުގެ އިތުރުން އެ ސްކޫލުގެ ފޭސްބުކް ޕޭޖުގައި ހިއްސާކޮށްފައެވެ.\nހުރަވީ ސްކޫލުން ދަރިވަރުން އުފާކޮށްދިނުމަށް އެންމެ ބުރަ މަސައްކަތެއް ކުރީ އެ ސްކޫލުގެ ޓީޗަރުންނެވެ. އެގޮތުން ކޮންމެ ގްރޭޑަކުން ވަކިވަކީން ވަނީ އެ ގްރޭޑެއްގެ ދަރިވަރުންނަށް ހާއްސަ ވީޑިއޯއެއް ތައްޔާރުކޮށް، ދުވަހުގެ ތަހުނިޔާ އެކުދިންނަށް ފޮނުވައިފައެވެ. އެކަމުގައި އެ ސްކޫލުގެ ހުރިހާ ޓީޗަރުންވެސް ބައިވެރިވެފައި ވެއެވެ.\n"ވަން" އަށް މައުލޫމާތުދެއްވަމުން ހުރަވީ ސްކޫލުގެ ލީޑިން ޓީޗަރަކު ވިދާޅުވީ، ކުޑަކުދިންގެ ދުވަހަށް ތައްޔާރުވުމުގެ މަސައްކަތް ހަފުތާއެއްހާ ދުވަސް ކުރީން ފެށި ކަމަށެވެ. މި ހާލަތުގައި އެންމެ ބޮޑަށް އުނދަގޫވީ، ދުރުގައި ތިބެގެން ވީޑިއޯތައް ހަދަން ޖެހުމުން ކަމަށާއި، ނަމަވެސް އުނދަގޫތަކާއެކުވެސް ދަރިވަރުންގެ މޫނުމައްޗަށް ހިނިތުންވުން ގެނެސްދެވުނީތީ އުފާކުރައްވާ ކަމަށް ލީޑިން ޓީޗަރު ވިދާޅުވިއެވެ.\n"މިއީ ހަފްތާއެއްހާ ދުވަހުގެ މަސައްކަތް. އަޅުގަނޑުމެން ވިސްނީ ދަރިވަރުން ދުރުގައި ތިއްބަސް އެކުދިން ހެއްވާލެވޭނީ ކޮން ގޮތަކަށްތޯ ބެލުމަށް. އެގޮތުގެ މަތިން އަޅުގަނޑުމެން ނިންމީ އެ ދުވަހުގެ އެޖެންޑާއެއް ކަނޑައަޅައި އޭގައި ހިމެނޭ ކަންކަން ކުރިއަށް ގެންދިއުމަށް. އެގޮތުން ވީޑިއޯތައް ހަދައި، ދަރިވަރުންނަށް ދުވަހުގެ ތަހުނިޔާއާއި މެސެޖުތައް ފޮނުވުން ފަދަ ކަންކަން މި ކުރެވުނީ." އޭނާ ވިދާޅުވިއެވެ.\nބައެއް ގްރޭޑްތަކުން ވަނީ ކުޑަކުދިންގެ ދުވަހުގެ މުނާސަބާގައި ކޭކުވެސް އަޅައި، އެ ކޭކުތަކުގެ ވީޑިއޯއާއެކު ދުވަހުގެ ތަހުނިޔާ އެ ދަރިވަރުންނަށް ފޮނުވައިފައެވެ. ދުރުގައި ތިބެގެންވެސް ޓީޗަރުންނާއި، މުޅި ހުރަވީ ސްކޫލުގެ ހުރިހާ މުވައްޒަފުން އެކުރި މަސައްކަތް ދަރިވަރުން ބަލައިގަތީ ހިނިތުންވުމާއެކުގައެވެ.\nޓީޗަރުން ދަރިވަރުންނަށް ދިން ސަޕްރައިޒް ދަރިވަރުންނަށް ވަރަށް ބޮޑަށް ކަމުދިޔަ ކަމަށް ބެލެނިވެރިން ބުނެއެވެ. އެގޮތުން ބައެއް ދަރިވަރުން، އެ ވީޑިއޯތައް ދެތިންހަތަރު ފަހަރުވެސް ބަލައިފައިވާކަން ބެލެނިވެރިން ފާހަގަކޮށްފައިވެއެވެ.\nހުރަވީ ސްކޫލުން ކުޑަކުދިންގެ ހަރަކާތްތައް ނިންމާލީ އެ ސްކޫލުގެ ޑެޕިއުޓީ ޕްރިންސިޕަލް އައިޝަތު ޒުހުރުބާންގެ އަގުހުރި ނަސޭހަތުގެ ބަސްކޮޅަކުންނެވެ. ދުވަހުގެ ތަހުނިޔާ އަރިސްކޮށް ޑެޕިއުޓީ ޕްރިންސިޕަލް ދެއްކެވި ވާހަކައިގައި ވިދާޅުވީ ކުޑަކުދިންނާއި ދުރުގައި ތިބެން ޖެހޭތީ ހިތާމަކުރައްވާ ކަމަށާއި، ޓީޗަރުންގެ އުފަލަކީ ދަރިވަރުންގެ ހިތްހަމަޖެހުން ކަމަށެވެ. އަދި ގޭތެރޭގައި ތިބޭއިރުވެސް ކިޔެވުމުގައި މަސްއޫލުވެގެން އުޅުމަށް ނަސޭހަތްތެރިވެވަޑައިގެންނެވިއެވެ.\nލޮކްޑައުންގެ މިހާލަތުގައި ވެސް ދަރިވަރުންނާ ގާތް ގުޅުމެއް ބޭއްވުމަށް ޓީޗަރުން ހާއްސަ އިސްކަމެއް ދެއެވެ. އަދި ދަރިވަރުންނާ އޮންނަ ގާތް ގުޅުން ކުއްލިއަކަށް ކެނޑިގެން ދިއުމުން، އެ ދަރިވަރުންގެ އިތުރުން ޓީޗަރުންގެ ދިރިއުޅުމަށް ވެސް ބަދަލުތަކެއް އާދެއެވެ. އެކަން މިދުވަސްވަރު ސޯޝިއަލް މީޑިއާ ދިރާސާކޮށްލުމުންވެސް އެނގެއެވެ. ދަރިވަރުން މަތީން ހަނދާންވެ، އެކަމުން ވާ އުނދަގޫ ވަރަށް ގިނަ ޓީޗަރުން ވަނީ ސޯޝިއަލް މީޑިއާގައިވެސް ހިއްސާކޮށްފައެވެ. އަދި އެ ޓީޗަރުން ލޯބިވާ ދަރިވަރުންނާ ވީ އެންމެ އަވަހަކަށް ބައްދަލުވުމަކީ ހުރިހާ ޓީޗަރުންގެވެސް އެދުމެވެ.\nހުރަވީ ސްކޫލަކީ އަބަދުވެސް މިފަދަ މުނާސަބާތައް ވަރަށް ތަފާތުގޮތަކަށް ފާހަގަކުރާ ސްކޫލެކެވެ. އެ ސްކޫލުގައި ތިބި އުފެއްދުންތެެރި ޓީޗަރުންނާއި، ސީނިއާ މެނޭޖުމެންޓާއި ސަޕޯޓް ސްޓާފުން ވަނީ މިފަދަ ކޮންމެ މުނާސަބާއެއްވެސް އޭގެ އެންމެ ފުރިހަމަގޮތުގައި ފާހަގަކޮށް ދަރިވަރުންގެ މޫނަށް އުޖާލާކަން ގެނެސްދީފައެވެ.\nކުޑަކުދިންގެ ދުވަހުގެ ގޮތުގައި ފާހަގަކުރަނީ މޭ މަހުގެ 10 ވަނަ ދުވަހެވެ.\nހުރަވީ ސްކޫލުން ކުޑަކުދިންގެ ދުވަހު ހެދި ބައެއް ވީޑިއޯތައް--\nގުޅޭ ޓެގު ކުޑަކުދިންގެ ދުވަސް ހުޅުމާލެ ސްކޫލް ކުދީން ތައުލީމީ ދާއިރާ ހުރަވީ ސްކޫލް\nނަރުދޫ ދެމަފިރީންނަކީ ތެލެސީމިޔާ ކެރިޔަރުން، ކެރިޔަރު ނޫން ދަރިފުޅު ބަނޑުތެރެޔަށް މަރުވުމުގައި ބޮޑެތި އިހުމާލުތަކެއް!\nމާލެ ލޮކްޑައުންގައި، ބަރުލަމާނީގެ އަޑުފައްގަނޑު ގަދަވެ މަޖިލިސް ޑެޑްލޮކަކާ ދިމާއަށްބާ؟\nރައީސް ޔާމީން ޖަލުގައި ހުންނެވުމުން ރައީސް ނަޝީދު ކަންބޮޑުވުން، ގުޖަޑުގަނޑު ފަޅައިގެންދިއުމުގެ ފެށުންބާ؟\n300 މީހުންނަށް ފަރުވާދެވޭނެ މެޑިކަލް ފެސިލިޓީ 50 ދުވަހުން ނިންމައި ފަރުވާޔަށް ފައްކާވެފައި\nޕާކިސްތާން ފްލައިޓުން ސަލާމަތްވި ޒުބޭރު: ފްލައިޓް ވެއްޓުމުގެ ކުރިން ފުންމާލިން، ޖައްސަން ތިންފަހަރު ތިރިކުރި!


India Lockdown Ge Mu’dhathu Ithuru Kuran Jehidhaane - Naibu Raees - Vaguthu\nދުނިޔޭގެ ހުރިހާ ހިސާބެއްގައި ހަލުވިކަމާއި އެކު ނުރައްކާތެރި ވައިރަސް ކޮވިޑް-19 ފެތުރެމުން އަންނަ މި ދަނޑިވަޅުގައި އިންޑިއާގައި އިއުލާން ކޮށްފައިވާ ފުރަބަންދު (ލޮކްޑައުން) ގެ މުއްދަތު އިތުރުކުރަން ޖެހިދާނެކަމަށް އެ ގައުމުގެ ނައިބު ރަައީސް ވެންކައިއ ނައިޑޫ ވިދާޅުވެއްޖެއެވެ.\nމި މަހުގެ 15ވަނަ ދުވަހާއި ހަމައަށް ޖުމްލަ3ހަފްތާގެ މުއްދަތަށް މުޅި އިންޑިއާ ފުރަބަންދު ކޮށްފައިވީ ނަމަވެސް ނައިޑޫ ވިދާޅުވީ މިހާރު ކަންކަން ދާގޮތުން ފުރަބަންދުގެ މުއްދަތު އިތުރުކުރުމަކީ އެކަށީގެންވާ ކަމެއް ކަމަށެވެ.\nފުރަބަންދުގައި އިންޑިއާ އޮތުމުން އެ ގައުމުގެ އިގްތިސާދަށް ދުވާލެއްގެ މައްޗައް4ބިލިއަން އެމެރިކާ ޑޮލަރުގެ ގެއްލުންވަމުންދާއިރު ނައިޑޫ ވިދާޅުވެފައި ވަނީ މިވަގުތު އޮތީ ދެގޮތް ކަމަށާއި އެއީ ރައްޔިތުންގެ ރައްކާތެރިކަން އިސްކުރުން ނުވަތަ ގައުމުގެ އިގްތިސާދު އިސްކުރުން ކަމަށާއި އެތަނުން ސަރުކާރަށް މުހިއްމީ ރައްޔިތުންގެ ރައްކާތެރިކަން ކަމަށެވެ.\n”މިހާރު އެންމެ ގަދައަށް ބަހުސް ކުރެވެނީ ގަައުމުގެ އިގްތިސާދާއި ރައްޔިތުންގެ ރައްކާތެރިކަމާއި މެދު. އެތަނުން ކޮންމެ ގޮތެއް ވިއަސް މުހިއްމު ވާނީ ރައްޔިތުންގެ ރައްކާތެރިކަން. އަހަރެން ގަބޫލުކުރަ ގޮތުގައި އިގްތިސާދު ފަހުންވެސް ރަނގަޅު ކުރެވިދާނެ. އެކަމަކު ރައްޔިތުންގެ ސަލާމަތާއި ރައްކާތެރިކަން ނުރައްކަލުގެ ތެރެއަށް ވައްޓާލައިގެން ނުވާނެ“ ނައިޑޫ ވިދާޅުވެފައިވެއެވެ.\nޗައިނާ އަށް ފަހުގައި ދުނިޔޭގެ ދެވަނަ އަށް އެންމެ ބޮޑު އާބާދީ އޮންނަ އިންޑިއާގައި ކޮވިޑް-19 ވަައިރަސް އަށް 4،000އާއި ގާތް ކުރާ އަދަދަކަށް މީހުން ފައްސި (ޕޮސިޓިވް) ވެފައިވާއިރު، ވައިރަހުގެ ޝިކާރަ އަކަށްވެ 100ށް ވުރެން ގިނަ މީހުންގެ ފުރާނަ ވަނީ ގެއްލިފައެވެ.


Mi dhiya aharu 384 massala akah dhaulathah vakaalaathu kohdhinin: AG Office\nމިދިޔަ އަހަރު 384 މައްސަލައަކަށް ދައުލަތަށް ވަކާލާތު ކޮށްދިނިން: އޭޖީ\nއެޓާނީ ޖެނެރަލް އިބްރާހިމް ރިއްފަތް: މިދިޔަ އަހަރު އެޓާނީ ޖެނެރަލް އިން 384 މައްސަލައެއްގައި ދައުލަތަށް ވަކާލާތު ކޮށްދިން -- އަވަސް ފައިލް ފޮޓޯ\nމިދިޔަ އަހަރުގެ ތެރޭގައި 384 މައްސަލައަކަށް ޝަރުއީ ކޯޓުތަކުގައި ދައުލަތަށް އެޓާނީ ޖެނެރަލް (އޭޖީ) އޮފީހުން ވަކާލާތު ކޮށްދީފައިވާ ކަމަށް އެ އޮފީހުން މިއަދު ބުނެފި އެވެ.\nދެހާސްނަވާރަވަނަ އަހަރުގެ އޭޖީ އޮފީހުގެ ތަފާސްހިސާބުތަކުގައިވާ ގޮތުން އެ އަހަރު އެ އޮފީހަށް ލިބިފައި ވަނީ 388 މައްސަލައެކެވެ. އެއީ 2018 ވަނަ އަހަރާ އަޅާބަލާއިރު، 49.74 ޕަސެންޓް މަދު އަދެދެކެވެ. 2018 ވަނަ އަހަރު އޭޖީ އޮފީހަށް 764 މައްސަލަ ލިބިފައިވެ އެވެ.\nމި ނިމުނު އަހަރު އެޖީ އޮފީހަށް ހުށަހެޅި 388 މައްސަލައިގެ ތެރެއިން ކޯޓަށް ހުށަހެޅިފައި ނުވަނީ ހަތަރު މައްސަލައެއް ކަމަށް އޭޖީ އޮފީހުން އާންމު ކުރި ތަފާސްހިސާބުތަކުގައިވެ އެވެ. އަދި 384 މައްސަލައެއް ކޯޓަށް ހުށަހެޅީ އެ މައްސަލަތަކުގައި ބޭއްވި 1924 އަޑުއެހުމެއްގައި އޭޖީގެ ވަކީލުން ދައުލަތަށް ވަކާލާތު ކޮށްދީފައިވާ ކަމަށް ތަފާސްހިސާބުތަކުގައިވެ އެވެ.\nމިދިޔަ އަހަރު އޭޖީ އޮފީހުން ވަކާލާތު ކޮށްދިން މައްސަލަތަކުގެ ތެރޭގައި ދައުލަތަށް ރައްދުވާ 226 މައްސަލަ އަދި ދައުލަތުން ދައުވާ ކުރި 158 މައްސަލަ ހިމެނެ އެވެ. އެ ގޮތުން ދައުލަތަށް ރައްދުވާ 148 މައްސަލަ ނިމިފައިވާއިރު ހިނގަމުންދާ 78 މައްސަލައެއް ވެއެވެ. އަދި ދައުލަތަށް ދައުވާ ކުރާ 121 މައްސަލަ ނިމިފައިވާއިރު ހިނގަމުންދާ 37 މައްސަލައެއް ވެ އެވެ.\nދައުލަތަށް ރައްދުވާ މައްސަލަތަކުގެ ތެރޭގައި ވަޒީފާއާ ބެހޭ 60 މައްސަލައަކާއި އިސްތިއުނާފު ރައްދުވާ 37 މައްސަލައަކާއި ފައިސާއާ ބެހޭ 30 މައްސަލައަކާއި އެއްބަސްވުމާ ބެހޭ 17 މައްސަލައަކާއި ބިމާ ބެހޭ 17 މައްސަލައެއް ވެ އެވެ. ދައުލަތުން ދައުވާ ކުރި މައްސަލަތަކުގެ ތެރޭގައި އިސްތިއުނާފު ކޮށްފައިވާ 40 މައްސަލައަކާއި ފައިސާ ބެހޭ 30 މައްސަލައެއް އަދި ބިމާ ބެހޭ 26 މައްސަލައެއް ހިމެނެ އެވެ.\nމިދިޔަ އަހަރު ސަރުކާރުގެ އިދާރާތަކުގެ ތެރެއިން، އެޖީ އޮފީޙުން އެންމެ ގިނަ އަދަދަކަށް ވަކާލާތު ކުރަން ޖެހިފައި ވަނީ މޯލްޑިވްސް ޕޮލިސް ސާވިސްއަށް ރައްދުވާ ގޮތަށް ކޮށްފައިވާ ދައުވާތަކަށެވެ. އެ ގޮތުން ފުލުހުންގެ މުއައްސަސާއަށް ރައްދުވާ 43 މައްސަލައެއްގައި އޭޖީ އޮފީހުން ވަކާލާތު ކޮށްދީފައިވެ އެވެ.\nމިދިޔަ އަހަރު ދައުވަލތުން ދައުވާ ކުރުމަށް ޓަކައި އެންމެ ގިނަ އަދަދަކަށް އޭޖީ އޮފީހަށް މައްސަލަ ފޮނުވާފައިވާ ދައުލަތުގެ އިދާރާއަކީ މޯލްޑިވްސް ކަސްޓަމްސް ސާވިސް އެވެ. އެ އިދާރާއިން 44 މައްސަލައެއް ފޮނުވިއިރު، ފަހުން 13 މައްސަލައެއް އަނބުރާ ފޮނުވާލާފައިވެ އެވެ. އަދި އެއް މައްސަލަ ކޯޓަށް ހުށަހެޅިފައެއް ނުވެ އެވެ.\nއެންމެ ގިނަ އަދަދަށް ދައުވާ ރައްދުވި އިދާރާތައް\nޕޮލިސް ސާވިސް 43\nހައުސިން މިނިސްޓްރީ 26\nޑިފެންސް މިނިސްޓްރީ 19\nޓޫރިޒަމް މިނިސްޓްރީ 15\nއެންމެ ގިނައިން މައްސަލަ ފޮނުވި އިދާރާތައް\nކަސްޓަމްސް ސާވިސް 44\nހައުސިން މިނިސްޓްރީ 33\nޖެންޑާ މިނިސްޓްރީ 21\nއެންވަޔަރަމެންޓް މިނިސްޓްރީ 17\nއެޓާނީ ޖެނެރަލް ޝަރުއީ ދާއިރާ އިބްރާހިމް ރިއްފަތު\nވިޔަފާރީގެ މައްސަލަތައް ކޯޓުން ނިންމުމުގެ ސަގާފަތް ނިމުމަކަށް


Foreign Minister Shaahid Saudi ah\nމިނިސްޓާ ޝާހިދު އަދި ޝައުނާ ސައުދީ އަށް ވަޑައިގެންނެވުމަށް އެއާޕޯޓުގައި.-- ފޮޓޯ: ފޮރިން މިނިސްޓްރީ\nފޮރިން މިނިސްޓަރު އަބްދުﷲ ޝާހިދު ރަސްމީ ދަތުރެއްގައި މިއަދު ސައުދީ އަރަބިއްޔާ އަށް ފުރާވަޑައިގެންފި އެވެ.\nމިނިސްޓަރުގެ ދަތުރުގައި ސައުދީގެ ފޮރިން މިނިސްޓަރު ޑރ. އިބްރާހިމް ބިން އަބްދުލްއަޒީޒް އަލްއައްސަފް އާއި އެ ގައުމުގެ ސަރުކާރުގެ އިސްވެރިންނާއި ބައްދަލު ކުރައްވާނެ ކަމަށް ފޮރިން މިނިސްޓްރީން ބުނެއެވެ.\nއޭގެ އިތުރުން ދެ ގައުމުގެ ގުޅުންތައް އިތުރަށް ހަރުދަނާ ކުރެއްވުމަށް މަޝްވަރާ ކުރުމާއި، ރާއްޖޭގެ ތަރައްގީ އަށް ސައުދީން ދެވެންހުރި އެހީތަކާއި ގުޅޭގޮތުން މަޝްވަރާ ކުރަން ހަމަޖެހިފައިވާ ކަމަށް ފޮރިން މިނިސްޓްރީން ބުނެ އެވެ.\nމިނިސްޓަރާއި އެކު ސައުދީ އަށް ވަޑައިގެންނެވި ޑެލިގޭޝަނުގައި ހިމެނެނީ ރައީސް އޮފީހުގެ ޕޮލިސީ ސެކެޓްރީ އާމިނަތު ޝައުނާ އާއި މިނިސްޓްރީ އޮފް ފޮރިން އެފެއާޒްގެ އެޑިޝަނަލް ސެކެޓްރީ އަހުމަދު ޝިއާންގެ އިތުރުން ހާރިޖީ ވުޒާރާގެ ބައެއް އިސް ވެރިންނެވެ.\nމިއީ ފޮރިން މިނިސްޓަރުކަމާ ޝާހިދު ހަވާލުވުމަށް ފަހު އެ ގައުމަށް ކުރައްވާ ފުރަތަމަ ދަތުރެވެ. މިއަދު ސައުދީ އަށް ފުރި އިރު، އެނބުރި ރާއްޖެ އަށް ވަޑައިގަންނަވާނެ ދުވަހެއް މިނިސްޓްރީން ހާމައެއް ނުކުރެ އެވެ.\nމިނިސްޓަރު ޝާހިދު ފޮރިން މިނިސްޓްރީ ސައުދީ އަރަބިއްޔާ


Lotus in Raajjeyge School thakugai Kiyavaa Komme Dharivarakah Sanitizer Fulhieh | ungoofaaru.com\nބަނޑޭރިގަނޑު/ޚަބަރު/ލޮޓަސް އިން ރާއްޖޭގެ ސްކޫލްތަކުގައި ކިޔަވާ ކޮންމެ ދަރިވަރަކަށް ސެނިޓައިޒާ ފުޅިއެއް!\nލޮޓަސް އިން އުނގޫފާރު ސްކޫލަށް ސެނެޓައިޒާ ހަދިޔާކުރުން\nލޮޓަސް ފިހާރައިން ރާއްޖޭގެ ހުރިހާ ސްކޫލެއްގައި ކިޔަވާ ކޮންމެ ދަރިވަރަކަށް ސެނިޓައިޒާ ފުޅިއެއް ހަދިޔާކުރުމުގެ ޕްރޮގުރާމެއް ފަށައިފިއެވެ. މި ޕްރޮގުރާމަކީ ލޮޓަސްގެ ސީއެސްއާރް ޕްރޮގުރާމުގެ ދަށުން ކޮވިޑް-19 އިން އަރައިގަތުމަށް އެހީތެރިވުމުގެ ގޮތުން ކުރިއަށް ގެންދާ ޕްރޮގުރާމެކެވެ.\nމި ސެނިޓައިޒާ ފުޅިތައް ރަށްތަކަށް ފޯރުކޮށް ދިނުމަށް ވޮލަންޓިއާރކޮށް އެހީތެރިވުމުގައި އިސްކޮށް ހަރަކާތްތެރިވަމުންދާ ފަރާތެއް ކަމުގައިވާ ޔޫތު މިނިސްޓްރީގެ ޔޫތު އެސޯސިއޭޓް އަހުމަދު ޝާހިދު ވިދާޅުވި ގޮތުގައި މި ސެނެޓައިޒާ ފުޅިތައް ރާއްޖޭގެ ސްކޫލްތަކުގައި ކިޔަވާ 74000 އަށް ވުރެ ގިނަ ދަރިވަރުންނަށް ފޯރުކޮށްދިނުމުގެ މަސައްކަތް ދަނީ ކުރަމުންނެވެ. ޝާހިދު ވިދާޅުވި ގޮތުގައި މިހާރު ގިނަ އަތޮޅުތަކަށް ސެނިޓައިޒާ ފުޅިތައް ލިބިފައިވާ ކަމަށާއި، އަދި މަދު ދުވަސްކޮޅެއްގެ ތެރޭގައި ރާއްޖޭގެ ހުރިހާ ހިސާބަކަށް ސެނިޓައިޒާ ފުޅިތައް ލިބިގެން ދާނެއެވެ.\nލޮޓަސް އިން ފޯރުކޮށްދޭ ސެނިޓައިޒާ ފުޅިތައް މިހާރު ވަނީ އުނގޫފާރު ސްކޫލާ ވެސް ހަވާލުކޮށްފައެވެ. އަދި ރ.އަތޮޅުގެ ހުރިހާ ރަށަކަށް ސެނިޓައިޒާ ފުޅިތައް މިހާރު ވަނީ ފޮނުވާފައެވެ.\nކޮވިޑް-19 ގެ މި ދަތި ދަނޑިވަޅުގައި ލޮޓަސް އިން މިފަދަ ބޮޑު އެހީތެރިކަމެއް ފޯރުކޮށްދިނުމަށް ނިންމާފައި ވާއިރު ލޮޓަސް ފާހަގަ ކުރެވެނީ އިޖްތިމާއީ އެކި ކަންކަމަށް އަބަދުވެސް ގިނަގުނަ އެހީތަކެއް ވަމުންދާ ފަރާތެއްގެ ގޮތުގައެވެ. އެ ގޮތުން އުނގޫފާރު އިޖުތިމާއީ މަރުކަޒާ ގުޅިގެން އުނގޫފާރު އަދި ރ.އަތޮޅުގެ ރަށްރަށަށް ލޮޓަސް އިން އަބަދުވެސް އަންނަނީ އެހީތެރިކަން ފޯރުކޮށްދެމުންނެވެ.\nޔޫސީސީ އިން ހަދިޔާކުރި ކުޑަތަކުން ހުޅުދުއްފާރު އަދި މާކުރަތު ގޮނޑުދޮށަށް އިތުރު ފުރިހަމަ ކަމެއް


Mulhi Mees Media ga Huss Recipe މުޅި މީސްމީޑިއާގަ ހުސް ރެސިޕީ – Ilm Mulhi Mees Media ga Huss Recipe\nމުޅި މީސްމީޑިއާގަ ހުސް ރެސިޕީ\nއައްޝައިޚް އަޙްމަދު ވަޙީދު\nރަމަޟާން މަސް އައުމުން އަޅުގަނޑުމެނަށް އެންމެ އިވޭ އަޑަކީ ނުވަތަ އިސްތިހާރު ތަކުން އެންމެ ދެކެވޭ އެއްވާހަކަޔަކީ ރޯދައަށް ގޭތެރޭގެ ފަރުނީޗަރުތައް ބަދަލުކޮށްލާ ވާހަކައެވެ. ޙާއްސަކޮށް ބަދިގެ ސެޓްތައް އާކޮށްލާ ރޯދަމަހަށް ތައްޔާރުވާ ވާހަކައެވެ.\nބައެއް މީހުންގެ ޢަމަލުތައް ހުންނަ ގޮތުން ބައެއްފަހަރު ހީވާކަހަލައެވެ. ރަމަޟާން މަސް އެއީ ބަދިގެއަށް އަންނަ މޫސުމެކެވެ. ބަދިގޭގެ ހިފާ ގެންގުޅޭ ސާމާނުތައް ބަދަލުކުރުމާއި ކެއްކުމަށް ބޭނުންވާ އެންމެހާ ތަކެތި ގަނެ ވަރަށް ތައްޔާރީވެއެވެ. ރޯދަމަސް ފެށުމާއެކު މުޅި މީސްމީޑިއާ ފުރާލަނީ ރެސިޕީތަކުންނެވެ. އެހެންނަމަވެސް ހިތުގައި އުފެދޭ ސުވާލަކީ ރަމަޟާން މަހަކީ ކެއުމާއި ބުއިމުގެ މައްސަރެއް ހެއްޔެވެ؟ ދުވާލުގެ ވަކި ވަގުތުކޮޅެއްގަ ކެއުމާއި ބުއިމުން ދުރުހެލިވެގެން ހުންނާތީވެ، ބާކީ ވަގުތުތައް އެކަމުގައި މުޅިން ދުއްވާލަން ވީތޯއެވެ؟\nއަޅުގަނޑުމެން ޝަރުޢީ ނަޒަރަކުން އެރޯދައަށް ބަލާލައިފިނަމަ، ފެނިގެންދަނީ ކުރިން ފާހަގަ ކުރި ގޮތަށް ހަމައެކަނި ކެއުމާއި ބުއިމުގެ މައްސަރެއްގެ ގޮތުގައެއް ނޫނެވެ. އެހެނެއްކަމަކު އެރޯދައަކީ ދުނިޔެވީ އަދި އުޚްރަވީ އެތައް މަންފާއަކާއި ފައިދާއެއް ލިބިދޭ މަތިވެރި އަޅުކަމެއްގެ ގޮތުގައެވެ. ރޫހާނީ ގޮތުން އަހަރެމެންގެ އީމާންކަމާއި ތަޤުވާވެރިކަން ތާޒާކޮށް އިޞްލާޙް ކުރުމަށް ހިތްވަރުއާވެ، އެކަމަށް ފުރުޞަތު ލިބިދެއެވެ. އަދި މާއްދީ ގޮތުން ބަލާއިރު ދެރަ ނިކަމެތި ބަނޑުހައި ހޫނުކަމުގައި އުޅެމުންދާ ފަޤީރުންގެ ނިކަމެތިކަން އިޙްސާސް ކުރެވި އަދި ސިއްޙީ ގޮތުންވެސް އެތައް ފައިދާއެއް ރޯދައިގެ އަޅުކަމުގައި ހިމެނިގެންވެއެވެ.\nރޯދަމަސް އައުމުން އަހަރެމެން ކެއުމުގެ ކަންކަމަށް ސަމާލުކަން ދޭ ފަދައިން އަހަރެމެންގެ އީމާންކަން ތާޒާކޮށް، މުރާޖަޢާ ކުރަންޖެހެއެވެ. އެމަސް އަޅުގަނޑުމެނާ ބައްދަލުކޮށް ވަކިވެގެން ދާއިރު އަޅުގަނޑުމެންގެ އުޅުމާއި ގުޅުމަށް ހެޔޮބަދަލު އަންނަން ޖެހެއެވެ. ޙަޤީޤަތުގައި ރައްކާތެރިވެ، ސަމާލުކަންދޭންވީ މިކަންކަމަށެވެ. ކަމެއްގެ އަސްލު މަޤުޞަދު ގެއްލިއްޖެނަމަ، އޭގެ އެންމެ އެދޭ ނަތީޖާ ނުފެންނާނެއެވެ.\nއަޅުގަނޑުމެންނަކީ އެންމެ ފުރިހަމަ ގޮތުގައި ރަމަޟާން މަހަށް ތައްޔާރުވާ ބަޔަކު ކަމުގައި ލައްވާށި! އަދި އެމައްސަރުގެ ބޮޑުވެގެންވާ ދަރުމައާއި ޘަވާބު މިންވަރު ކުރައްވާށި!


ސައުތު އޭޝިއަން ޔޫތު އެތުލެޓިކްސް ޗެމްޕިއަންޝިޕް\n2019 ވަނަ އަހަރުގެ ސައުތު އޭޝިއަން ޔޫތު އެތުލެޓިކްސް ޗެމްޕިއަންޝިޕް ރާއްޖޭގައި ބާއްވާގޮތަށް ސައުތު އޭޝިއަން އެތުލެޓިކސް ފެޑެރޭޝަން ކައުންސިލް މީޓީންގައި ނިންމައިފިއެވެ.\nއައްޑޫ އީކްއޭޓަރ ވިލެޖްގައި މިމަހުގެ 10ވަނަ ދުވަހު ބޭއްވި ސައުތު އޭޝިއާ އެތުލެޓިކްސް ފެޑެރޭޝަންގެ ކައުންސިލް މީޓީންގައި މިމުބާރާތް ރާއްޖޭގައި ބާއްވަން ނިންމީ މީޓީންގައި ބައިވެރިވި6ގައުމުގެ އިއްތިފާގުންނެވެ. ކައުންސިލް މީޓީންގައި އަފްޣާނިސްތާން ނޭޕާލް ފިޔަވައި ސައުތު އޭޝިއާގެ ހުރިހާ ގައުމެއްގެ އެތުލެޓިކްސް ފެޑެރޭޝަންގެ މަންދޫބުން ބައިވެރިވިއެވެ.\nކައުންސިލް މީޓީންގައި ނިންމި އެހެން ކަންތައްތަކަށް ބަލާއިރު 2018ވަނަ އަހަރު މާރޗް މަހު ސައުތު އޭޝިއާ ކްރޮސްކަންޓްރީ ޗެމްޕިއަންޝިޕް ބޫޓާންގައި ބޭއްވުމަށާއި، ސައުތު އޭޝިއާ ޖޫނިއަރ އެތުލެޓިކްސް ޗެމްޕިއަންޝިޕް ސްރީލަންކާގައި ބާއްވަންވެސް ނިންމިއެވެ. މީގެ އިތުރުން ސައުތު އޭޝިއާ އެތުލެޓިކްސް ފެޑެރޭޝަންގެ އަސާސީ ގަވާޢިދަށް ގެންނަން މެމްބަރުން ހުށަހެޅި ބަދަލުތަކާ މެދު މެމްބަރުން މަޝްވަރާކުރުމަށްފަހު، މާރޗް މަހު ބޫޓާންގައި ބާއްވާ ސައުތު އޭޝިއާ ފެޑެރޭޝަން ކައުންސިލް މީޓީންގައި އަސާސީ ގަވާޢިދު ފާސްކުރާގޮތަށްވެސް ވަނީ ނިންމާފައެވެ.\nއެއްދުވަހަށް އައްޑޫގައި ބޭއްވުނު ސައުތު އޭޝިއަން އެތުލެޓިކްސް ފެޑެރޭޝަންގެ ކައުންސިލް މީޓީން ހުޅުވައި ދެއްވީ އެތުލެޓިކްސް އެސޯސިއޭޝަންގެ ރައީސް މުޙައްމަދު ޠަލާލް އެވެ. ހުޅުވައި ދެއްވުމުގެ ގޮތުން ތަލާލް ދެއްކެވި ވާހަކަފުޅުގައި ރާއްޖޭގެ އެންމެ އާބާދީ ބޮޑު ދެވަނަ ސިޓީގައި މި މިޓީން ބޭއްވިގެން ދިޔުމަކީ އެތުލެޓިކްސް އެސޯސިއޭޝަނަށް ލިބިގެން ދިޔަ އުފަލެއްކަމުގައި ފާހަގަކުރެއްވިއެވެ. އަދި ރާއްޖޭގެ އެތުލެޓިކްސް މިހާރު އޮތް ހިސާބާއި، މިހާ ހިސާބަށް އައުމުގައި ދިމާވި ގޮންޖެހުންތަކާމެދުވެސް އަލިއަޅުވާލެއްވިއެވެ. މީގެ އިތުރުން މިހާރުގެ ސަރުކާރުން ރާއްޖޭގެ ކުޅިވަރު ކުރިއަރުވަން ކުރަމުން އަންނަ މަސައްކަތްތައް ފާހަގަކޮށް ކުޅިވަރާ ބެހޭ ވަޒީރާއި ރާއްޖޭގެ ރައީސުލް ޖުމްހޫރިއްޔާއަށް ޝުކުރު އަދާކުރެއްވިއެވެ. އަދި މިސަރަޙައްދުގައި އެތުލެޓިކްސް ކުރިއެރުވުމަށް މެމްބަރު ގައުމުތަކުން ވަކިން ޚާއްޞަކޮށް އިންޑިއާއިން ރާއްޖެއަށް ދެއްވާ އެހީތެރިކަން ފާހަގަކޮށް އެތުލެޓިކްސް ފެޑެރޭޝަން އޮފް އިންޑިއާގެ ރައީސް އަދީލޭ އަށާއި ސައުތު އޭޝިއާ އެތުލެޓިކްސް ފެޑެރޭޝަންގެ ރައީސް ޑރ. ލަލިތު އަށް ޝުކުރު އަދާކުރެއްވިއެވެ.


"Bigg Boss 14" ge baiverin Covid-19 ah test kuraane | Mihaaru\n"ބިގް ބޮސް 14" ގެ ބައިވެރިން ކޮވިޑް-19 އަށް ޓެސްޓުކުރާނެ\n29 ޖޫން 2020 - 07:48\nސަލްމާން ޚާން ހޯސްޓްކުރާ ރިއަލިޓީ ޝޯ "ބިގް ބޮސް" ގެ 14 ވަނަ ސީޒަން ގެނެސްދޭން ފަށާނީ އަންނަ އޮކްޓޯބަރު މަހުގެ ފަހުކޮޅު ކަމަށާއި ބައިވެރިން ކޮވިޑް-19 އަށް ޓެސްޓްކޮށް، ހާއްސަ ގައިޑްލައިންތަކަކަށް އަމަލުކުރަން ޖެހޭ ގޮތަށް ނިންމައިފި އެވެ.\nމިކަމާ ބެހޭ ގޮތުން އެ ޝޯ ގެނެސްދޭ ކަލާޒްގެ އޮފިޝަލަކު މީޑިއާއަކަށް ބުނީ ޝޯގެ އޮޑިޝަން ވެސް މިހާރު އޮންލައިންކޮށް ކުރިއަށްދާ ކަމަށެވެ. އެގޮތުން 30 މީހަކު ޝޯޓްލިސްޓްކޮށްފައިވާ އިރު، ފުރުސަތުދޭނީ 16 ބައިވެރިއަކަށެވެ.\n"ބިގް ބޮސް 14" އިން މި ފަހަރު ފުރުސަތު ދޭން ނިންމާފައި ވަނީ 13 ސެލެބްރިޓީއަކަށާއި އާންމުންގެ ތެރެއިން ތިން މީހަކަށެވެ. މި ފަހަރުގެ ސީޒަނުން ފެންނާނެ ކަމަށް ބުނާ ސެލެބްރިޓީންގެ ތެރޭގައި ޓީވީ ބަތަލާއިން ކަމަށްވާ ޝުބާންގީ އަތުރޭ އާއި ޗާހަތު ކަންނާ އާއި ޝަގޫން ޕާންޑޭ އާއި އާލިޝާ ޕަންވަރާއި ޖޭސްމިން ބާސިނާއި ޓީވީ އެކްޓަރު/ހޯސްޓް ކަރަން ކުންދުރާ އާއި ޒާން ޚާން ފަދަ ސެލެބްރިޓީން ހިމެނެ އެވެ.\nއޮފިޝަލް ބުނި ގޮތުގައި އޮޑިޝަންތައް ނިންމާލައި ޝޯ ފެށުމާ ގާތްކޮށް، ހުރިހާ ބައިވެރިން ވެސް ކޮވިޑް-19 އަށް ޓެސްޓްކުރާނެ އެވެ. އަދި އެ މީހުންގެ ސިއްހީ ހާލަތު ޝޯގެ ތެރޭގައި ވެސް ގަވައިދުން މޮނިޓަކޮށް، ބިގް ބޮސްގެ ގޭގައި ތިބޭ އިރު، ހާއްސަ ގައިޑްލައިންތަކަކަށް އަމަލުކުރަން ޖެހޭނެ އެވެ. މި ޝޯ އަކީ ބައިވެރިން ގެއެއްގެ ތެރޭގައި ތިން މަހަށް ވުރެ ގިނަ ދުވަހަށް ބައިތިއްބައިގެން ކުރިއަށް ގެންދާ ޝޯއެކެވެ.\nއެހެންވެ ކުރީގެ ސީޒަންތަކާ ހިލާފަށް ބައިވެރިންގެ މެދުގައި މި ފަހަރު ވަކިން ހާއްސަކޮށް ސޯޝަލް ޑިސްޓެންސިން އާއި ރައްކާތެރިކަމުގެ އެހެން ގިނަ ފިޔަވަޅުތައް އެޅުން މަޖުބޫރުކުރާނެ އެވެ.\n"ބިގް ބޮސް 14" ގެ ގެނެސްދޭނީ ޖަންގަލީގެ ތީމަކަށެވެ. އެގޮތުން ޝޯ އަށް ހާއްސަ ގޭގެ މަސައްކަތް މުމްބާއީގެ ބަންޑްރާގެ ފިލްމު ސިޓީގައި ވަރަށް އަވަހަށް ފަށާނެ އެވެ.\n"ބިގް ބޮސް" ގެ 13 ވަނަ ސީޒަން ނިންމައިލީ މިދިޔަ ފެބްރުއަރީ މަހު އެވެ. އެ ސީޒަން ކާމިޔާބުކުރީ އެކްޓަރު ސިދާތު ޝުކްލާ އެވެ.\n"Bigg Boss 14" ge promo Salman Khange farmhouse inn


އިދިކޮޅު ކޯލިޝަނުން މަގުމަތީގައި އިހުތިޖާޖްކޮށްފި\nއައިޝަތު އަހުމަދު 21 ޖެނުއަރީ 2021\nރައީސް ޔާމީންގެ މައްޗަށް ކްރިމިނަލް ކޯޓުން އިއްވާފައިވާ ފަސްއަހަރުގެ ޖަލު ޙުކުމަށް ހައިކޯޓުން ތާޢީދުކުރުމާއެކު އިދިކޮޅުން މަގުމަތީގައި އިޙުތިޖާޖުކޮށްފިއެވެ.\nމި އިޙުތިޖާޖުގައި އިދިކޮޅު ޕީޕީއެމް އަދި ޕީއެންސީގެ ލީޑާޝިޕްގެ ބޭފުޅުންނާއި، ރައީސް ޔާމީނަށް ސަޕޯޓުކުރާ ގިނަބަޔަކު ވަނީ ބައިވެރިވެފައެވެ.\nއިދިކޮޅުން މަގުމަތީގައި ކުރަމުންދާ އިޙުތިޖާޖުގެ ބައިވެރިން އަންނަނީ ޢަދުލު އިންސާފު ޤާޢިމު ކުރުމަށާއި، ރައީސް ޔާމީން ވަގުތުން ވަގުތަށް ދޫކޮށްލުމަށް ގޮވާލައްވަމުންނެވެ.އަދި ރައީސް އިބްރާޙިމް މުޙައްމަދު ޞާލިޙް އަށް އިސްތިއުފާއަށްވެސް އިދިކޮޅުގެ ބައިވެރިން އަންނަނީ ގޮވާލައްވަމުންނެވެ.\nކުރީގެ ރައީސް ޔާމީންގެ މައްޗަށް ދައުލަތުން މަނީ ލޯންޑްރިންގްގެ ކުށުގެ ދައުވާ އުފުލާފައިވަނީ ގއ.ވޮޑަމުއްލާ ނަމަކަށް ކިޔާ ފަޅުރަށެއް، އެމްއެމްޕީއާރްސީ މެދުވެރިކޮށް ވިއްކައިގެން ލިބުނު އެއް މިލިޔަން ޑޮލަރު، މޯލްޑިވްސް އިސްލާމިކް ބޭންކްގައި ހުުޅުވާފައިވާ ރައީސް ޔާމީންގެ އެކައުންޓަކަށް ޖަމާކުރިކަމުގެ ތުހުމަތުގައެވެ.\nމި ފައިސާ ދެފަހަރެއްގެ މަތިން ފަސް ލައްކަ ޑޮލަރުގެ ޗެކްތަކެއްގެ ގޮތުގައި ޖަމާކޮށްފައިވަނީ އެމްއެމްޕީއާރްސީ ޚިޔާނާތުގައި ބޮޑު ދައުރެއް އަދާކުރި އެސްއޯއެފް ޕްރައިވެޓް ލިމިޓެޑުންކަމަށް ދަށުކޯޓުގައި ދައުލަތުން އުުފުލި ދައުވާގައިވަނީ ބުނެފައެވެ.\nއަރުޝީފަށް ނެގީ 21/01/2021 21:49\nއެންމެފަހުން އަޕްޑޭޓްކުރީ 21/01/2021 21:49\nޚަދީޖާ އާދަމް 24 މިނެޓު ކުރިން\nޝަފްނާ ހުސައިން 25 މިނެޓު ކުރިން\nއިބުރާހިމް އަލީ 33 މިނެޓު ކުރިން


ބަލައި ފާސްކުރުމުގެ ތެރެއިން ނެގޭ ތަކެތި ހިފެހެއްޓުމުގެ ބާރު މީރާއަށް ލިބިގެންވާކަމަށް ހައިކޯޓުން ނިންމަވައިފި\nޓެކުހަށް މަކަރު ހަދަމުންދާ ކަމުގެ ތުހުމަތުގައި ޓެކްސް އެޕީލް ޓްރައިބިއުނަލްގެ ބަލައި ފާސްކުރުމުގެ އަމުރެއްގެ ދަށުން މީރާއިން ބަލައި ފާސްކުރި ޓްރެޜަރ ބިޒް އިންޓަރނޭޝަނަލް ޕްރައިވެޓް ލިމިޓެޑްގެ ތަކެތި ހިފެހެއްޓުމުގެ ބާރާއި އިޚްތިޔާރު މީރާއަށް ލިބިގެން ނުވާކަމަށް 2013 ވަނަ އަހަރުގެ މެއި މަހު ސިވިލް ކޯޓުން ނިންމެވި ނިންމެވުން މިއަދު ހައިކޯޓުން ބާތިލުކުރައްވައިފިއެވެ.\nޓްރައިބިއުނަލްގެ އަމުރެއްގެ ދަށުން 2012 ވަނަ އަހަރުގެ ޑިސެންބަރު މަހު މީރާއިން ބަލައި ފާސްކުރީ ގއ. ކޮލަމާފުށީ މަރިޔަމްމާގޭ ފުއާދު ޒާހިރުގެ ނަމުގައި ހިންގާ ތިން ފިހާރައާއި ފުއާދު ޒާހިރުގެ ހިއްސާ އޮންނަ ޓްރެޜަރ ބިޒް އިންޓަރނޭޝަނަލް ޕްރައިވެޓް ލިމިޓެޑް އަދި ޕީ.އެފް.އެސް ޕްރައިވެޓް ލިމިޓެޑް ހިންގާ އޮފީހެވެ. މި ތަންތަން ބަލައި ފާސްކުރުމަށްފަހު މީރާއިން ފުއާދު ޒާހިރުގެ މައްޗަށް ތުހުމަތުކުރާ ކުށް ސާބިތުކުރުމަށް ޝަރީއަތަށް ހުށަހެޅުމަށް ބޭނުންވާ ހެއްކާއި ގަރީނާ މީރާގެ ބެލުމުގެ ދަށަށް ގެނައުމާއެކު، އެއީ ޤާނޫނާ ޚިލާފަށް މީރާއިން ކޮށްފައިވާ ކަމެއް ކަމަށް ބުނެ އެ މައްސަލަ ޓްރެޜަރ ބިޒް އިންޓަރނޭޝަނަލް ޕްރައިވެޓް ލިމިޓެޑުން ސިވިލް ކޯޓަށް ހުށަހެޅުމުން ސިވިލް ކޯޓުން ނިންމަވައިފައި ވަނީ، ބަލައި ފާސްކުރެވޭ ތަނަކުން ތަހުގީގުގެ ބޭނުމަށް ތަކެތި ގެންދެވުނުކަމުގައިވިޔަސް، ޓްރައިބިއުނަލްގެ އަމުރުގައިވާ މުއްދަތުގެ އިތުރަށް އެ ތަކެތި ހިފެހެއްޓުމުގެ ބާރު މީރާއަށް ލިބިގެން ނުވާ ކަމުގައެވެ. އަދި މީރާގެ ކިބައިގައި ހުރި ޓްރެޜަރ ބިޒް އިންޓަރނޭޝަނަލް ޕްރައިވެޓް ލިމިޓެޑުގެ ތަކެއްޗަކީ ޓްރެޜަރ ބިޒް އިންޓަރނޭޝަނަލް ޕްރައިވެޓް ލިމިޓެޑަށް ވަގުތުން އަނބުރާ ރައްދުކުރަންޖެހޭ ތަކެތިކަމުގައި މަދަނީ މިންގަނޑުން ޝަރީޢަތަށް ބުރަވެވޭކަމަށް ވެސް ސިވިލް ކޯޓުގެ އެ ހުކުމްގައި ކަނޑައަޅުއްވައިފައި ވެއެވެ.\nޓެކްސް ނެގުމާބެހޭ އިދާރީ ޤާނޫނުގެ ދަށުން ޓްރައިބިއުނަލުން ނެރޭ ބަލައި ފާސްކުރުމުގެ އަމުރު ނެރެވޭ އެންމެ ދިގު މުއްދަތަކީ 14 ދުވަހެވެ.\nސިވިލް ކޯޓުގެ މި ހުކުމް މީރާއިން ހައިކޯޓުގައި އިސްތިއުނާފުކުރުމުން ބެލި ޤަޟިއްޔާގައި މިއަދު އިއްވި ހުކުމްގައި ވަނީ ސިވިލް ކޯޓުގެ ހުކުމް ކުރައްވައިފައި ވަނީ ޝަރުޢީ އަދި ޤާނޫނީ ހަމަތަކާ އެއްގޮތަށް ނޫންކަމަށް މި ޤަޟިއްޔާ ބެއްލެވި3ފަނޑިޔާރުންނަށް އިއްތިފާގުވެވޭ ކަމަށާއި، އެހެންކަމުން ސިވިލް ކޯޓުގެ ހުކުމަކީ ބާތިލު ހުކުމެއް ކަމުގައެވެ. އެ ގޮތުން ޓެކްސް ނެގުމާބެހޭ އިދާރީ ޤާނޫނުގެ 36 ވަނަ މާއްދާ އާއި 37 ވަނަ މާއްދާއާ ޓެކްސް އެޕީލް ޓްރައިބިއުނަލް ގަވާއިދުގެ 15 ވަނަ މާއްދާއަށް ރިޢާޔަތްކުރުމުން، މީރާއިން ހިންގާ ބަލައި ފާސްކުރުމެއްގެ ތެރެއިން، ބަލައި ފާސްކުރާ ތަނުން ފެންނަ ތަކެތި، މީރާއިން އެ ފަރާތުގެ މައްޗަށް ހިންގާ ތަހުގީގެއްގެ ބޭނުމަށް ނުވަތަ ޝަރީޢަތަށް ހުށަހެޅުމުގެ ބޭނުމަށް މީރާގެ ބެލުމުގެ ދަށަށް ގެނެސް އެ ތަކެތި ހިފެހެއްޓުމަށް ޤާނޫނީ ބާރު ލިބިފައިވާކަމާއި، އެ ތަހުގީގު ނުވަތަ ޝަރީޢަތް ނިމުމުގެ ކުރިން އެ ފަދަ ހެއްކާއި ގަރީނާ އަނބުރާ އޭގެ ވެރި ފަރާތަށް ރައްދުކޮށްފިނަމަ، އެ ހެއްކާ ކުޅެ، ބަދަލު ގެނެސް، އެ ހެކި ނައްތާލުމުގެ ފުރުސަތު ލިބި އަދުލު އިންސާފުވެރި ޝަރީޢަތެއް ހިންގުމަށް ހުރަސް އެޅިދާނެކަމަށް ހައިކޯޓުގެ ފަނޑިޔާރުންނަށް ގަބޫލުކުރެވޭ ކަމަށް އެ ހުކުމްގައި ފާހަގަކޮށްފައިވެއެވެ.\nމީގެ އިތުރުން، ޓެކްސް އެޕީލް ޓްރައިބިއުނަލުން ނެރުއްވާފައިވާ އަމުރަކީ ބަލައި ފާސްކުރުމަށް ނެރުއްވައިފައިވާ އަމުރެއްކަން އެނގޭކަމާއި، އެ އަމުރުގެ ދަށުން ބަލައި ފާސްކުރި ތަން އެ އަމުރުގައި ދީފައިވާ މުއްދަތުގެ ތެރޭގައި ބަލައި ފާސްކޮށްފައިވާކަން އެނގޭކަމާއި، ބަލައި ފާސްކުރުމާއި، ބަލައި ފާސްކުރާ ތަނަކުން ތަހުގީގަކަށް ނުވަތަ ޝަރީޢަތަކަށް ހެއްކެއްގެ ގޮތުގައި ބޭނުންކުރެވިދާނެ އެއްޗެއް ނެގުމަކީ ތަފާތު ދެ ކަމެއް ކަމާއި، ތަނެއް ބަލައި ފާސްކުރުމުގެ ތެރޭގައި އެ ތަނަކުން އެއްޗެއް ނަގައިގެން ގެންދެވޭނީ އެ ކަމަށް ޤާނޫނު ހުއްދަކުރާނަމަކަމަށް ގަބޫލުކުރެވޭއިރު، ޓެކްސް އެޕީލް ޓްރައިބިއުނަލުން ތަނެއް ބަލައި ފާސްކުރުމަށް ދީފައިވާ އަމުރެއް ތަންފީޒުކުރުމަށް ހަވާލުވެ ހުންނަ މީރާގެ އޮފިސަރަކަށް އެ ތަނަކުން ފެންނަ އެ ފަދަ އެއްޗެއް ނަގައި ގެންދިއުމުގެ ބާރު ޓެކްސް ނެގުމާބެހޭ އިދާރީ ޤާނޫނުގެ 36 ވަނަ މާއްދާގެ (ކ) ގެ2ވަނަ ނަންބަރާއި 37 ވަނަ މާއްދާގެ (ހ) އާއި (ނ) އާއި (ރ) އާއި (ޅ) އަށް ބެލުމުން އެނގެން އޮންނަ ކަމާއި، ތަނެއް ބަލައި ފާސްކުރުމުގެ ތެރޭގައި ފެންނަ އެއްޗެއް ގެންދިއުމަށް ޓެކްސް އެޕީލް ޓްރައިބިއުނަލުގެ ވަކި އަމުރެއް އޮތުން ލާޒިމް ނޫންކަމާއި، އަދި ތަނެއް ބަލައި ފާސްކުރުމުގެ ތެރޭގައި މީރާގެ ފަރާތުން ގެންދާ އެއްޗެއް، އެ އެއްޗެއް ގެންދެވުނު ތަހުގީގު ނިމެންދެން ނުވަތަ ޝަރީޢަތުގައި އެ އެއްޗެއްގެ ބޭނުން ހިފެންދެން ހިފެހެއްޓިދާނެކަން ޓެކްސް ނެގުމާބެހޭ އިދާރީ ޤާނޫނާއި ޓެކްސް އެޕީލް ޓްރައިބިއުނަލުގެ ގަވާއިދަށް ބެލުމުން އެނގެން އޮންނަކަމަށް ވެސް މި ހުކުމްގައި ފާހަގަކޮށްފައިވެއެވެ.


BREAKING: Anhenaku Dhanjehifa Hutta Salaamai Kohffi - Vaguthu\nޅ. ނައިފަރުގައި އަންހެނަކު ދަންޖެހިފައި ހުއްޓާ ސަލާމަތްކޮށްފިއެވެ.\nދަން ޖެހިފައި ހުއްޓާ ސަލާމަތްކޮށް، އެ މީހާ ވަނީ ހޮސްޕިޓަލަށް ގެންގޮސްފައެވެ. އަދި އެ މީހާއަށް އެމާޖެންސީގައި ފަރުވަ ދީފައި ވެެެއެވެ.\n"ވަގުތު" އަށް މައުލޫމާތު ދެމުން ޅ. އަތޮޅު ހޮސްޕިޓަލުގެ މެނޭޖަރ، ޖައުފަރު އަބްދުﷲ ވިދާޅުވީ، މި ހާދިސާ ހިނގާފައިވަނީ މިއަދުގެ މެންދުރު 14:00 އެހާކަންހާއިރު ކަމަށާއި ހާދިސާ ހިނގިތާ މާގިނަ އިރުތަކެއް ނުވަނީ އެ ޒުވާނާ ހޮސްޕިޓަލަށް ގެނެސް އަވަސް ފަރުވާ ދީފައިވާ ކަމަށެވެ.\nޖައުފަރު ވިދާޅުވީ، ދަންޖެހިފައި ހުއްޓާ ސަލާމާތް ކޮށްފައިވަނީ ޒުވާން އަންހެނެއް ކަމަށާއި އޭނާގެ ހާލަތު މިހާރު ރަނގަޅު ކަމަށާއި، އަދިވެސް ހޮސްޕިޓަލުގައި ފަރުވާ ދެމުން އަންނަ ކަމަށެވެ.\nއެފަދަ ކަންކަން ދިމާވުމުން މެންޓަލީ ވަރަށް ބޮޑަށް ސަކަރާތްވާނެ. ކުއްޖާގެ ފިޒިކަލް ހާލަތު ރަނގަޅު، އެހެން ނަމަވެސް މެންޓަލީ ޝޮކެއްގައި ވަނީ".\nމީގެ ދެ ހަފްތާއެއްހާ ދުވަސް ކުރިންވެސް ޒުވާން ފިރިހެނަކު ދަން ޖެހިފައި ހުއްޓާ ވަނީ ސަލާމަތްކޮށްފައެވެ.\nމިއްލަ އަށް މަރުވުމަކީ އިސްލާމްދީނުގައި ވެސް ވަރަށް ބޮޑަށް ޙަރާމް ކުރައްވާފައިވާ، ބޮޑެތި ފާފަތަކުގެ ތެރެއިން ފާފައެކެވެ.\nއޮގަސްޓް 3, 2020 17:42\nދަންޖެހެނީ ކީއްކުރަން ހެއްޔެވެ ﷲ އަށް ނޫން ފަރާތްތަކަށް ބަރޯސާ ވުން ދޫކޮށް ލާ ށެވެ އަހަރެން ގަބޫލު ކުރާ ގޮތުގައި އިންސާ ނުންނަކީ ވަރަށް ނުބައި ބައެކެވެ ދެރަވާ ވަގުތު ލަނޑު ދީފައި ދުވެ ފިލާނެއެވެ ބުނާށެވެ ތިބާއަށްﷲ ފުދެޔެވެ އަދި ވަރުގަދަ ބާރަކާ އެކީ ކުރިއަށް ދާށެވެ ހުރިހާ އިންސާނުން އެއްފަހަރާ އެކަތި ގަނޑަކަށް ވެގެން ތިބާޔާ ދެކޮޅަށް ނުކުތަސް ﷲ ތިބާ ޔަށް ފުދެއެވެ އާދަތައްތައް ފޫއަޅުވާލާ ފައި ހީ ނުވެސް ކުރާ ގޮތް ގޮތުން ﷲ ގެ މަދަދު ތިބާޔާ ހަމަޔަށް އަންނާނެއެވެ ތިބާގެ ބޮޑީ ގާޑުންގެ ގޮތުގައި މަލާއިކަތުން ފުދެއެވެ އަހަންނަށް އާއިލާ ލަނޑު ދިނެވެ ދުޝްމަނުންގެ ގޮތު ގައި ފެނުނީ އެންމެ ގާތް ލޯބިވާ މީހުންނެވެ އިންސާނުން ދެކޮޅުވިއެވެ ސިހުރު ވެރިންނާ ޝައިތާނުން އެއްބައިވެ އަހަންނާ ދެކޮޅަށް ނުކުތެވެ ދެއާއިލާ އިންވެސް ޖާގައެއް ނުލިބުނެވެ އެކަމަކުވެސް އަހަންނަށްﷲ ފުދެއެވެ ކޮންމެ ނާކަާމިޔާބީ އެއްގައި ﷲ އަހަރެންގެ އަތުގައި ހިތްޕަވައެވެ ހަސްބިޔަށްﷲ އޭ ބުނެ ﷲއަށް ވަކީލު ކުރާށެވެ\nއޮގަސްޓް 3, 2020 20:02\nމި ކޮމެންޓ ކިޔާފަ ރޮވިއްޖެ. ކުޑަ ހިތްވަރެއްވެސް ލިބިއްޖެ. އަހަންނާ ދެކޮޅަށް ނުކުތީ އަހަރެންގެ ލޯބިވާ މަންމަ.. ?\nއޮގަސްޓް 6, 2020 12:16\nވަރަށް ރަނގަޅު ވާހަކަ ކޮޅެއް ??\nއޮގަސްޓް 3, 2020 17:47\nތަރައްގީގެކަމެއް ހިނގަނީކީނޫން، ޒުވާނުންވެސް މާޔޫސްވެގެން ދަންޖެހެނީ. ގައުމުގަ މާބޮޑު އުޖާލާކަމެއްނެތްވައްތަރެއް ޖަހަނީ.\nއޮގަސްޓް 9, 2020 14:02\nސާބަސް!! ބޯ ހަލާކު. އެއްކަލަ ޕޮލިޓިކްސް އާ ގުޅުވައިފި! ..މި މީހުން ދުވަހަކު ވެސް ރަނގަޅެއް ނުވާނެ.\nއޮގަސްޓް 3, 2020 17:48\nމެންޓަލީ އޭނުކިޔާ. އީމާންތެރިކަން ކުޑައީ އީމާންތެރިކަން ވަރުގަދަކުރަންވީ. ﷲއެއްވެސް އަޅަކަށް ދެރަގޮތެއް މެދުވެރިއެއް ނުކުރައްވާނެ\nއޮގަސްޓް 3, 2020 17:59\nއަސްތަޣް ފާރު ކުރަން ފަށާބަލަ އާދަޔާ ހިލާފު ކަންތައްތައް ތިބާޔަށް ތަޖްރިބާ ކުރެވޭނެ އޭރުން ދަންޖެހޭކަށް ނުޖެހޭނެ\nއޮގަސްޓް 3, 2020 18:01\nކީރިތި ގްރުއާންގެ ނޫރުގައި ދިރިއުޅޭށެވެ ޒިކުރު ކުރުމުން ހިތްވަރު ހޯދާށެވެ\nއޮގަސްޓް 3, 2020 20:06\nއެޕޮއިޓްމެންޓް ހަމަޖެހޭއިރު ހުނަނި ވާނެއެއްޗެވެފަ.\nއަޅެ ތަޒުރިބާ ކޮށްލަބަލަ.\n2. ސޮސައިޓީ ފޮ ހެލްތް ސައިންސަސް (ޝީ):\n3. ޔޫތް އެންޑް ސްޕޯޓްސް ސެންޓަރ:\n4. ޖުވެނައިލް ޖަސްޓިސް ޔުނިޓް:\nއޮގަސްޓް 4, 2020 19:56\nސިޙުރުގެ ސަބަބުންވެސް ދަންޖެހެއެވެ. ސިޙުރުވެރިން ގިނަ ފަހަރަށް އެފަދަ ސިޙުރު ހަދާފައި ވަނީ ބުރުގާ އަށް ދޯބައްޓާއަށް ނުވަތަ ޓައި އަކަށެވެ. މ ދިއްގަރުގައި2ފަހަރު ދަންޖެހިގެން ހޮސްޕިޓަލަށް ގެންގޮސް އެވަރުން ރަނގަޅު ނުވެގެން އޭނާއަށް ރަނގަޅުވީ ބ އަތޮޅު ރުގްޔާ ކުރާ މީހަކު ގެނަސްގެންނެވެ. އެމީހާ އެކުއްޖާއަށް ހަދާފައިހުރި ހުރިހާ ސިޙުރުތައް ހޯދައި ނަގައި ބާތިލު ކުރިއެވެ. އެންމެ ވަރުގަދަ އަށް ސިޙުރު ހަދާފައި ހުރީ އެކުއްޖާގެ ބުރުގާ އަކަށެވެ.


Manaa beyhuge massalaigai makaru hedhikan saabithuve, Russia ah4aharuge suspension eh - One Online\nރަޝިއާގެ އެތުލީޓުން، އޮލިމްޕިކް 2014ގެ ހުޅުވުމުގެ ރަސްމިއްޔާތުގައި -- ފޮޓޯ/ އީޕީއޭ\nމަނާ ބޭހުގެ މައްސަލައިގައި މަކަރު ހެދިކަން ސާބިތުވެ، ރަޝިއާއަށް ހަތަރު އަހަރުގެ ސަސްޕެންޝަނެއް\nމަނާ ބޭހުގެ މައްސަލައިގައި މަކަރު ހެދިކަން ސާބިތުވެ، ވޯލްޑް އެންޓި ޑޯޕިން އެޖެންސީ (ވާޑާ) އިން ރަޝިއާއަށް ކުރިއަށްއޮތް ހަތަރު އަހަރު ބައިނަލްއަގުވާމީ ކުޅިވަރު މުބާރާތްތަކުގައި ވާދަނުކުރެވޭ އެގައުމު ސަސްޕެންޑްކޮށްފިއެވެ.\nމަނާ ބޭހުގެ މައްސަލައިގައި ވާޑާ އިން ރަޝިއާއަށް ކުރިއަށްއޮތް ހަތަރު އަހަރު ކުޅިވަރު މުބާރާތްތަކުގައި ވާދަނުކުރެވޭ ގޮތަށް ސަސްޕެންޑްކުރުމުން އަންނަ އަހަރު ޖަޕާނުގެ ޓޯކިޔޯގައި ބާއްވާ އޮލިމްޕިކްސް އާއި 2022ގައި ގަތަރުގައި ބާއްވާ ވޯލްޑް ކަޕުގައި ރަޝިއާއަށް ބައިވެރިއެއް ނުވެވޭނެއެވެ.\nވާޑާ އިން އެ ނިންމުން ނިންމާފައިވަނީ މިއަދު ސްވިޒަލެންޑްގައި ބޭއްވި އެ ޖަމިއްޔާގެ އެގްޒެކެޓިވް ކޮމިޓީގެ ބައްދަލުވުމުގައެވެ. އެގްޒެކެޓިވް ކޮމިޓީން އެ ނިންމުން ނިންމާފައިވަނީ ރަޝިއާގެ އެންޓި ޑޯޕިން އެޖެންސީ (ރުސާޑާ) އިން ލެބޯޓަރީ ޑާޓާ އޮޅުވާލާފައިވާ ކަމަށް ސާބިތުވުމުންނެވެ.\nރަޝިއާ އިން ޓެސްޓުތައް ބަދަލުކޮށް، އޮޅުވާލާފައިވާ ލެބޯޓަރީ ޑާޓާތަކަކީ ރަޝިއާގެ ސަރުކާރުގެ އެއްބާރުލުމާއެކު މީގެ ކުރިން ހެދި މަކަރަކާ ގުޅިގެން ކުރި ސަސްޕެންޝަނަށްފަހު 2018ގައި އެގައުމުން ވާޑާއަށް ހުށަހަޅަން ޖެހުނު ޑާޓާތަކެވެ. ރަޝިއާ އިން ވާޑާއަށް އެ ޑާޓާތައް ހުށަހަޅާފައިވަނީ މިއަހަރުގެ ޖެނުއަރީ މަހުއެވެ.\nއެ ސަސްޕެންޝަން އިސްތިއުނާފުކުރުމަށް ކޯޓް އޮފް އާބިޓްރޭޝަން (ސީއޭއެސް) އަށް ހުށަހެޅުމަށް ރަޝިއާގެ ޑޯޕިން އެޖެންސީއަށް ވާޑާ އިން ވަނީ 21 ދުވަހުގެ މުހުލަތެއް ދީފައެވެ.\nކުޅިވަރު މުބާރާތްތަކުން ހަތަރު އަހަރަށް ރަޝިއާ ސަސްޕެންޑްކުރުމަށް ނިންމި ނަމަވެސް، އަންނަ އަހަރު ބާއްވާ ޔޫރޯ ފުޓުބޯޅަ މުބާރާތުގައި އެގައުމަށް ވާދަކުރެވޭނެއެވެ. އެ މުބާރާތުގައި ރަޝިއާއަށް ބައިވެރިވެވެނީ ޔޫރޯ މުބާރާތް އިންތިޒާމުކުރާ ޔޫއެފާއަކީ ވާޑާގައި ކްލެސިފައިކޮށްފައިވާ ޖަމިއްޔާއަކަށް ނުވާތީއެވެ.\nގުޅޭ ޓެގު ރަޝިޔާ\nރާއްޖެ އާއި ރަޝިއާއާ ދެމެދު ވައިގެ ދަތުރުތައް ފަށަނީ


Midhiya hafthaagai covid ah positive vee 665 meehun\nމިދިޔަ ހަފުތާގައި ކޮވިޑަށް ޕޮޒިޓިވްވީ 665 މީހުން\nކޮވިޑް ސާމްޕަލް ނެގުން: ޕޮޒިޓިވްވާ ނިސްބަތް ދަނީ ވަރަށް ބޮޑަށް މަދުވަމުން --\nމާޗް މަހުގެ 27 ވަނަ ދުވަހުން ފެށިގެން މި މަހުގެ ދެ ވަނަ ދުވަހުގެ ނިޔަލަށް 665 މީހަކު ކޮވިޑަށް ޕޮޒިޓިވްވެފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nކޮވިޑަށް ޕޮޒިޓިވްވާ މީހުންގެ އަދަދު ކޮންމެ ދުވަހަކު ހާމަ ކުރަމުން ގެންދިއުމަށް ފަހު 24 ގަޑިއިރުގެ ކޮވިޑް ނަންބަރު ހާމަ ކުރުން ހުއްޓާލީ ރާއްޖޭގައި އިއުލާނު ކޮށްފައިވާ އޮތް ސިއްހީ ކުއްލި ނުރައްކަލުގެ ހާލަތު އުވާލާ ކޮވިޑް-19 އާ ގުޅިގެން އެޅި ހަރުކަށި ފިޔަވަޅުތަކަށް ނިމުން ގެނައުމާއި ގުޅިގެން މީގެ ދެ ހަފްތާއެއްހާ ދުވަސް ކުރީންނެވެ. ސިއްހީ ކުއްލި ނުރައްކާ އުވާލާފައިވަނީ ދެ އަހަރަށް ފަހު އެވެ.\nމިދިޔަ ހަފުތާގެ މައުލޫމާތު ހިމަނާ އެޗްޕީއޭ އިން މިއަދު އާންމުކުރި ތަފާސް ހިސާބުތަކުގައި ބުނެފައިވަނީ މާޗް މަހުގެ 27 ވަނަ ދުވަހުން ފެށިގެން މި މަހުގެ ދެ ވަނަ ދުވަހުގެ ނިޔަލަށް 665 މީހަކު ކޮވިޑަށް ޕޮޒިޓިވްވެފައިވާ ކަމަށެވެ. މި މުއްދަތުގައި މި ބަލީގައި މީހަކު މަރުވެފައެއް ނުވެއެވެ.\nބަލި ޖެހުނު މީހުންގެ ތެރެއިން 72 މީހުންނަކީ މާލެ ސަރަހައްދުގައި ދިރިއުޅޭ މީހުންނެވެ. ބާކީ ތިބި 481 މީހުން ނިސްބަތް ވަނީ އަތޮޅުތަކަށެވެ. އެހެން ކަމުން މާލެ ސަރަހައްދުގައި ބަލި ޖެހޭ މީހުންގެ ނިސްބަތް ވަނީ ވަރަށް ބޮޑަށް ދަށަށް ގޮސްފައެވެ. މާލެ ސަރަހައްދުގައި ސާމްޕަލް ޕޮޒިޓިވްވީ ރޭޓް ހުރީ ހަތަރު ޕަސެންޓްގައެވެ. އަތޮޅުތަކުގައި އެ ނިސްބަތް ހުރީ 18 ޕަސެންޓްގައެވެ.\nމިހާތަނަށް ރާއްޖެއިން ބަލި ޖެހިފައިވަނީ 177،658 މީހަކަށެވެ. މުޅި ރާއްޖެއިން 298 މީހަކު ކޮވިޑްގައި މަރުވެފައިވެއެވެ.


Eagles dhe vana ah araifi | Mihaaru\n26 ޑިސެމްބަރ 2019 - 00:39\nއީގަލްސް މިދިޔަ ހަފުތާގައި ކުޅުނު މެޗުން ށ. ފޯކައިދޫ އަތުން 3-2 އިން ބަލިވުމުން ދެ ވަނަ އަރަން ލިބުނު ފުރުސަތު ގެއްލުނީ އެވެ. އެކަމަކު ދެ ވަނައިގައި 23 ޕޮއިންޓާ އެކު އޮތް ގްރީންސްޓްރީޓްސް މިއަދު ފ. ނިލަންދޫ އަތުން 1-0 އިން ބަލިވުމުން އީގަލްސް އަށް އެ ފުރުސަތު އަލުން ލިބުނީ އެވެ. އީގަލްސް ދެ ވަނަ އަށް މި އެރީ 24 ޕޮއިންޓާ އެކު އެވެ. އެކަމަކު މި ވަގުތު ހަތަރު ވަނައިގައި 22 ޕޮއިންޓާ އެކު އޮތް ޓީސީ ސްޕޯޓްސް ކްލަބް މާދަމާރޭ މާޒިޔާ އަތުން މޮޅުވެއްޖެ ނަމަ އެ ޓީމު ދެ ވަނަ އަށް އަރާނެ އެވެ. ތާވަލުގެ އެއް ވަނައިގައި 35 ޕޮއިންޓާ އެކު އޮތީ މާޒިޔާ އެވެ.\nޔުނައިޓެޑް ވިކްޓްރީ އޮތީ 12 ޕޮއިންޓާ އެކު އަށް ވަނައިގަ އެވެ. މިރޭ މޮޅުވި ނަމަ އެ ޓީމަށް ހަތް ވަނަ އަށް ޖެހިލެވުނީހެވެ. މި ވަގުތު ހަތް ވަނައިގައި 13 ޕޮއިންޓާ އެކު އޮތީ މިއަދު ހަވީރު ގްރީންސްޓްރީޓްސް އަތުން މޮޅުވި ނިލަންދޫ އެވެ.\nހަސަން ރާއިފް އަހުމަދު (ހަންނަ) 71 ވަނަ މިނެޓުގައި ޖެހި ލަނޑުން މޮޅުވި އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ ކުޅުން ވަރަށް ރަނގަޅު ކަމަށާއި ހާއްސަކޮށް ފުރަތަމަ ހާފުގައި ޕާސިން އާއި މޫވްމަންޓާއި ބޯޅަ ރިކަވާކުރުން ދިޔައީ ވަރަށް ރަނގަޅަށް ކަމަށެވެ.\n"ފުރުސަތު ވެސް ލިބުނު. މިދިޔައީ ދެ މެޗެއް ވަރު ޗާންސް ލިބި ގޯލް ނުޖެހި. އެކަމަކު މިރޭ ތަފާތަކީ މަސައްކަތުގެ ރޭޓް ރަނގަޅުކަން. ކުޅުމާ މެދު ވަރަށް ބޮޑަށް ހިތްހަމަޖެހޭ،" މޯހަން ބުންޏެވެ.\nޔުނައިޓެޑް ވިކްޓްރީގެ ކޯޗު މުހައްމަދު އާދަމް ބުނީ ހިތްހަމަޖެހޭ ވަރަށް ކުޅުނު ކަމަށާއި މައްސަލައަކީ ލަނޑު ނުޖެހުން ކަމަށެވެ. އެކަށީގެންވާ ސްޓްރައިކަރެއް ނެތް ކަމަށާއި އެކަން މެނޭޖްމަންޓުގައި ވެސް ހިއްސާކޮށްފައިވާ ކަމަށް އޭނާ ބުންޏެވެ. މުހައްމަދު ބުނީ ކޮޅަށް ވަން ގޯލް ވެސް ވަނީ ދަނޑީގައި ޖެހިފައި އައިސް ކަމަށާއި އެކަން ވެސް ދިޔައީ ނަސީބު ދެރަކޮށް ކަމަށެވެ. މުހައްމަދު ހަވާލުވެގެން ޔުނައިޓެޑް ވިކްޓްރީ ކުޅުނު ތިން މެޗުން ލިބުނީ އެންމެ ޕޮއިންޓެކެވެ.\nޔޫވީން ހިތްވަރު ދައްކައި އީގަލްސް ހުއްޓުވައިފި


Mauloomaathu Haama Kurumuge Ranvana Award Ah Kurimathi Lumuge Furusathu Hulhuvaalaifi - Vaguthu\nމައުލޫމާތު ހާމަކުރުމުގެ ރަންވަނަ އެވޯޑް އަށް ކުރިމަތިލުމުގެ ފުރުސަތު ހުޅުވާލައިފި\nބައިނަލްއަގުވާމީ މައުލޫމާތު ހޯދާ ލިބިގަތުމުގެ ދުވަހާ ގުޅިގެން ކޮންމެ އަހަރަކު އިންފޮމޭޝަން ކޮމިޝަނަރުގެ އޮފީހުން ދެމުން އަންނަ މައުލޫމާތު ހާމަ ކުރުމުގެ ރަންވަނައަށް ކުރިމަތިލުމުގެ ފުރުސަތު ހުޅުވާލައިފިއެވެ.\nއިންފޮމޭޝަން ކޮމިޝަނަރުގެ އޮފީހުން ބުނީ ރަންވަނައަށް ކުރިމަތިލުމުގެ ފުރުސަތު ހުޅުވާލައި އެކަން ދައުލަތުގެ އިދާރާތަކަށް އަންގާފައިވާ ކަމަށެވެ.\nމައުލޫމާތު ހޯދާ ލިބިގަތުމުގެ ގާނޫނުގެ ދަށުން ރައްޔިތުންނަށް ކަށަވަރުވެގެން މިދިޔަ ހައްގަކީ ރާއްޖޭގެ ގާނޫނު އަސާސީން ކަށަވަރުވެގެންދިޔަ ވަރަށް ބޮޑު ހައްގެއްކެވެ.\nކޮންމެ އަހަރަކު އިންފޮމޭޝަން ކޮމިޝަނަރުގެ އޮފީހުން ދެމުން އަންނަ މައުލޫމާތު ހާމަ ކުރުމުގެ ރަންވަނައަކީ ދައުލަތުގެ އިދާރާތަކުގެ ތެރެއިން އެންމެ ރަނގަޅަށް މައުލޫމާތު ފޯރުކޮށްދޭ އިދާރާއަކަށް ދެވޭ އެވޯޑެކެވެ. ވޭތުވެ ދިޔަ ދެ އަހަރުވެސް އެ އެވޯޑު ހޯދާފައިވަނީ އޭސީސީންނެވެ.\nމިދިޔަ އަހަރު "ރަންވަނަ" އޭސީސީ ހޯދާފައިވާއިރު، އެމުއައްސަސާއަކީ މިނިވަން މުއައްސަސާތަކުގެ ތެރެއިން އެންމެ ގިނަ މައްސަލަތައް ހުށަހެޅެމުން އަންނަ އެއް މުއައްސަސާއެވެ.\nއެކޮމިޝަނުން ބުނީ އެ އެވޯޑަށް ކުރިމަތިލައްވަން ބޭނުންވާ ފަރާތްތަކުން އެކަމާ ގުޅޭ ފޯމު ފުރުއްވައި މިމަހު 16 ވަނަ ދުވަހުގެ ދޭޖެހުމުގެ ކުރިން ހުށަހެޅުމަށް އެދިފައިވާނެ ކަމަށްވެސް ބުންޏެވެ.\nމި އެވޯޑަކީ ދައުލަތުގެ އިދާރާތަކުން ގާނޫނުގައިވާ ގޮތުގެ މަތީން އެ އިދާރާއެއްގެ އަމިއްލަ އިސްނެގުމުގެ މަތީން މައުލޫމާތު ހާމަކުރުމަށް ހިތްވަރުދިނުމުގެ ގޮތުން 2016 ވަނަ އަހަރުން ފެށިގެން އިންފޮމޭޝަން ކޮމިޝަނަރުގެ އޮފީހުން ދެމުން އަންނަ އެވޯޑެކެވެ.\nމައުލޫމާތު ހޯދައި ލިބިގަތުމުގެ ހައްގުގެ ދުވަސް ގޮތުގައި ފަހަގަކުރަނީ ކޮންމެ އަހަރެއްގެވެސް ސެޕްޓެމްބަރު މަހުގެ 28 ވަނަ ދުވަހެވެ.\nޖުލައި 13, 2018 15:33\nޚަރަދު ކޮއްގެން ތިޔަ އެވޯޑްތައް ނުބާއްވާށޭ ބުނިބުނިހެން މި އަޒީ ހީވަނީ އެންގަނޑަކަށް ޖަހައިގެން އުޅޭހެން.


Amihlayah Molhu Goi Hoadhumah Ehenmeehunge Alikan Fandukohlun އަމިއްލަޔަށް މޮޅުގޮތް ހޯދުމަށް އެހެންމީހުންގެ އަލިކަން ފަނޑުކޮށްލުން – Huvadhoo News Amihlayah Molhu Goi Hoadhumah Ehenmeehunge Alikan Fandukohlun Huvadhoo News\nއަމިއްލަޔަށް މޮޅުގޮތް ހޯދުމަށް އެހެންމީހުންގެ އަލިކަން ފަނޑުކޮށްލުން\nއަމިއްލަޔަށް މޮޅުގޮތް ހޯދުމަށް އެހެންމީހުންގެ އަލިކަން ފަނޑުކޮށްލުން ނުވަތަ އެހެން މީހުން ނައްތާލުން މިއީ މަދުން ނަމަވެސް މިމުޖުތަމަޢުއިން ފެންނަ ނުރަނގަޅު ސިފަޔެކެވެ.\nއެހެން މީހަކަށް ލިބޭ ކުރިއެރުމެއް ބަލައިގަންނަން ފަސޭހަ ނުވުން ނުވަތަ ގިނަބަޔަކު ދަންނަ އިބާރާތަކުން ދަންނަވާނަމަ، ޖެލަސްވުން މިއީ ކޮންމެ މީހަކަށްވެސް ކޮންމެވެސް މިންވަރަކަށް ކުރިމަތިލާންޖެހިފައިވާ ކަމެކެވެ. ނަމަވެސް އަމިއްލަޔަށް މޮޅުގޮތް ހޯދުމަށް އެހެން މީހުންގެ އަލިކަން ފަނޑުކޮލުން ނުވަތަ އެހެން މީހުން ނައްތާލުން މިއީ ޖެލަސްކަމުގެ އެންމެ ނުބައި އަދި އެންމެ މަތީ މިންވަރެވެ.\nސުވާލަކީ، މީހެއްގެ އަލިކަން ފަނޑުކޮށްލައި ތިމާހޯދާ އަލިކަމަކުން ކިހާ ދުވަހަކު މަންފާކޮށްފާނެހެއްޔެވެ؟ ތިމާގައިގައި ނެތް އެއްޗެއް ހުރިކަމަށް ހަދައިގެން އުޅެވޭނީ ކިހާދުވަހަކު ބާވައެވެ؟ ހަލާލު ގޮތުގައި ހޯދާ ފައިސާއިން ދިރިއުޅުމުގެ ތަފާތު ބޭނުންތައް ފުދޭއިރު، ހަރާންގޮތުގައި ހޯދާ ފައިސާ އެއްވެސް އެއްޗަކަށް ނުވެ، މާބޮޑު މަންފާއެއް ނުކޮށް އަތަށް އަރާހާ އަވަހަށް ފައިބައިގެންގޮސް ހުސްވާކަމީ ދުނިޔެދަންނަ ހަޤީޤަތެކެވެ. އަމިއްލަޔަށް މޮޅުގޮތް ހޯދުމަށް އެހެންމީހުންގެ އަލިކަން ފަނޑުކޮށްލާ މީހާގެ ހާލަތަކީވެސް މިއެވެ. އެފަދަ މީހުންނަށް ވަގުތީ މަންފާއެއް ލިބިދާނެއެވެ. ނަމަވެސް އެހެން މީހުންގެ އަލިކަން ފަނޑުކޮށްލައި ހޯދާ އަލިކަމަކުން ދިރިއުޅުމަށް އަލިކަން ނުހޯދޭނެއެވެ. މިފަދަ އަމަލުތައް ކުރާ މީހުންނަށް ލިބޭ ހަޤީޤީ އެއްޗަކީ މީހުންގެ ނަފްރަތާއި ބަދު ދުޢާއެވެ.\nއަނިޔާ ލިބި ހިތުގައި ޖެހިފައިވާ ނިކަމެތި މީހާގެ ދުޢާގައި ވަރަށް ބޮޑު ބާރެއް އެކުލެވިފައި ވެއެވެ. އެދުޢާއިން ތިބާގެ ދިރިއުޅުން ފަޅިސިކުންތެއްގެ ތެރޭގައި ފަނާވެ ވިއްސި ވިހާލިވެގެން ހިގައިދާނެއެވެ. ތިބާ ބޮޑާވެ ފަޚުރުވެރި ވާއިރު، އެބާރު ދެއްވި ފަރާތުން އެކަން ބަދަލުކޮށް، ނިކަމެތި ހާލަތަށް ރުޖޫޢަކޮށްލުމުގެ ބާރު ހެއްދެވި ފަރާތަށް ލިބިގެންވެއެވެ.\nއަމިއްލައަށް މޮޅު ހޯދަން ތިބާގެ އަޚާގެ އަލިކަން ފަނޑުކޮށްލުމުގެ ބަދަލުގައި، ތިބާގެ އަލިން އަޚާގެ ދިރިއުޅުން އުޖާލާކޮށްދޭ ފަރާތެއްކަމުގައި އަމިއްލަޔަށް ވޭތޯ ގަދައަޅައި މަސައްކަތް ކުރުމަށް އެންމެހާ އަޚުންނާއި އުޚުތުންނަށް ބުނެލަމެވެ. ތިބާ މިދުނިޔެއަށް އައީވެސް ހުސްއަތާއެވެ. ދުނިޔެ ނިމިގެން ދިޔުން އޮތީވެސް ހުސްއަތާއެކުގައެވެ. ކޮށްފައިވާ ހެޔޮ ޢަމަލަކާއި، މީހުންގެ ހެޔުދުޢާ ނޫން އެހެން އެއްޗެއްގެ ފައިދާ އެއް މަހުޝަރުން ނުކުރާނެއެވެ.\nއަޚުންނާއި އުޚުތުންގެ ރުހުން ހޯދައި، ތިބާގެ ހެޔޮ ޢަމަލާއި، އޯގާތެރިކަމުން، އެހެންމީހުންގެ ރުހުމާއި ހެޔޮދުޢާ ލިބޭ ފަރާތަކަށް ވުމަށް ގަދައަޅައި މަސައްކަތް ކުރާށެވެ. އެހެން މީހުންގެ ލޯތްބާއި އިޙްތިރާމް އެދޭމީހާ، އެމީހާގެ އަމަލުން އެކަން ދައްކައިގެން ނޫނީ، ލޯތްބާއި އިޙްތިރާމް ހާޞިލް ނުކުރެވޭނެއެވެ. ރުޅިވެރިކަމާއި، ނަފްރަތަކީ، ހިތްހެޔޮކަމާއި ، ލޯބީގެ އިދިކޮޅު ކަމުގައި ވުމުން، ހިތްހެޔޮކަމާއި ލޯބި އެދޭމީހާ، ރުޅިވެރިކަމާއި، ނަފްރަތު އިސްނުކުރާށެވެ.


އދ.ދަނގެތީ ސިއްޙީ މަރުކަޒުގެ ކޭޝިއަރ\nއދ.ދަނގެތީ ސިއްޙީ މަރުކަޒު\n1- މުވައްޒަފުންގެ މުސާރަ ޝީޓްތައް ހެދުމާއި، ޗެކްކުރުން (ކޮންމެ މަހެއްގެ 16 ން 20 ގެ ނިޔަލަށް)\n2- މަރުކަޒުގެ މުވައްޒަފުންނަށް މުސާރަ ޖަމާކުރުމަށްފަހު ތަފްސީލް ދިނުން.\n3- ޕޭރޯލާބެހޭ ރިޕޯޓްތައް ހެދުން.\n4- ފައިސާ ދައްކަންޖެހޭ ބިލްތައް ޗެކްކޮށް ފައިސާ ޚަރަދުކުރަންޖެހޭ އައިޓަމް ކޯޑް ނަންބަރު ޖެހުން.\n5- މުވައްޒަފުންގެ މުސާރައާއި އެލަވަންސްތައް ޤަވާއިދުން މުވައްޒަފުންނާ ހަވާލުކޮށް ބެލެހެއްޓުން.\n6- ފައިސާ ލިބޭ ކަންތައްތަކުގެ ރިޕޯޓްތައް ހަދައި، ޗެކްކޮށް، ކަނޑައެޅިފައިވާ މުއްދަތަށް ރިޕޯޓް ފޮނުވުން.\n7- ފައިސާއާބެހޭ ހިސާބު ފޮތްތައް ބެލެހެއްޓުމާއި، ޚިދުމަތް ދިނުމަށް ބޭނުންވާ އެންމެހައި ތަކެތި ގަތުމުގެ ހުއްދަ ޤަވާއިދުގައިވާގޮތުގެމަތިން ދިނުން.\n1- ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އދ.އޮމަދޫ ސިއްޙީ މަރުކަޒުގެ ކައުންޓަރުން ލިބެންހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 މެއި 2019 ވާ ބުރާސްފަތި ދުވަހުގެ 12:00 ގެ ކުރިން، އދ.ދަނގެތީ ސިއްޙީ މަރުކަޒުގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް adhhospital@gmail.com އަށް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،2019 މެއި 24 އިން 30 އާއި ދެމެދު، އދ.އަތޮޅު ހޮސްޕިޓަލް ގައެވެ.


Ruhgas kendumun Baarashu council 191,000 rufiyaa in joorimanaa koffi | Mihaaru\nރުއްގަސް ކެނޑުމުން ބާރަށު ކައުންސިލް 191،000 ރުފިޔާ އިން ޖޫރިމަނާކޮށްފި\nރުއްގަސްތަކެއް ރަށަކުން ބޭރު ކުރަނީ: ރުއްގަސް ކެނޑި މައްސަލައެއްގައި ބާރަށު ކައުންސިލް ވަނީ ޖޫރިމަނާ ކޮށްފައި -- ފޮޓޯ/މިހާރު\n22 އޮކްޓޯބަރ 2020 - 12:47\nގަވާއިދާ ޚިލާފަށް ރުއްގަސް ކެނޑި މައްސަލައެއްގައި ހއ. ބާރަށު ކައުންސިލް ދެ ލައްކައެއްހާ ރުފިޔާ އިން ޖޫރިމަނާކޮށްފި އެވެ.\nއެންވަޔަރަމަންޓް ޕްރޮޓެކްޝަން އޮތޯރިޓީ (އީޕީއޭ) އިން ބުނީ ބާރަށު ގްރީން ބެލްޓް ނުވަތަ ހޭޅިފަށުގެ ސަރަހައްދާއި ރަށުގެ އެހެން ސަރަހައްދުތަކުން ގަވާއިދާ ޚިލާފަށް ގިނަ އަދަދެއްގެ ރުއްގަސް ކެނޑުމާއި އުފުރުމުގެ އިތުރުން ރުއްގަސް އެރަށުން ބޭރު ކޮޮށްފައިވާތީ ތިމާވެށި ރައްކާތެރި ކުރުމުގެ ގާނޫނުގެ ދަށުން ހަދާފައިވާ ގަވާއިދުގެ ދަށުން ބާރަށު ކައުންސިލް ޖޫރިމަނާކުރީ 191،000ރ. އިން ކަމަށެވެ.\nއީޕީއޭއިން ބުނީ އެ ފައިސާ އިއްޔެއިން ފެށިގެން 30 ދުވަސް ތެރޭގައި ދައްކަން އެ ކައުންސިލަށް އަންގާފައިވާ ކަމަށެވެ. އެހެން ނަމަވެސް އީޕީއޭގެ އެ ނިންމުން އިސްތިއުނާފް ކުރަން އެންވަޔްރަމަންޓް މިނިސްޓަރަށް ހުށަހެޅުމުގެ ފުރުސަތު އޮންނާނެ އެވެ.\nއެކި ބޭނުންތަކަށް ރާއްޖޭގެ އެކި ރަށްރަށުން ރުއްގަސް ނަގައި ހަދަމުން އަންނަ ރިސޯޓްތަކަށް ގެންދިއުމުގެ ޝަކުވާ ވަނީ ވަރަށް ބޮޑުވެފަ އެވެ.\nތިމާވެށި ލޯކަލް ކައުންސިލްތައް އީޕީއޭ ހއ. ބާރަށް\nދެންފަހެ ތިފައިސާ ކައުންސިލަށް ދެނީ ދައުލަތުގެ ބަޖެޓުން ނޫންތޯ\nދެން ލަލަލާ, ހޯރަފުށީގައި އެއާޕޯޓު އަޅާތީ ވަރަށް ގައި ހިރުވާ ދޯ. ހަމަ އަސަރެއްކޮށްލާނީ. ތެޅިތެޅި ތިއްބާ އެޔޮށް ނިންމަނީ. ޕޮއް\nކައުންސިލަކުންކަމެއް ކޮށްފިނަމަ ހަބޭސް މާލޭ ބޭފުޅުންގެ ބިލިއަންގެ މައްސަލަތައް ކަނު އަނދިރީގަ\nދައުލަތުގެ އެއް އެކައުންޓުން އަނެއް އެކައުންޓަށް އެހެންނު؟ އެކަން ކުރި ބައެއްގެ ފައިސާއިން މި ލާރި ދައުލަތަށް ނަގަން ޖެހޭނީ. ‘ކައުންސިލުން’ ކުށެއް ނުކުރާނެ. ކުށް ކުރާނީ އެތާ ތިބި މީހުން. މިހެން މިކަން ކުރަންޏާ ޖަލުގައި މީހަކު ގަޔަށް ބަޑި ޖެހިޔަސް ކުށްވެރިވާނީ ކަރެކްޝަނަލް ސަރވިސް ތާ؟\nއަހުރެންނަކަށް ގެޓެއްނުވި. ކައުންސިލް ޒިންމާނަގާނެ ގޮތެއް. އެތާތިބިބަޔަކު އެކަންކުރިބަޔަކު މީހަކު ޒިންމާ ނަގަންޖެހޭނީ. މިވެސް ގާނޫނުހަދާމަޖުލިހަކުން ފާސްކޮށްގެން އޮތް ގާނޫނަކުން ނުވަތަ ގަވައިދަކުން ކުރާކަމެއް. މީހަކު ހޭނެތިދާނެ ހުވާ!. ވަރަށް ސަލާމް\nހއ. ގަ ފަރަކާއި ފަޅެއް ހަލާކު ކޮށްގެން އެއަރޕޯޓެއްވެސް އެބަހަދާ. ގެއްލުމުގެ ގޮތުންނާއި ހަރަދުގެ ގޮތުންވެސް މާ ރަނގަޅަށް އެކަން ކުރެވެން އޮވެމެ، ސިޔާސީ ބޭނުމަށް މިކަމެއް ކުރަނީ. ނުވިތާކަށް ތިޔަ ބުނާ ގާނޫނާއި ގަވާއިދާ ހިލާފަށް ރަށްރަށުން އެތައް ހާސް ގަހެއް ނަގައިގެން ގޮސް އެތަނުގައި އެބަ އިންދާ. އިންދާ އެއްޗެހީގެ ބޮޑުބައި ވަނީ މަރު. ކެރޭނެތަ ފިޔަވަޅުއަޅަން.


Beyru Gaumu Thakun Loan Nagany Dharaniveri Nuvaanekan Engeythee - Sarukaaru - Vaguthu\nބޭރު ގައުމުތަކުން ލޯނު ނަގަނީ ދަރަނިވެރި ނުވާނެކަން އެނގޭތީ - ސަރުކާރު\nސަރުކާރުން ބޭރުގެ ބޭންކުތަކުންނާއި ގައުމުތަކުން ބޮޑެތި ލޯނުތައް ނަގަމުން ދަނީ އެލޯނުތައް ދެއްކޭނެކަމުގެ ޔަގީންކަން އޮވެފައި ދަރަނިވެރި ނުވާނެކަން އެނގޭތީ ކަމަށް ސަރުކާރުން ވިދާޅުވެއްޖެއެވެ.\nމިހާރު ރާއްޖެ އައިސް އުޅޭ އިންޑިއާގެ ނޫސްވެރިންގެ ގްރޫޕަކަށް އަމާޒުކޮށްގެން ދިވެހި ސަރުކާރުން ބޭއްވި ނޫސްވެރިންގެ ބައްދަލުވުމެއްގައި، ނޫސްވެރިއަކު ކުރި ސުވާލަކަށް ޖަވާބުދެއްވަމުން އިކޮނޮމިކް މިނިސްޓަރ މުހައްމަދު ސައީދު ވިދާޅުވީ، ރާއްޖެ އަކީ ހުރިހާ ގައުމެއްގެ އިންވެސްޓްމެންޓަށް ހުޅުވާލެވިފައިވާ ގައުމެއް ކަމަށެވެ.\nމިނިސްޓަރ ވިދާޅުވީ ލޯނު ދޫކުރާ ބޭރުގެ ބޭންކްތަކުން ރާއްޖެއަށް އިތުބާރުކުރާ ކަމަށެވެ. އެގޮތުން ރާއްޖެއަށް ކްރެޑިޓު ދޫކޮށްފައިވާ ހުރިހާ ބޭންކްތަކުންވެސް ރާއްޖެއިން އެ އިންވެސްޓްމެންޓްތައް އަނބުރާ ދެއްކުމުގެ ގާބިލުކަން ހުރިކަމަށް ގަބޫލު ކުރާ ކަމަށް މިނިސްޓަރ ވިދާޅުވިއެވެ.\nމި ނޫސްވެރިންގެ ބައްދަލުވުމުގައި ޓޫރިޒަމް މިނިސްޓަރު މޫސާ ޒަމީރު ވިދާޅުވީ، ރާއްޖެއިން ލޯނުތައް ނަގަނީ ބަޖެޓު ސަޕޯޓަށް ނޫން ކަމަށާއި ލޯނުތައް ނަގަނީ އާމްދަނީ އުފައްދާ މަޝްރޫއުތައް ހިންގުމަށް ކަމަށެވެ. އަދި އެކަމުން ގެއްލުމެއް ނުވާނެ ކަމަށް ވިދާޅުވިއެވެ.\nލޯނުތަކާ ބެހޭގޮތުން ވާހަކަ ދައްކަމުން ރައީސް އޮފީހުގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝަކޫރު ވިދާޅުވީ، ލޯނު އަނބުރާ ދެއްކުމުގެ ގާބިލުކަން ނެތްނަމަ އެންމެ ފުރަތަމަވެސް ރާއްޖެއަށް ލޯނު ދޭން އެއްބަސް ނުވާނެ ކަމަށެވެ.\nއިދިކޮޅު އެމްޑީޕީގެ ވެރިކަން ނިމުނުއިރު މިގައުމު އޮތީ ދަރާނުވިކިބާ......؟\nމާޗް 14, 2018 - 06:05\nމާޗް 14, 2018 - 22:45\nބަލަ ޓޫރިސްޓުން ނާންނަން ފެށީމަ ލޯނު ނުދެއްކޭނެ


ރަނގަޅު ޤައުމިއްޔަތެއް ބޭނުންނަމަ، ވެރިކަން ބަދަލުވާންޖެހޭނީ އޮމާންކަމާއި ސުލްޙަވެރިކަމާ އެކު ކަމަށް ރައީސް ނަޝީދު ވިދާޅުވެއްޖެ. | President Mohamed Nasheed\nރަނގަޅު ޤައުމިއްޔަތެއް ބޭނުންނަމަ، ވެރިކަން ބަދަލުވާންޖެހޭނީ އޮމާންކަމާއި ސުލްޙަވެރިކަމާ އެކު ކަމަށް ރައީސް ނަޝީދު ވިދާޅުވެއްޖެ.\nރަނގަޅު ޤައުމިއްޔަތެއް ބޭނުންނަމަ، ވެރިކަން ބަދަލުވާންޖެހޭނީ އޮމާންކަމާއި ސުލްޙަވެރިކަމާ އެކު ކަމަށް ދިވެހި ރައްޔިތުންގެ ޑިމޮކްރެޓިކް ޕާޓީގެ ރިޔާސީ ކެނޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ. އެމްޑީޕީގެ “ދޭތިން ފަހެތި” ކެމްޕެއިންގެ ބޮޑު ޖަލްސާގައި ރޭ އަރިއަތޮޅު އުތުރުބުރީ ރަސްދޫގައި ވާހަކަފުޅުދައްކަވަމުން އެމަނިކުފާނު ވިދާޅުވީ ވެރިންނަކީ ކޮންމެ ފަހަރަކުވެސް ހަވަރަށްދީގެން ނިމޭ ބަޔަކަށް ވެއްޖެނަމަ ދުވަހަކުވެސް އުޖާލާކަމެއް ޤައުމަށް ނާންނާނެކަމަށެވެ. ދިވެހި ޖުމްހޫރިއްޔާގެ ފުރަތަމަ ރައީސް މުޙައްމަދު އަމީން ދީދީވެސް އަވަހާރަކޮށްލެވުނީ ހަވަރަށްދީގެން ކަމަށާއި، އަދި އަދަށްދާންވެސް އެމައްސަލަ ބެލި އިންސާފު ލިބިދެވިފައިނުވާކަމަށް އެމަނިކުފާނު ވިދާޅުވިއެވެ. އެހެންކަމުން، 2012 ފެބްރުއަރީ7ވަނަ ދުވަހު އެމްޑީޕީގެ ވެރިކަން ބަދަލުކޮށްލުމުގައި ޤާނޫނާ ޚިލާފްވި ސިފައިންނާއި ފުލުހުންގެ މައްޗަށް ޝަރީޢަތް ހިންގަވާނެކަމަށާއި، ނަމަވެސް އެކަން ކުރައްވާނީ ބަދަލުހިއްޕެވުމުގެ ރޫޙެއްގައި ނޫންކަމަށާއި، އެފަދަ ކަމެއް ދެވަނަ ފަހަރަށް ތަކުރާރު ވިޔަ ނުދިނުމަށްޓަކައި އެކަން ކުރުން މުހިންމުވަނީކަމަށް، އެމަނިކުފާނު ވިދާޅުވިއެވެ. މާތްވެގެންވާ އިސްލާމްދީންވެސް ގޮވާލަނީ ތަރައްޤީއަށްކަމަށާއި، ނަމަވެސް މިހާރު ވެރިކަމަށް އަރާ ތިބި ފަރާތްތަކުން އިސްލާމްދީން ހުއްޖަތެއްކަމަށް ހަދައިގެން ރައްޔިތުން ނިކަމެތިކުރުން ނޫންކަމެއް މިހާރު ވެރިކަމުގައި ތިބި ފަރާތްތަކުން ނުކުރާކަމަށްވެސް ރައީސް ނަޝީދު ވިދާޅުވިއެވެ\nރާއްޖޭގެ ޚާރިޖީ ގުޅުންތައް މިހާރު ހީނަރުވަމުންދާ ދިއުމަށް އިޝާރާތްކުރައްވާ ވާހަކަފުޅުދައްކަވަމުން، ރައީސް ނަޝީދު ވިދާޅުވީ، ރާއްޖެ މިއަދު މި ވަނީ ބައިނަލްއަޤްވާމީ މުޖްތަމަޢުއާ އެކަހެރިވެ އެކަނިވެރިވެފައިކަމަށާއި، ޚާރިޖީ ސިޔާސަތުތަކަށް ބަދަލުގެންނަން ޖެހިފައިވާކަމަށެވެ. އެމަނިކުފާނު ވިދާޅުވީ، އިންޑިޔާއާއި އެކު އޮތް ގުޅުން މިއަދު ހީނަރުވެ، އީޔޫއިން ރުޅިވެ، އދ.އާ ވާހަކަނުދައްކާ އެމެރިކާއިން އެއްޗެހި ކިޔަމުންދާއިރު، އެމްޑީޕީގެ ވެރިކަމުގެ ތިން އަހަރުގައި ޚާރިޖީ ސިޔާސަތުން ކާމިޔާބު ހޯއްދަވާފައިވާނެކަމަށެވެ. އެކަމުގެ މައްޗަށް މިސާލުދައްކަވަމުން ރައީސް ވިދާޅުވީ، އދ.ގެ އިންސާނީ ހައްޤުތަކާބެހޭ ކައުންސިލުންނާއި އަދި ސީމެގުން ގޮނޑިއެއް ރާއްޖެއަށް ލިބުނީ އެމްޑީޕީގެ ތިންއަހަރުގެ ވެރިކަމުގައިކަމަށެވެ\nއެމްޑީޕީގެ “ދޭތިން ފަހެތި” ކެމްޕެއިންގައި މިހަފްތާ ބަންދުގައި ޒިޔާރަތްކުރީ އއ.ރަސްދޫގެ އިތުރުން އެއަތޮޅު އުކުޅަހަށާއި ތޮއްޑޫއަށެވެ. މިތިން ރަށަށްވެސް އެމްޑީޕީގެ ވަފުދާއެކު އެ ޕާޓީގެ ރިޔާސީ ކެނޑިޑޭޓް ރައީސް މުޙައްމަދު ނަޝީދު ވަޑައިގަތެވެ. އަދި އެރަށްރަށުގެ ރައްޔިތުންނަށް ބައްދަލުކޮށް ބައްދަލުވުންތައް ވަނީ ބާއްވާފައެވެ


Male'-Hulhumale current cable bridge mathin gulhaalaifi | Mihaaru\nވިޔަފާރި / ކަރަންޓު\nމާލެ-ހުޅުމާލެ ކަރަންޓް ކޭބަލް ބްރިޖުމަތިން ގުޅާލައިފި\nބްރިޖް މަތިން ކަރަންޓް ކޭބަލް ގުޅާލުމުގެ މަސައްކަތް ކުރަނީ--ފޮޓޯ: ސްޓެލްކޯ\n14 އެޕްރީލް 2021 - 14:55\nމާލެ އާއި ހުޅުލެ އާއި ހުޅުމާލެ އެއް ކަރަންޓު ވިއުގައަކުން ގުޅުވާލަން ސްޓެލްކޯއިން ފަށާފައިވާ "ގްރޭޓާ މާލެ އިންޓަކަނެކްޝަން ގްރިޑް ޕްރޮޖެކްޓް" ގެ ދަށުން ބްރިޖު މަތިން އިންޓަކަނެކްޝަން ކޭބަލް ގުޅާލައިފި އެވެ.\nސްޓެލްކޯ އިން ބުނީ މިޕްރޮޖެކްޓްގެ 90 ޕަސެންޓް މަސައްކަތް މިހާރު ނިމިއްޖެ ކަމަށާއި މިއަދު ބްރިޖުމަތިން ކަރަންޓް ކޭބަލް ހުޅުމާލެއަށް ގެންދާނެ ކަމަށެވެ. މި ޕްރޮޖެކްޓް ސްޓެލްކޯ އިން ރަސްމީކޮށް ފަށާފައިވަނީ 2016 ވަނަ އަހަރު އެވެ.\nމަޝްރޫއުގެ ދަށުން މާލެ އާއި ހުޅުލެ އާއި ހުޅުމާލޭގައި ޑިސްޓްރިބިއުޝަން ސިސްޓަމްތަކާއި ޓްރާންސްފޯމަރުތަކެއް ބެހެއްޓުމުގެ މަސައްކަތްތައް މިހާރު ވަނީ ނިމިފަ އެވެ.\nބްރިޖުމަތިން ކޭބަލް ހުޅުމާލެއަށް ގެންދަނީ. ޕްރޮޖެކްޓްގެ 90 ޕަސެންޓް ވަނީ ނިމިފަ\nމި ޕްރޮޖެކްޓު ނިމުމުން ހުޅުމާލެ އިން މާލެ އަށް، މާލެ އިން ހުޅުލެ އަށް ވެސް ބޭނުން ޖެހިއްޖެ ހާލަތެއްގައި ވަގުތުން ކަރަންޓު ދެވޭނެ ކަމަށް ސްޓެލްކޯއިން ބުންޏެވެ. ހުޅުމާލޭގައި އަޅާފައިވާ 50 މެގަވޮޓުގެ އިންޖީނުގެ އިން 50 މެގަވޮޓުގެ ކަރަންޓު އުފައްދާއިރު، މިހާރު ހުޅުމާލެ އަށް ބޭނުން ވަނީ އެންމެ 15 މެގަވޮޓް ކަމަށް ސްޓެލްކޯ އިން ވަނީ ބުނެފަ އެވެ. އެހެންވެ، ބާކީ އުފައްދާ ކަރަންޓު މި ވިއުގަ މެދުވެރިކޮށް މާލެ ސަރަހައްދަށް ބަހައިލާނެ އެވެ.\nމާލެ ސަރަހައްދުން ކަރަންޓުގެ ޑިމާންޑު އަހަރަކު ގާތްގަނޑަކަށް ހަތް ޕަސެންޓަށް އިތުރުވަމުން އަންނަ ކަމަށް ސްޓެލްކޯއިން ބުންޏެވެ. މި ޕްރޮޖެކްޓާ އެކު މިކަމަށް ބޮޑު ހައްލެއް ލިބި، ޑިމާންޑާ އެއްވަރަށް ކަރަންޓު ފޯރުކޮށްދެވޭނެ ކަމަށް އެ ކުންފުނިން ބުންޏެވެ.\nކަރަންޓު ސްޓެލްކޯ ސިނަމާލެ ބްރިޖު\n18 ކޮމެންޓް, 16 ރިއެކްޝަންސް\nތި މައުލޫމާތު ރަނގަޅެއްނޫން. ތީގެ އަދި5ކޭ ބަލް އަޅާނެ. އަދި އެ ޖޮއިންޓުވެސް ކުރާނެ.\nތިޔަ ކޭބަލް މަށައް ހިމައީ...\nތިޔައީކޮންވެރިކަމެއްގާފެށިމަސް ރޫ އުއެއްތޯ\nއެހެންވެގެން މި ބުނަނީ މި ސަރުކާރަކީ ޔާމީނަށް ނުވި ކަނތައްކުރާ ސަރުކާރެކޭ.2އަހަރު ތެރެޭ އެ އޮތީ މާލެއާހުޅުމޭލެާ ކަރަންޓް ގުޅާފަ. ޢަދި ފެންވެސް ގުޅާލާނަން. އިތުރަށްށް ރިހާކުރާ ގަރުދިޔަ ހޮޅިއެއްވެސް ގުޅާލާނަން.\nރ ޔާމީނު ވެރިކަމުގަ ބޮޑު ބްރިޖެއް އަޅަން2އަހަރު. މޑޕ ވެރިކަމުގަ އެބުރިޖު އެއްކޮޅުން އަނެއްކޮޅައް ކަރަންޓު ނަރެއް ގުޅާލާން3އަހަރު\nރ. ޔާމީން ގެ ދުރުވިސްނުން.... ތަނެއް ކުރިއަރާނީ އެތަނަކަށް ވަތަނީ ލޯބި ޖެހިގެން.\nވަތަނީ ލޯތްބަކީ ވެރިމީހާއި ޙަވާލުކުރި މަސައްކަތް ނުކޮށް ގޭގައި ގޯނި ގޯނިން ޑޮލަރު ވެއްްދުމާއި މާރުކުރުމަށް ވެއްޖެ ނަމަ ވަތަން އޮތީ ގިސްލާފައި ރޯން\nތީ ޖޯރޭ މެން ޔާމީނު ބޮލުގައި އަޅުވާ ކަންކަން. ޑޮލަރު ނުވައްދާއިރު ކަމެއް ނުވެގެން މިއުޅެނީ ކިއްވެ؟\nޖޯރޭ.... ރ. ޔާމީން ކުރި މަސައްކަތް ފެންނަން އެހުރީ... ވަރަށް ސަލާމް...5އަހަރު ދުވަހުން މިދިވެހިރާއްޖޭގެ ވެރިއަކަށް ނުކުރެވުނު ކިތައްްމެ ކަމެއް އެހުރީ ކޮށްފަ... ފެންނަން.... ހަޖަމް ކުރަން ދަސްކުރޭ...\nއެމްޑީޕީގައި ހަމައެކަނި ހުންނާނީ ވިސްނުން. އަމަލީ ގޮތުން ހަމަ ސުމެއް\nރައީސް ޔާމީން ވައްކަން ކުރިކަމަށް މިހާރުގެ ސަރުކާރުގައި ތިބި މީހުން ބުނޭ, އޯކޭތާ އެމަނިކުފާނު އަށް ނޫނީޔާނެއް ދުރުރާސްތާގެ މުސްތަޤްބަލަށް ވިސްނާފަ މިވަރުކަމެއް ވެސް ކުރެވުނު ވެރިޔަކު, ވަރަށް ބޮޑަށް ޝުކުރިއްޔާ ރައީސް ޔާމީން.\nހެހެ. ހަމަ ރައީސް ޔާމީންގެ މިންނެތް މަސައްކަތްދޯ. ޝުކުރިއްޔާ ރައީސް ޔާމީން. ރީނދޫ ކުދިން ބާރަށް ހިފަހައްޓައިގެން ތިބެއްޗޭ.\nލޮނާ އަވީގަ ކޭބަލް އޮންނަންވީމަ އޭގެ އުމުރަށް ކުރަނީ ކޮން އަސަރެއްތޯ ބެލުން މުހިންމު. ވަރުގަދަ ރަބަރަކީ ހޫނުގަ ގިނަ މުއްދަތަކަށް އޮންނަންޏާ މުރަނަވެ ހަލާކުވާ އެއްޗެއް. ލަފާކުރެވޭގޮތުން މީގެ ކޭބަލެއް 20 އަހަރު ހުންނާނެ. އެހެންވީމާ5އަހަރުން ހަލާކުުނުވާނެ ގޮތަކަށް ކޭބަލް ބޭއްވުން މުހިންމު.


ލޯނު ތަކަށް ދެއްކި ފައިސާގެ އަދަދު 900 މިލިއަނަށް! | | Sangu News\nލޯނު ތަކަށް ދެއްކި ފައިސާގެ އަދަދު 900 މިލިއަނަށް!\n24 އޮކްޓޯބަރ 2019 - 06:48\nލޯނު ތަކަށް ދެއްކި ފައިސާގެ އަދަދު 900 މިލިއަން ރުފިޔާއަށްވުރެ މައްޗަށް -- ފޮޓޯ: ގޫގުލް\nދައުލަތުން ނަގާފައިވާ ލޯނު ތަކަށް ދެއްކި ފައިސާގެ އަދަދު 900 މިލިއަން ރުފިޔާއަށްވުރެ މައްޗަށް އަރާފައިވާކަމަށް ފިނޭންސް މިނިސްޓްރީއިން އާއްމުކޮށްފައިވާ ތަފާސްހިސާބުތަކުން ދައްކައިފިއެވެ.\nފިނޭންސް މިނިސްޓްރީން އާއްމު ކޮށްފައިވާ ހަފުތާގެ މާލީ ހިސާބުތައް ދައްކާ ގޮތުގައި މިދިޔަ ހަފުތާގެ ނިޔަލަށް ލޯނު ދައްކަން 964.7 މިލިއަން ރުފިޔާ ވަނީ ހޭދަ ކޮށްފަ އެވެ. މި އަހަރުގެ ދައުލަތުގެ ބަޖެޓުގައި ލޯނު ދައްކަން ކަނޑައަޅާފައިވަނީ 2.8 ބިލިއަން ރުފިޔާ އެވެ.\nމަރުކަޒީ ބޭންކް މޯލްޑިވްސް މަނިތަރީ އޮތޯރިޓީ (އެމްއެމްއޭ) ގެ މި އަހަރުގެ ދެވަނަ ކުއާޓަރުގެ އިކޮނޮމިކް ބުލެޓިންގައި، ވާގޮތުން މިދިޔަ އަހަރުގެ ފަހު ހަ މަސްދުވަހު ދައުލަތުގެ ޖުމްލަ ދަރަނި 48 ބިލިއަން ރުފިޔާގައި ހުރި ނަމަވެސް، މި އަހަރުގެ ފުރަތަމަ ހަ މަސްދުވަހު އެ އަދަދު ވަނީ 50.9 ބިލިއަން ރުފިޔާ އަށް އަރާފަ އެވެ. އޭގެ ތެރޭގައި ހިމެނެނީ، ޖުމްލަ ދަރަނީގެ 58 އިންސައްތަ ކަމަށްވާ އެތެރޭގެ ދަރަނީގެ ގޮތުގައި ހުރި 29.7 ބިލިއަން ރުފިޔާ އަދި ބޭރުގެ ދަަރަނީގެ ގޮތުގައި ހުރި 21.3 ބިލިއަން ރުފިޔާ އެވެ. ރިޕޯޓުތަކުން ދައްކާގޮތުން އެތެރޭގެ ދަރަނީގެ ތެރެއިން ބޮޑު ބައެއް ހިައްސާ ކުރަނީ ސަރުކާރުން ވިއްކާފައިވާ ޓީބިލާ ބޮންޑަށެވެ. އަދި މި އަހަރުގެ ފުރަތަމަ ހަ މަސް ދުވަހުގެ ތެރޭގައި 1.9 ބިލިއަން ރުފިޔާގެ ޓީބިލާއި ބޮންޑު ވިއްކާފައިވާއިރު އޭގެ ތެރެއިން 1.1 ބިލިއަން ރުފިޔާ ގަނެފައިވަނީ ރާއްޖޭގެ ބޭންކުތަކުންނެވެ.\nދަރަނި 1.9 ބިލިއަން ރުފިޔާ އިތުރުވި އިރު އޭގެ ތެރެއިން 1.5 ބިލިއަން ރުފިޔާއަކީ މިހާރު ދަރަނީގެ ގޮތުގައި ރެކޯޑު ކުރެވިފައި ވީނަމަވެސް، ފަހުން ހިލޭ އެހީއަކަށް ބަދަލުކުރެވޭނެ ކަމުގެ ޔަގީންކަން ފިނޭންން މިނިސްޓްރީގެ އެބައޮތެވެ. ދަރަނި އިތުރުވުމާއި ގުޅިގެން އަމާޒުވީ ފާޑުކިޔުންތަކަށް ރައްދު ދެއްވައި ފިނެންސް މިނިސްޓަރު އިބްރާހިމް އަމީރު ވިދާޅުވީ ޓީބިލްގެ ގޮތުގައި މިދިޔަ ޖޫން މަހުގެ ނިޔަލަށް 325 މިލިއަން ރުފިޔާ ރިކޯޑް ކޮށްފައި ވާނެ ކަމަށެވެ. އަދި ރަނީގައި ޓީބިލުގެ އިތުރުން، ލޯނުން ހިންގާ މަޝްރޫއުތަކުގެ ޑިސްބާޒްމަންޓުތައް ވެސް ހިމެނޭނެ ކަމަށް މިނިސްޓަރ ވަނީ ވިދާޅުވެފައެވެ.\nރާއްޖޭގެ ދަރަނި ބޮޑުވުމުގެ މައްސަލަ ބޭރުގެ ފަރާތްތަކުން ވެސް އަންނަނީ ސަމާލުކަމަށް ގެންނަމުންނެވެ. އެގޮތުން، ރާއްޖެ އަށް ކްރެޑިޓް ރޭޓިން ދޭ އެއް އެޖެންސީ ކަމަށްވާ މޫޑީސް އިންވެސްޓާ ސާވިސް އިން ރާއްޖެ އަށް ދީފައިވާ "ބީ ނެގެޓިވް" ކްރެޑިޓް ރޭޓިން މި އަހަރަށް ދަމަހައްޓަމުން ވެސް ބުނެފައި ވަނީ، ބޮޑެތި މަޝްރޫއުތަކެއް ހިންގުމަށް ސަރުކާރުން ނިންމާފައިވުމުގެ ސަބަބުން ރާއްޖޭގެ ދަރަނި ބޮޑުވެ، ބަޖެޓް ޑެފިސިޓް ފޫބައްދަން އުނދަގޫވެ، ކުރިއަށް އޮތް އަހަރުތަކުގައި ރާއްޖޭގެ މާލީ ހާލަތަށް އޭގެ ނުރަނގަޅު އަސަރު ކުރާނެ ކަމަށެވެ.\nމީގެ އިތުރުން ދެކުނު އޭޝިއާ ސަރަހައްދުގެ އިގްތިސާދު އޮތް ގޮތް ބެލުމަށް ފަހު ވޯލްޑް ބޭންކުން ނެރުނު ރިޕޯޓްގައި ބުނެފައިވަނީ ރިއަލް ޖީޑީޕީގެ ކުރިއެރުން ދަށަށް ދިޔައީ ރާއްޖޭގައި ހިންގަމުން އަައި އިމާރާތްކުރުމުގެ ބޮޑެތި ބައެއް މަޝްރޫއުތައް ނިމުމާ ގުޅިގެން ކަމަށާއި ޓޫރިޒަމް އިންޑަސްޓްރީ އަށް ގެންނަ އިންވެސްޓްމަންޓްތަކުގެ ސަބަބުން ދުރުނޫން މުސްތަގުބަލެއްގައި ކުރިއެރުމުގެ ނިސްބަތް ހަމަޔަކަށް އެޅޭނެ ކަމަށެވެ. ނަމަވެސް އިގުތިސާދު ރަނގަޅުކުރުމަށް ރިކަރެންޓް ހަރަދު ކުޑަކުރަން ޖެހޭ ކަމަށް ވެސް ރިޕޯޓްގައި ވަނީ ބުނެފައެވެ.


SunOnline: Hong Kong ah ziyaaraiy kurumuge furusathu America ge manavaruthakah nudheyn ninmaifi\nހޮންގްކޮންގަށް ޒިޔާރަތް ކުރުމުގެ ފުރުސަތު އެމެރިކާގެ މަނަވަރުތަކަށް ނުދޭން ނިންމައިފި\nމުހައްމަދު ޖަވާދު ޔޫސުފު 03 Dec 2019, 14:59\nބެއިޖިންގް (ޑިސެމްބަރު 3) : ހޮންގްކޮންގްގައި މުޒާހަރާކޮށް ހަމަނުޖެހުންތައް ހިންގާ ފަރާތްތަކަށް އެމެރިކާއިން ހިއްވަރުދޭތީ އެމެރިކާގެ އަސްކަރީ އުޅަނދުތައް ހޮންގްކޮންގަށް ޒިޔާރަތް ކުރުމުގެ ފުރުސަތު ނުދިނުމަށް ޗައިނާއިން ނިންމައިފި އެވެ.\nޗައިނާގެ ޚާރިޖީ ވުޒާރާއިން ބުނީ އެމެރިކާގެ ހަނގުރާމަމަތީ މަނަވަރުތަކާއި އެނޫން ވެސް އަސްކަރީ އުޅަނދުތައް ކުރިން ހޮންގްކޮންގަށް ކުރި ރަހްމަތްތެރި ކަމުގެ ޒިޔާރަތްތައް ދެން ނުކުރެވެނެ ކަމަށާ އެފުރްސަތު އެމެރިކާއަށް ދިނުން މިހާރު ވަގުތީ ގޮތުން ހުއްޓާލާފައިވާ ކަމުގަ އެވެ. ޗައިނާގެ ޚާރިޖީ ވުޒާރާގެ ތަރުޖަމާން ހުވާ ޗިންގް ޔުންގް ވަނީ ހޮންގްކޮންގްގައި ސަރުކާރާ ދެކޮޅަށް މުޒާހަރާކޮށް ހަމަނުޖެހުންތައް އުފައްދާ ފަރާތްތަކަށް އެމެރިކާ އިން ހިއްވަރުދޭ މައްސަލަ ކުށްވެރި ކުރައްވާފަ އެވެ. ހުވާ ޗިންގް ވަނީ ހޮންގްކޮންގްގައި ހަމަނުޖެހުންތައް އުފައްދާ ފަރާތްތަކަށް ހިއްވަރުދޭ ގާނޫނެއް އެމެރިކާގެ ކޮންގްރެސް އިން ދާދިފަހުން ފާސްކުރި މައްސަލަ ފާހަގަކުރައްވައި އެއީ އެމެރިކާއިން ޗައިނާގެ ދާޚިލީ ކަންކަމުގެ ތެރެއަށް ވަދެގަތުންކަމަށް ސިފަކުރައްވައިފަ އެވެ.\nއެމެރިކާގެ ކޮންގްރެސް އިން ފާސްކުރި އެގާނޫނު ރައީސް ޑޮނަލްޑް ޓްރަމްޕް އަދި ތަސްދީގު ނުކުރައްވާތީ އެގާނޫނަށް އަމަލުކުރަން އަދި ފަށާފައެއް ނުވެ އެވެ. ހޮންގްކޮންގްގައި ކުރާ މުޒާހަރާތަކަށް ފަސް މަސްވެފައިވާ އިރު މުޒާހަރާކުރާ ފަރާތްތަކުން ތަންތަނުގައި ހުޅުރޯކޮށް ފުލުހުންނަށް ހަމަލާދީ އިގްތިސާދީ ހަރަކާތްތައް ހުއްޓުވައި އާންމުންގެ ދިރިއުޅުމަށް ހުރަސްއެޅުން ފަދަ ހަރުކަށި އަމަލުތައް ގެންދަނީ ހިންގަމުންނެވެ.\nމުޒާހަރާކުރި ފަރާތްތަކުން މިދިޔަ ހަފްތާގައި ހޮންގްކޮންގެ ޕޮލިޓެކްނިކް ޔުނިވާސިޓީ ހިސާރުކޮށް ފުލުހުންނަށް ޕެޓްރޯލް ބޮމުން ހަމަލާދިނުމުން ފުލުހުންވަނީ ބާރުގެ ބޭނުންކޮށްގެން އެ ޔުނިވާސިޓީގެ ކެންޕަހަށް ވަދެގަނެ މުޒާހަރާތައް އިންތިޒާމުކުރާ ގިނަ އެކްޓިވިސްޓުންތަކެއް ހައްޔަރުކޮށްފަ އެވެ. އަދި ފުލުހުންނަށާއި ތަންތަނަށް ހަމަލާދިނުމަށް ކެންޕަހުގައި ތައްޔަރުކޮށްފައިވާ 400 އަށްވުރެ ގިނަ ޕެޓްރޯލް ބޮންވެސް ފުލުހުންވަނީ އަތުލައިގެންފަ އެވެ. (ނޫސްއެޖެންސީތައް)


vnews - team othi varah ranglhah tahyaaruvefa- Sharaf\nމުބާރާތައް ވަރަށް ރަނގަޅަށް ޓީމު ތައްޔާރުވެފައިވާ ކަމަށް ގައުމީ ކޯޗު މުޙައްމަދު ޝަރަފް ބުނެފި\nއޭޝިއަން މެންސް ސެންޓްރަލް ޒޯން ވޮލީ މުބާރާތަށް ތައްޔާރުވުމަށް ގައުމީ ވޮލީ ޓީމު ތައިލެންޑުގައި ކުރިއަށްގެންދިޔަ ކޭމްޕަކި ވަރަށް ކާމިޔާބު ކޭމްޕެއް ކަމަށާއި މުބާރާތައް ވަރަށް ރަނގަޅަށް ޓީމު ތައްޔާރުވެފައިވާ ކަމަށް ގައުމީ ކޯޗު މުޙައްމަދު ޝަރަފް ބުނެފިއެވެ.\nދިހަ ދުވަހުގެ ތަމްރީން ދަތުރު ނިންމާލުމަށްފަހު އާދިއްތަ ދުވަހު ގައުމީ ޓީމު މާލެ އައިސްފައިވާއިރު ޝަރަފް ބުނީ މުބާރާތް ކާމިޔާބުކުރުމަށް ޓީމު އޮތީ އެކަތި ގަނޑެއްގެ ގޮތުގައި ކަމަށެވެ.\nޝަރަފް ބުނީ ތަމްރީނު ދަތުރުގައި ބޮޑަށް މަސައްކަތް ކޮށްފައިވާނީ އެޓޭކްތަކާއި ޑިފެންސް ރަނގަޅު ކުރުމަށާއި ޓީމުގައި މި ވަގުތައް ރަނގަޅު ކުރަން ޖެހޭ ވަރަށް ގިނަ ކަންތައް މި ޓްރެއިނިން ކޭމްޕް އިން ރަނގަޅު ކުރެވުނު ކަމަށް ޝަރަފް ބުންޏެވެ.\nމި ފަހަރުގެ މުބާރާތާއި މެދު ޝަރަފްގެ އުންމީދު ބޮޑު އިރު އޭނާ ބުނީ މުބާރާތުގައި ވާދަކުރާ ގިނަ ގައުމުތަކުގެ ފެންވަރު އެއްޓީމު އަނެއް ޓީމަށް އިނގޭނެ ކަމަށާއި އެހެން ކަމުން އެކަމުގެ ފައިދާ ކޮންމެ ޓީމަކަށް ވެސް ލިބިގެންދާނެ ކަމަށެވެ. އެހެން ނަމަވެސް ރާއްޖެއަށް އޮތް ފައިދާ އަކީ އަމިއްލަ ގައުމުގައި މުބާރާތް ކުޅުން ކަމަށް ޝަރަފް ބުންޏެވެ.\nގައުމީ ވޮލީ ޓީމުގައި މީގެ ކުރިން ހިމެނުނު މުހިންމު ކުޅުންތެރިންގެ ތެރޭގައި ހިމެނޭ ބާރު ޖެހުންތެރިޔާ ޝާއިން މުހައްމަދު (ޝާހިންޓޭ) ޓީމުގައި ނުހިމެނޭއިރު އޭނާ ހުރި އަނިޔާގައެވެ. މީގެ އިތުރުން އަލީ އާމިރު (ދިގު އައްޔަ) ސްކޮޑްގައި ނުހިމެނެއެވެ.\nމިއަހަރުގެ މުބާރާތުގައި ރާއްޖޭގެ އިތުރުން ދެން ބައިވެރިވެފައި ވަނީ ތުރުކުމަނިސްތާނާއި ނޭޕާލްގެ އިތުރުން ކިރިގިސްތާނެވެ.


Football match eh gai thoonu thila eh gengulhunu massala eh balany | Mihaaru\nސަކަރަސްޕޯ އާއި އެމެޑްސްޕޯ ކުޅުނު މެޗްގެ ތެރެއިން.\nފުޓްބޯޅަ މެޗެއްގައި ތޫނު ތިލަައަކުން ކުޅުންތެރިން ޒަހަމްކުރި މައްސަލައެއް ބަލަނީ\n09 މާޗް 2019 - 09:522comments\nމިދިޔަ ހަފުތާގެ ތެރޭގައި ތުރުކީގެ ދެވަނަ ޑިވިޝަންގެ ފުޓްބޯޅަ މެޗެއްގައި އިދިކޮޅު ޓީމްގެ ކުޅުންތެރިންނަށް އަނިޔާ ކުރަން، ތޫނު ތިލައެއް ގެންގުޅުނު ކުޅުންތެރިއެއްގެ މައްސަލަ ފެންމަތިވެ، އޭނާ ހައްޔަރުކޮށް ފުލުހުން މައްސަލަ ތަހުގީގުކުރަން ފަށައިފި އެވެ.\nތުރުކީގެ މީޑިއާތަކުން ރިޕޯޓްކޮށްފައިވާ ގޮތުގައި ސެކަރިސްޕޯ ކްލަބާއި އެމެޑްސްޕޯ ކުލަބާ ދެމެދު ކުޅުނު މެޗްގައި ސެކަރިސްޕޯގެ ކުޅުންތެރިންއެއް ކަމަށްވާ މަންސޫރު ކަލާރް، 33، ވަނީ ރޭޒަރު ކަހަލަ ތޫނު ތިލައެއް މެޗްގެ ތެރޭގައި ގެންގުޅެ، އިދިކޮޅު ޓީމްގެ ކުޅުންތެރިންގެ ގައިގެ އެތަން މިތަނުގައި ތިލަ އަޅައިފަ އެވެ.\nއެގޮތުން ކުޅުންތެރިންގެ އަތާއި ކަނދުރާ އާއި ބުރަކަށި ފަދަން ތަންތަނުގައި ތިލަ ޖެއްސެމުން ލޭކޮށިފައިވާ މަންޒަރު ފެންނަ ފޮޓޯތަކެއް ވެސް ބައެއް ކުޅުންތެރިން ވަނީ ސޯޝަލް މީޑިއާގައި ހިއްސާކޮށްފަ އެވެ. މި ހާދިސާއާ ގުޅިގެން ބައެއް ކުޅުންތެރިންނަށް ހޮސްޕިޓަލުން ފަރުވާދޭން ޖެހުނެވެ.\nމެޗް ކުޅެމުން ދިޔަ ވަގުތު އިދިކޮޅު ކުޅުންތެރިއެއްގެ ފަރާތުން އެމެޑްސްޕޯގެ ކުޅުންތެރިންނަށް ކުރިމަތިވި "ތޫނު ހަމަލާ" ފާހަގަ ނުކުރެވުނު ނަމަވެސް ކުޅުންތެރިންނަށް އެކަކު އަނެކެއްގެ ގައިގައި ހުރި ޒަމްހަތައް ޗޭންޖިން ރޫމްގައި ފެނި، އެއީ މެޗްގެ ތެރޭގައި ހިނގާފައިވާ ކަމެއް ކަމަށް ގަބޫލު ކުރެވުނެވެ.\nއަދި ޒަހަމްތައް ގިނަ ކުޅުންތެރިންގެ ގައިގައި ހުރުމުން އެއީ އިދިކޮޅު ޓީމުން ރާވައިގެން ދީފައިވާ ހަމަލާއެއްގެ ގޮތުގައި ސިފަކޮށް ސެކަރިސްޕޯރް އިން ބަޔާނެއް ވެސް ނެރެފައި އެވެ. އޭގައި ބުނީ ކުޅުންތެރިންގެ ހަށިގަނޑުން ފެނުނު ޒަހަމްތަކުން އެއީ ގަސްތުގައި ރާވައިގެން އެ ޓީމާ ދެކޮޅަށް ހިންގާފައިވާ ޖަރީމާއެއް ކަމަށް ގަބޫލުކުރެވޭ ކަމަށެވެ.\nއަދި މެޗްގެ ތެރޭގައި މަންސޫރުގެ އަމަލުތައް ހުރި ގޮތާ ދޭތެރޭ ޝައްކުތަކެއް ހުރި ކަމަށާއި އޭނާގެ ވާތުގެ އިނގިލި ދޭތެރޭގައި ތިލައެއް ލައްވައިގެން އުޅުނު ތަން ވެސް ބައެއް ކުޅުންތެރިންނަށް ފެނިފައިވާ ކަމަށް ބުނާ ކަމަށް ވެސް ބަޔާނުގައި ބުންޏެވެ. އެގޮތުން މެޗް ފެށުމުގެ ކުރިން ސަލާން ކުރި އިރު، މަންސޫރު ތިލައެއް ގެންގުޅުނު ކަމަށް ޝައްކު ކުރެވުނު ކަމަށް އެމެޑްސްޕޯގެ ކުޅުންތެރިން ބުނެފައިވެ އެވެ.\nމިކަމާ ގުޅިގެން އޭނާ ހައްޔަރުކޮށް، މައްސަލައިގެ ތަހުގީގު ނިމެންދެން މިހާރު ހުރީ ފުލުހުންގެ ބަންދުގައި ކަމަށް ތުރުކީގެ ނޫސް އެޖެންސީ އެނަޓޯލިއާ އިން ބުންޏެވެ.\nނަމަވެސް މަންސޫރު ބުނީ އޭނާގެ 11 އަހަރުވީ ކެރިއަރުގައި މިހާތަނަށް ދަނޑުމަތީގައި ކުޅެފައިވާނީ ވަރަށް ޕްރޮފެޝަނަލްކޮށް ކަމަށާއި މިހާތަނަށް ދުވަހަކު ވެސް ރަތް ކާޑަކާ ވެސް ކުރިމަތިލާން ނުޖެހޭ ކަމަށެވެ. އެހެންވެ މެޗްގެ ތެރޭގައި ތިލައެއް ގެންގުޅުނު ކަމަށް ބުނާ ވާހަކައަކީ ކަނޑައެެޅިގެން ދޮގެއް ކަމަށް ބުންޏެވެ.\nމި މައްސަލާގައި މަންސޫރުގެ އިތުރުން ޓީމްގެ ހަތަރު ކުޅުންތެރިޔަކު އޭނާ އަށް އެހީތެރިވެ ދިން ކަމަށް ތުހުމަތުކޮށް އެ މީހުންގެ މައްސަލަ ވެސް އަންނަނީ ބަލަމުންނެވެ.\nނަމަވެސް ސެކަރިސްޕޯ އިން ވަނީ ތުހުމަތުތަކަށް އިންކާރުކޮށްފަ އެވެ.\n"އެއީ ސީދާ ކަނޑައެޅިގެން ހަގީގަތާ ހިިލާފު ތުހުމަތެއް. އިދިކޮޅު ޓީމްގެ ކުޅުންތެރިންތަކަކަށް އަހަރެމެންގެ ޓީމްގެ ކުޅުންތެރިންއެއްގެ ފަރާތުން އާދަޔާހިލާފު ހަރަކާތްތަކެއްކޮށް އެެ މީހުން ޒަހަމް ކުރާ ކަމަށް ހީކުރެވޭ ނަމަ ކީއްވެ އެ މައްސަލަ މެޗްގެ ތެރޭގައި ރެފްރީ އަށް ނޭންގީ؟" ސެކަރިސްޕޯރްގެ ވެރިޔާ އަލީ ގަރާ ކާޝް ސުވާލު އުފައްދަމުން ބުންޏެވެ. "މެޗްގެ ނުވަދިހަ މިނިޓްގެ ތެރޭގައި ދަނޑުމަތީގައި ހިނގަން ނުޖެހޭ ކަހަލަ ކަމެއް ހިނގާ ނަމަ އެކަން ރެފްރީގެ ސަމާލު ކަމަށް ގެންނަން ޖެހޭނެ. އެކަމަކު އެކަން ނުކޮށް، މިހާރު އަހަރެމެންގެ ޓީމާއި ކުޅުންތެރިންތަކެއްގެ މައްޗަށް ކުރާ ތުހުމަތުތައް ބަލައެއް ނުގަނެވޭނެ."\nސެކަރިސްޕޯ އާއި އެމެޑްސްޕޯ މެޗް ނިމުނީ 1-1 ލަނޑުން އެއްވަރުވެގެންނެވެ.\nއިތުރު ލިޔުންތައް ފުޓްބޯޅަ ތުރުކީ ޝާޕް


Thin ran medehyaa eku 1 vana Athlete akee Fazeel! | Mihaaru\n27 އޮކްޓޯބަރ 2018 - 21:21\nތިން ރަން މެޑެއްޔާއި ގައުމީ ރެކޯޑަކާ އެކު ހުސެއިން ފަޒީލް ހާރޫން ގައުމީ އެތުލެޓިކްސް މުބާރާތުގެ އެންމެ މޮޅު ފިރިހެން އެތުލީޓުގެ މަގާމް ހޯދައި، އޭނާގެ ކެރިއަރުގައި އެހެން ހަރުފަތަކަށް އަރަން އަޒުމް ކަނޑައަޅައިފި އެވެ.\nމި މުބާރާތުގެ 5000 މީޓަރު ދުވުމާއި 10،000 މީޓަރު ދުވުމުން އެއް ވަނަ ހޯދި ދުވުންތެރިޔާ މިއަދު ތިން ވަނަ ރަން މެޑަލް ހޯދީ 1500 މީޓަރު ދުވުން ކާމިޔާބުކޮށްގެންނެވެ. އިއްޔެ އޭނާ ހެދި 10،000 މީޓަރު ދުވުމުގެ ރެކޯޑަކީ، މި މުބާރާތް ބާއްވާ ރާއްޖޭގެ ފުރަތަމަ ސިންތެޓިކް ޓްރެކުގައި ހެދި ފުރަތަމަ ރެކޯޑެވެ.\nމުބާރާތުގެ ދެ ވަނަ އެތުލީޓަކީ 100 މީޓަރު ދުވުމާއި 200 މީޓަރު ދުވުމުން އަދި 100 މީޓަރާއި 400 މީޓަރު ރިލޭ އިން ރަން މެޑަލް ހޯދި ހަސަން ސާއިދެވެ.\nސާއިދު މިއަދު ތަށްޓާއި މެޑަލާ އެކު. --ފޮޓޯ: ހުސެއިން ވަހީދު/ މިހާރު\nއެއް ވަނަ އެތުލީޓް ހޮވުމުގައި ބަލަނީ މުބާރާތުގައި އެ އެތުލީޓަކު އިންޑިވިޖުއަލް އިވެންޓްތަކުން އެންމެ ނަތީޖާ ރަނގަޅު ދެ އިވެންޓަށެވެ. ފަޒީލަށް ކުރި ލިބުނު އެންމެ ބޮޑު ސަބަބަކީ އޭނާ މީޓް ރެކޯޑަކާއި ގައުމީ ރެކޯޑް ހެދުމެވެ. ސާއިދު ވެސް ވަނީ 100 މީޓަރު ދުވުމުން މީޓް ރެކޯޑެއް ހަދައިފި އެވެ. އެތުލެޓިކްސް އެސޯސިއޭޝަނުން މޮޅު އެތުލީޓް ހޮވާއިރު ޕޮއިންޓް ދިނުމުގައި މުޅިން އަލަށް ބަލަން ފެށި މީޓް ރެކޯޑަކީ، އެ މުބާރާތެއްގެ ރެކޯޑެވެ. ސާއިދު 100 މީޓަރު ދުވުން އަދި ފަޒީލް 10،000 މީޓަރު ދުވުން ނިންމި ޓައިމިން އަކީ ގައުމީ މުބާރާތުގެ ތާރީހުގައި މިހާތަނަށް އެ ދެ އިވެންޓުގައި ނެރުނު އެންމެ ރަނގަޅު ނަތީޖާ އެވެ.\nމުބާރާތުގެ ޗެމްޕިއަން ޓީމަކީ ފަޒީލާއި ސާއިދުގެ ސިފައިންގެ ކްލަބެވެ. އެ ޓީމުން ވަނީ 86 ޕޮއިންޓް ހޯދައިފަ އެވެ. ދެ ވަނަ އަކީ 38 ޕޮއިންޓް ހޯދި ޒިފިއަސް ސްޕޯޓްސް ކްލަބެވެ. އަދި ތިން ވަނަ އަށް ދިޔައީ އެންމެ ނުވަ ޕޮއިންޓާ އެކު ތިނަދޫ ޒުވާނުންގެ ކްލަބެވެ.\nފަޒީލް ބުނީ އެއް ވަނަ އެތުލީޓުގެ މަގާމް ލިބުމަކީ ހުވަފެނެއް ހަގީގަތަކަށް ވުން ކަމަށާއި ކުރީ ދެ އަހަރު ނުލިބުނަސް މި އަހަރު ލިބޭނެ ކަމުގެ އިތުބާރު އޮތް ކަމަށެވެ. އޭނާ މުބާރާތުގައި ވާދަކުރި ފުރަތަމަ އަހަރުގައި، 2016 ގައި އިންޑިވިޖުއަލް ތިން ރަން މެޑަލް އަދި 400 މީޓަރުގެ ސްޕްރިންޓް ރިލޭ އިން ސިފައިންގެ ކްލަބާ އެކު ރަން މެޑަލް ހޯދި ނަމަވެސް އެއް ވަނަ ލިބޭ ގޮތެއް ނުވި އެވެ.\nފަޒީލް މިއަދު ތަށްޓާއި މެޑަލާ އެކު އުފާފާޅުކުރަނީ. --ފޮޓޯ: ހުސެއިން ވަހީދު/ މިހާރު\n"އެ ފަހަރު ފުދޭ ވަރަކަށް ފައިޓްކުރިން. އެކަމަކު އަތުނުވެ ދިޔައީ،" ފަޒީލް ބުންޏެވެ. "މި އަހަރު ޓާގެޓްކޮށްގެން ހުރީ. އެކަމަކު މުބާރާތަށް މާބޮޑަށް ތައްޔާރީއެއް ނުވެވުނު މިލިޓަރީ (ޕޭސަސް) މުބާރާތަށް ޕާކިސްތާނުގައި އުޅެން ޖެހުމުން. އެކަމަކު ވެސް އުއްމީދު އޮތް،" ފަޒީލް ބުންޏެވެ.\nއޭނާ ބުނީ ތިން ރަން މެޑަލާއި ގައުމީ ރެކޯޑަކާ އެކު އެއް ވަނަ އެތުލީޓް ހޯދުމަކީ އެ މަގާމް ހޯދަން އޭނާ ބޭނުންވި ގޮތް ކަމަށާއި މި ކާމިޔާބީ އަކީ ހަޔާތުގެ ކާމިޔާބީތަކަށް އިތުރުވި މުހިއްމު ބޮޅެއް ކަމަށެވެ.\nރާއްޖޭގެ 10،000 މީޓަރާއި 5000 މީޓަރުގެ ޓްރެކް އަދި ޓްރެކުން ބޭރު އިވެންޓުގެ ވެސް ގައުމީ ރެކޯޑް އޮތް ދުވުންތެރިޔާ ވަނީ ޕޭސަސް މުބާރާތުގައި ސިފައިންގެ ޓީމަށް މެޑެއްޔެއް ހޯދައިދީފަ އެވެ. އޭނާގެ މިހާރުގެ ޓާގެޓަކީ އިންޓަނޭޝަނަލް މުބާރާތަކުން ރާއްޖެ އަށް މެޑެއްޔެއް ހޯދައިިދުނުމެވެ.\n"އެ އަޒުމުގައި މި މަސައްކަތްކުރަނީ. މިހާރު މި ފެންނަ ރިޒަލްޓްތަކަށް ބަލާފައި ބުނެވޭނީ ވަރަށް ކައިރިއޭ ލިބުން. އިރާދަކުރެވިއްޔާ އެތުލެޓިކްސް ކެރިއަރު ނިންމާލާނީ އެކަން ކާމިޔާބުކޮށްފައި،" އުމުރުން 29 އަހަރުގެ ދުވުންތެރިޔާ ބުންޏެވެ.\nމުބާރާތުގެ އެއް ވަނަ ޓީމު ކަމަށްވާ ސިފައިންގެ ކްލަބުގެ އެތުލީޓުންނާއި ކޯޗުން އަދި އޮފިޝަލުން. --ފޮޓޯ: ހުސެއިން ވަހީދު/ މިހާރު\nއޭނާ މިއަދު 1500 މީޓަރު ދުވުން ކާމިޔާބުކުރީ 4:16 މިނެޓުން ދުވެގެންނެވެ. އެންމެ ކައިރިން ވާދަކުރީ 4:18 މިނެޓުން ދުވި ސިފައިންގެ ޓީމުގެ ހުސެއިން ރިޒާ އެވެ. ތިން ވަނަ އަކީ 4:25 މިނެޓުން ދުވި ސިފައިންގެ ޓީމުގެ މުހައްމަދު ރަޝީދު (މޯޑް) އެވެ. މެރެތަން ދުވުމުގައި ރާއްޖޭގައި ހުރި އެންމެ އުއްމީދީ ދުވުންތެރިޔާ މޯޑް ވަނީ 10،000 މީޓަރު ދުވުމާއި 5000 މީޓަރު ދުވުމުން ދެ ވަނަ ހޯދައިފަ އެވެ.\nމުބާރާތުގެ 400 މީޓަރު ދުވުން ކާމިޔާބުކުރީ އުއްމީދީ ދުވުންތެރިޔާ ޒިފިއަސް ސްޕޯޓްސް ކްލަބުގެ މުހައްމަދު ނާއިލެވެ. އޭނާ ރޭސް ނިންމީ 51:55 ސިކުންތުންނެވެ. އޮލިމްޕިކް ކޮމިޓީގެ ސްކޮލަޝިޕެއްގެ ދަށުން ބޮޓްސްވާނާގައި ތަމްރީން ހަދަމުން އަންނަ އުއްމީދީ ދުވުންތެރިޔާ ނާއިލް ވަނީ 800 މީޓަރުގެ ރޭސް ވެސް ކާމިޔާބުކޮށް އަދި 200 މީޓަރު ރޭހުގައި ދެ ވަނަ ހޯދައިފަ އެވެ. މިއަދު 400 މީޓަރު ދުވުމުން ދެ ވަނަ ހޯދީ 53.22 ސިކުންތުން ދުވި ސިފައިންގެ ކްލަބުގެ އަހުމަދު އަލީ އެވެ. ތިން ވަނަ އަކީ 54.15 ސިކުންތުން ދުވި ކޭވައި ސްޕޯޓްސް އެކަޑަމީގެ އިބްރާހިމް ޔައީޝެވެ.\nހަތަރެއް ގުނަ 100 މީޓަރުގެ ރިލޭ އިވެންޓް އެއް ވަނައިގައި ސާއިދު (ވ) ނިންމާއިރު ފަހަތުން ނާއިލް އަންނަނީ. --ފޮޓޯ: ނިޝާން އަލީ/ މިހާރު\nމުބާރާތުގެ ހަތަރެއް ގުނަ 100 މީޓަރު ރިލޭގެ އެއް ވަނަ ހޯދީ 43.30 ސިކުންތުން ރޭސް ނިންމި ސިފައިންގެ ޓީމެވެ. އެ ޓީމަށް ދުވީ ސާއިދުގެ އިތުރުން ނުޖޫމް ހަސަނާއި ހުސެއިން އިނާސް އަދި އިބާދުﷲ އާދަމެވެ. ދެ ވަނަ އަކީ ޒިފިއަސް އެވެ. އެ ޓީމުގެ ދުވުންތެރިންނަކީ އަހުމަދު އަނޫފް މުހައްމަދާއި އިބްރާހިމް އަޝްފާން އަލީ (އައްޕި) އާއި ނާއިލް އަދި މުހައްމަދު މުނާޒް އަލީ އެވެ. ޓައިމިން އަކީ 43.55 ސިކުންތެވެ. އަދި ތިން ވަނަ އަކީ ޝަމްވީލް މުހައްމަދު ނައީމާއި އަހުމަދު ޖައިލަމާއި މުހައްމަދު ޝާމް އަހުމަދު އަދި މުހައްމަދު އައިހަމް ހަމްޒާގެ މުގޫ ސްޕޯޓްސް ކްލަބެވެ. ރޭސް ނިންމީ 45.32 ސިކުންތުންނެވެ.\nއިތުރު ލިޔުންތައް އެތުލެޓިކްސް ގައުމީ ކަސްރަތު މުބާރާތް ހަސަން ސާއިދު\nދުވުންތެރިން އެންމެ ފަހުން ތަމްރީނަށް ފުރައިފި


M-Faisaa Beynun Kuraa Customerunnah Haassa Hadhiyaa Eh – adduLIVE\nއެމް-ފައިސާ ބޭނުންކުރާ ކަސްޓަމަރުންނަށް ޚާއްޞަ ހަދިޔާއެއް\nMay 19, 2021, 16:39 ހަސަން ރަޝީދު\nއުރީދޫ މޯލްޑިވްސް ގެ އެމް-ފައިސާއަށް ރެޖިސްޓަރކޮށް ޚިދުމަތް ބޭނުންކުރާ ކަސްޓަމަރުންނަށް ޚާއްޞަ ހަދިޔާއެއް ލިބޭ ޕްރޮމޯޝަންއެއް މިއަދު ފަށައިފިއެވެ.\nއުރީދޫ އިން ބުނީ މި ޕްރޮމޯޝަންގެ ދަށުން އެމް-ފައިސާ ގެ ރެޖިސްޓްރޭޝަން ފުރިހަމަކޮށް 500 ރުފިޔާ ކޭޝް-އިން ކުރާ ފަރާތްތަކުގެ އެމް-ފައިސާ ވޮލެޓަށް 50 ރުފިޔާ ޖަމާވެގެންދާނެ ކަމަށެވެ. އަދި އަލަށް ރެޖިސްޓްރޭޝަން ފުރިހަމަކުރާ ފަރާތްތަކުގެ ތެރެއިން އެމް-ފައިސާ މެދުވެރިކޮށް 500 ރުފިޔާ އަށް ވުރެ މަތިން ޔުޓިލިޓީ ބިލް ދައްކާ ކަސްޓަމަރުންގެ ވޮލެޓަށް 25 ރުފިޔާ ޖަމާވެގެންދާނެ ކަމަށް އުރީދޫން ބުނެއެވެ.\nމިއީ ކަރަންޓު، ފެން ފަދަ އެންމެ ގިނަ ޔޫޓިލިޓީ ބިލްތަކަށް އެއްތަނަކުން ފައިސާ ދެއްކެވުމަށް ރާއްޖޭގައި ބޭނުންކުރެވޭ ޑިޖިޓަލް ޕްލެޓްފޯމްއެވެ. މީގެ ތެރޭގައި އުރީދޫ، ސްޓެލްކޯ، އެމްޑަބްލިއުއެސްސީ، މީޑިއާނެޓް، މޯލްޑިވް ގޭސް އަދި ވިލާ ގޭސް ފަދަ ގިނަ ކުންފުނިތަކެއް ހިމެނެއެވެ.\nމި އެޕްލިކޭޝަނުގައި ރަޖިސްޓްރީ ކުރަން ބޭނުންވާ ކަސްޓަމަރުންނަށް މައި އުރީދޫ މޯބައިލް އެޕްލިކޭޝަން މެދުވެރިކޮށް ރަޖިސްޓްރީ ކުރެވޭނެ އެވެ. އެގޮތުން، އެމްފައިސާގައި ރަޖިސްޓްރީ ކުރުމަށް މައުލޫމާތު ފުރިހަމަކޮށް އައިޑީ ކާޑު ނުވަތަ ޕާސްޕޯޓު ނުވަތަ ވޯކް ޕާމިޓުގެ ފޮޓޯ ކޮޕީ ހުށަހެޅުމުން ރަޖިސްޓްރީ ކުރެވޭނެ އެވެ.


ޢިއްޒަތްތެރި ރައީސެވެ! ލާމަރުކަޒީ ޤާނޫނު އުވާލައްވާށެވެ!Mikal News\nދައުލަތުގެ އެންމެ އިސް ބޭފުޅުން. ފުވައްމުލަކު ރައްޔިތުންނާއި އެކު. ފައިލް ފޮޓޯ\nޢިއްޒަތްތެރި ރައީސެވެ! ލާމަރުކަޒީ ޤާނޫނު އުވާލައްވާށެވެ!\n11 ސެޕްޓެމްބަރ 2014, 7:00 |\nރާއްޖޭގެ ދުވަހު ނޫސްތަކުގެ ފަލަ ސުރުޚީގައި އިއްޔެ އޮތީ ރައީސުލް ޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް އައްޑޫއަށް ވަޑައިގެން މެގަ ޕްރޮޖެކްޓްތަކެއް އިޢުލާންކުރެއްވި ވާހަކައެވެ. ބޮޑު މަގާއި، ނަރުދަމާ އާއި، ބިން ހިއްކުމާއި މިފަދަ އެތައް މަޝްރޫޢެކެވެ. މިއީ، ދައުލަތުގެ ޚަރަދުގައި ވަޑައިގެން، ކުރިޔަށްއޮތް ކައުންސިލްގެ ބައި އިލެކްޝަނަށް ޖެއްސެވި ކެމްޕޭން ސްޓަންޓެކޭ އަޅުގަނޑު ދަންނަވާކަށް ނެތީމެވެ.\nއެހެން ނަމަވެސް ދިވެހިރާއްޖޭގެ ދާއިރާތައް ލާމަރުކަޒީ އުޞޫލުން ހިންގުމާބެހޭ ޤާނޫނުގައި، އިދާރީ ދާއިރާތައް ހިންގައި ތަރައްޤީގެ މަޝްރޫޢުތައް އެކުލަވާލައި ހިންގުމަށް މަތިކޮށްފައިވަނީ އެ ދާއިރާއެއް ނިސްބަތްވާ ކައުންސިލަށެވެ. އައްޑުއަށް ސިޓީގެ ދަރަޖަދެވި، ސިޓީ ކައުންސިލެއް އިންތިޚާބުކޮށް އެކައުންސިލް ހިންގަން މޭޔަރަކު ހޮވައި، އޭނާގެ ދަށުން މަސައްކަތްކުރާނޭ ސިވިލް ސާވެންޓުން ކަނޑައަޅާފައި އެބަ ތިއްބެވެ. މިއެންމެންގެ މައްޗަށާއި ކައުންސިލްގެ އެހެން ބޭނުންތަކަށް ދައުލަތުން ޚަރަދު ހިނގައެވެ. އެހެންނަމަވެސް، ތަރައްޤީގެ މަޝްރޫޢުތައް ރާވައި ހިންގައި، ވަކި މޫސުމަކާ ދިމާކޮށް އިޢުލާނު މިކޮށްލަނީ “މައި ސަރުކާރުން”ނެވެ. ސިޓީގެ ލަޤަބު ލިބިގެން މޭޔަރަށް އޮތީ ވަރުގަދަ ނަމަކާއެކު، ވިހާމަރުވާ ފޯމު ބަލައިގަތުމާއި މަސްރިޕޯޓު ފޮނުވުމެވެ.\nއަޅުގަނޑުވެސް އެއްބަހެވެ. އާސިއާން ޤައުމަކުން ނަމޫނާ ނަގައިގެން ރާއްޖޭގެ މާޙައުލަށް ފައްތަން މަސައްކަތްކޮށްފައިވާ ލާމަރުކަޒީ ޤާނޫނުގައި ކަނޑައަޅާފައިވާ މިންވަރާ ގާތަށްވެސް، އެއްވެސް ކައުންސިލަކަށް އަދި މިހާތަނަކަށް މަސައްކަތްކުރެވިފައެއް ނުވެއެވެ. ތަރައްޤީގެ ޕްލޭންތައް އެކުލަވާލައި، ތަރައްޤީގެ މަޝްރޫޢުތަކެއް ކައުންސިލްތަކަކުން ނުހިންގެއެވެ. އެކަމަކު އެހެން އެވަނީ ކީއްވެގެން ހެއްޔެވެ. ބައެއް ކައުންސިލްތަކަށް ދައުލަތުގެ ބަޖެޓުން ކަނޑައަޅާފައި އޮންނަ ޢަދަދު އިންތިހާއަށް ކުޑައެވެ. ކައުންސިލަރުންނާއި އިދާރީ މުވައްޒަފުންގެ މުސާރަ ކަނޑާފައި ދެން އޮންނާނީ ބައިލައްކައެއްހާ ރުފިޔާއެވެ. ދެން ހިންގޭނީ ކޮން ތަރައްޤީގެ މަޝްރޫޢެއް ހެއްޔެވެ.\nއަނެއްކޮޅުން އިހަކަށް ދުވަހު އެ ތަޞްދީޤުކުރެއްވި ޚާއްޞަ އިޤްތިޞާދީ ދާއިރާ ތަކުގެ ޤާނޫނަކީ ލާމަރުކަޒީ ޤާނޫނާ ސީދާ ފުށުއަރާ ޤާނޫނެކެވެ. ފާޑުކިޔުންތެރިންގެ ނަޒަރުގައި، “ސޯއީޒީ” ޤާނޫނަކީ ލާމަރުކަޒީ ޤާނޫނު “އޮޅާލި” ޤާނޫނެކެވެ. ދައުލަތުގެ މައި ބަޖެޓުން ދޭ އެއްޗަކުން ދެކޮޅު ނުޖެހިގެން އުޅޭއިރު، ކައުންސިލްތަކުގެ ދާއިރާތަކުން ލިބެން އޮތް އާމްދަނީ ވެސް ނިގުޅައިގަންނަ ޤާނޫނެކެވެ.\nމިހިރަ މިހިރަ ކަންތަކަށް ބަލާއިރު، ރައީސް ޔާމީންގެ ސަރުކާރުގެ ވިސްނުންހުރީ، ލާމަރުކަޒީ ކުރުމަށްވުރެ މަރުކަޒީކޮށް ހިންގުމަށެވެ. ނިޒާމީ ގޮތެއްގައި ކަންތައް ކުރައްވަމުން ގެންދަވަނީ، ކައުންސިލަރުންނަކީ އެއްވެސް އާރެއްބާރެއް ނެތް ބަޔަކަށް ހެދުމަށެވެ. ކޮންމެ ދުވަހަކު ހެނދުނު އަށެއް ޖަހާއިރަށް އޮފީހަށް ގޮސް ސަރުކާރުން ދޭ ޓެމްޕްލޭޓަކަށް ސިޓީ ޖަހާލާފައި ތިނެއް ޖެހީމަ ގެއަށް ދާ ބަޔަކަށް ހެދުމަށެވެ.\nޢިއްޒަތްތެރި ރައީސެވެ. އެހެން ހައްދަވާނެ ކަމެއް ނެތެވެ. ތިޔަ ކުރައްވާ ކެމްޕޭންވެސް ކުރައްވާނެ ކަމެއް ނެތެވެ. މިހާރު ހުރިހާ ބާރެއް އަތްޕުޅުގައި އެބައޮތެއް ނޫންތޯއެވެ. މަނިކުފާނު ޕާޓީގެ ޕީޖީ ލީޑަރު ވިދާޅުވާހެން “އެއް ޝޮޓުން” ލާމަރުކަޒީ ޤާނޫނު އުވާލައްވާށެވެ. މާލޭ ބޭބޭފުޅުން އަތޮޅުތަކުގެ އަތޮޅުވެރިންނަށް ފޮނުއްވާށެވެ. ކޮންމެހެން ނަމެއްގައި ލާމަރުކަޒީ ޤާނޫނެއް ބާއްވައިގެން ދައުލަތުގެ ބަޖެޓަށް ބުރަ ބޮޑުކުރާނެ ކަމެއް ނެތެއް ނޫންތޯއެވެެ!


Euro match thah balan dhiragun 50% ithuru data | MBS NEWS\nޔޫރޯގެ މެޗުތައް ބަލަން ދިރާގުން 50 ޕަސެންޓް އިތުރު ޑޭޓާ\nދިރާގުން ޕްރިޕެއިޑް ކޮމްބޯ އެކްޓިވޭޓްކުރުމުން 50 ޕަސެންޓް އިތުރު ޑޭޓާ ލިބޭ ޕްރޮމޯޝަނެއް ފަށައިފި އެވެ.\nދިރާގުން ބުނީ ޔޫރޯ 2020 މެޗްތައް މޮބައިލް ފޯނުން ސްޓްރީމް ކޮށްލުމަށް ދިރާގު ޕްރީޕެއިޑް ކޮމްބޯ ޕްލޭންއެއް އެކްޓިވޭޓްކޮށްގެން 50 ޕަސެންޓް އިތުރު ޑޭޓާ ޖޫން މަހުގެ ނިޔަލަށް ލިބޭއިރު، ޕޯޗުގަލް އާއި ޖާމަނީ މިރޭ ވާދަކުރާ ފޯރިގަދަ މެޗު ބަލާލުމަށް މިއީ ލިބިގެންދާނެ ރަނުގެ ފުރުސަތެއް ކަމަށެވެ.\nދިރާގު ޕްލޭ އެޕް މެދުވެރިކޮށް ޔޫރޯގެ މެޗްތައް މޮބައިލް ފޯނުން ސްޓްރީމް ކޮށްގެން ބެލުމަށް ދިރާގު ޕްރީޕެއިޑް ކޮމްބޯ ޕްލޭނެއް އެކްޓިވޭޓް ކުރުމަށްފަހު "ސްޓްރީމިން ޕާކް" ހިޔާރުކޮށްގެން އެއް ޖީބީ ހިލޭ ޑޭޓާ، ސްޓްރީމް ކުރަން ލިބޭނެ ކަމަށް ވެސް ދިރާގުން ބުނެ އެވެ.\nދިރާގު ޕްލޭ އެޕުން މެޗްތަކުގެ އިތުރުން ގިނަ މުނިފޫހިފިލުވުމުގެ ޗެނަލްތައް މޮބައިލް ފޯން ފަދަ ޑިވައިސްތަކުން ކޮންމެ ތަނެއްގައި ހުރެވެސް ބެލޭނެ ކަމަށްވެސް އެކުންފުނިން ހާކުރެ އެވެ.\nދިރާގު ޕްރީޕެއިޑް ކޮމްބޯ ޕްލޭންތަކާއެކު މިހާރު ކަސްޓަމަރުންނަށް ފަސޭހަކަމާއެކު ވޮއިސް، އެސްއެމްއެސް އަދި ޑޭޓާ، އެންމެ ކޮމްބޯ ޕްލޭނަކުން އެކްޓިވޭޓް ކުރެވޭނެ އެވެ. އަދި މީގެ އިތުރުން، އިތުރު ހިލޭ "ޕާކްސް" ވެސް ލިބޭނެ އެވެ. މި ހިލޭ ޕާކްސްގެ ސަބަބުން ކަސްޓަމަރުންނަށް ޗެޓް، ސޯޝަލް މީޑިއާ އަދި ސްޓްރީމިން ހިދުމަތްތައް ބޭނުންކުރަން ވަކި ވަކި އެޑް-އޮންސް ގަންނާކަށް ނުޖެހޭނެ އެވެ. އެހެންކަމުން، އެންމެ އެކްޓިވޭޝަނަކުން ގިނަ ކަންތައްތައް ކޮށްލެވޭނެ އެވެ.\nދިރާގު ޕްރީޕެއިޑް ކޮމްބޯ ޕްލޭންސް 250ރ. އިން ފެށިގެން އެކްޓިވޭޓް ކުރެވޭނެ އެވެ. ކޮމްބޯ ޕްލޭންތައް އެކްޓިވޭޓް ކުރުމަށް ދިރާގު މޯބައިލް އެޕުން ނުވަތަ ކޮމްބޯ ޕްލޭންގެ ކީވޯޑް ޖެހުމަށްފަހު 343 އަށް އެސްއެމްއެސް ފޮނުވުމުން ވެސް އެކްޓިވޭޓް ވާނެ އެވެ.\nދިރާގުން އަބަދު ވެސް މަސައްކަތް ކުރަނީ ކަސްޓަމަރުންނަށް ހެޔޮ އަގެއްގައި ގިނަ ފައިދާތަކެއް ހޯދައިދީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށް ކަމަށާއި އަބަދު ވެސް މަސައްކަތް ކުރަނީ ދިވެހިންގެ ތެރޭގައި އެންމެ ފަހުގެ އަދި މަގުބޫލު މުނިފޫހިފިލުވުގެ ހަރަކާތްތައް ޑިޖިޓަލް ޒައްރިއްޔާ މެދުވެރިކޮށް ގެނެސްދިނުމަށް ކަމަށް ދިރާގުން ބުންޏެވެ.\nވިޔަފާރި މުއާސަލާތު ދިރާގު ޔޫރޯ 2020\nޞސބ\t4 months ago\nކޮންތާކު މަށަކަށް ނުލިބޭ.


Vazeerun russaigen rashuge tharahgee genna zamaan maazee vejje: Nasheed | Mihaaru\nވަޒީރުން ރުއްސައިގެން ރަށުގެ ތަރައްގީ ގެންނަ ޒަމާން މާޒީވެއްޖެ: ނަޝީދު\nއެމްޑީޕީގެ ހަރުގޭގައި މީގެ ކުރިން ނަޝީދު ވާހަކަފުޅުދައްކަވަނީ.-- ފޮޓޯ: އެމްޑީޕީ\n30 އެޕްރީލް 2021 - 22:10\nސަރުކާރުު ހިއްސާވާ ކުންފުންޏެއްގެ އިސްވެރިއަކު ނުވަތަ ވަޒީރަކު ރުއްސައިގެން ރަށްރަށަށް ތަރައްގީ ގެންނަ ޒަމާން މާޒީވެ ގޮސްފައިވާ ކަމަށް ކުރީގެ ރައީސް މުހައްމަދު ނަޝީދު ރޭ ވިދާޅުވެއްޖެ އެވެ.\nނ. އަތޮޅު އަދި އެ ރަށު ކައުންސިލް ހަރަކާތްތެރިވާނެ ގޮތުގެ މަޝްވަރާ ބައްދަލުވުން ނިންމުމަށް ބޭއްވި ރަސްމިއްޔާތުގައި ނަޝީދު ވިދާޅުވީ، އަތޮޅެއްގެ ރައްޔިތުން ހަމަ އިސްކޮށް ތެދުވެ، އަމިއްލަ ދިރިއުޅުމުގެ ކަންކަން އަމިއްލަ އަށް ނިންމުމަށް ތެދުވާ މަންޒަރު ފެނުމަކީ ހިތްހަމަޖެހުން ގެނުވާ ކަމެއް ކަމަށެވެ.\nއެމްޑީޕީން އިންދި "ކުޑަ އޮށެއްގެ ސިއްރުން ބޮޑު ގަހެއް" ހެދުމުން އަންނަ ކަމަށާއި އެއީ ގިނަ ބަޔަކު ފަަހަތުގައި ތިބެގެން ކުރި މަސައްކަތެއް ކަމަށް ނަޝީދު ވިދާޅުވި އެވެ. އެގޮތުން އަމިއްލަ އަށް ހަލާލު މަސައްކަތުން ހަމަ އިސްކޮޅަށް ރައްޔިތުން ތެދުވުމަށް އަބަދުވެސް ވަކާލާތު ކުރައްވަމުން ގެންދިޔަ ކަމަށް އެ މަނިކުފާނު ވިދާޅުވި އެވެ.\nނަޝީދު ވިދާޅުވިގޮތުގައި، މާޒީވި ތަނުގައި ރަށްރަށުގެ ރައްޔިތުން ކަމެއް ކުރަން ބޭނުންވެއްޖެ ނަމަ ޖެހެނީ، މާލެ އައިސް ވަޒީރެއްގެ ގޭދޮށުގައި މަޑުކޮށްގެން ތިބުމަށެވެ. އެތަނުގައި ހުރެގެން ލިބުނު އެއްޗެއް ހިފައިގެން އަނބުރާ ދާން ޖެހުނަސް މިއަދު އެކަން މާޒީވެ ގޮސްފައިވާ ކަމަށް ނަޝީދު ވިދާޅުވި އެވެ.\n"ތިމަންނާއެއް ނެތީމާ ސަރުކާރު ހިއްސާވާ ކުންފުންޏެއްގެ މެނޭޖިން ޑިރެކްޓަރާއެކު ކޮފީއަކަށް އަރައި އޭނާ ހިތްހަމަޖައްސާލައިގެން، ވަޒީރަކު ބޭފުޅަކު ރުއްސައިގެނޭ ތިމަންނާ ރަށުގެ ކަންކަން ފުރިހަމަވާނީ. ނޫން އެ ޒަމާން ނިމިއްޖެ،" ނަޝީދު ވިދާޅުވި އެވެ.\nއެ މަނިކުފާނު ވިދާޅުވީ، ރާއްޖޭގެ މިސްރާބު ހުރީ "އަނެއް ދިވެހިރާއްޖެ" އަށެވެ. "އަނެއް ދިވެހިރާއްޖެ" އަށް ދެވޭ މަންޒަރު ފެނުމަކީ ލިބިވަޑައިގަންނަވާ ހިތްހަމަޖެހުމެއް ކަމަށް ވެސް ވިދާޅުވި އެވެ.\n"ބައެއްގެ ހަޔާތުގައި ބޮޑު ބަދަލެއް އަންނަ ތަނެއް ގިނަ މީހުންނަކަށް ނުފެންނާނެ. އެހެން ނަމަވެސް ދިވެހިރާއްޖެ ދަތުރުކުރަނީ ހައި ސްޕީޑްގައި. އެ ސްޕީޑުގައި އަޅުގަނޑުމެންނަށް އިރާދަކުރެއްވިއްޔާ އަޅުގަނޑުމެން މި އެދޭ ބަދަލު ހޯދޭނެ،" ނަޝީދު ވިދާޅުވެ އެވެ.\nއެ މަނިކުފާނު ވިދާޅުވީ ބާރުތައް ވަކިކޮށް، ސިޔާސީ ހަރަކާތްތައް ސުލްހަވެރިކަމާ އެކު ހިންގަން ފެށުމުން ގައުމުތައް ޖަހަނީ "ޖަމްޕް" ކަމަށެވެ. އެގޮތަށް ގައުމުތައް ކުރިއަށް ދާއިރު އެ މަގުން ދާން ރާއްޖެ އަށް ދިމާވެފައިވާ މައްސަލައަކީ ކޮބައިތޯ ސުވާލު އުފެއްދެވި އެވެ.\nނަޝީދު ވިދާޅުވި ގޮތުގައި ރާއްޖެ ތަޅުލެވިފައި ވަނީ "ޔުނިޓަރީ" ދައުލަތުގެ ވާހަކައިގެ ތެރޭގަ އެވެ.\n"މި މައްސަލަ ނިއުޅިގެންދާ މިންވަރަކަށް އެބަ ފެނޭ ކޮން ތަނަކަށް ކަން ހުއްޓުނީ. އަޅުގަނޑަށް މިހާރު މާބޮޑަށް ޔަގީން ކުރެވޭ ޔުނިޓަރީ ދައުލަތުގެ ވާހަކައިގައޭ މިތިބީ ތަޅުލެވިފައި. ގާނޫނު އަސާސީގައި އޮތް ޔުނިޓަރީ ދައުލަތެކޭ އަޅައި، އަދި ރައީސް މައުމޫނުގެ ބާރުފުޅުތައް އަމިއްލަފުޅަށް ހިފަހައްޓުވަން ވެގެން އެ ބޭފުޅާގެ އާރާބާރުގައި އުފެދިގެން އައި ގާނޫނުއަސާސީއެއް. އަނެއްކާ ވެސް ސިފަވެގެން ދިޔައީ މާ މާތް ރަސްކަމެއްގެ ގޮތުގައި،" ނަޝީދު ވިދާޅުވެ އެވެ.\nނަޝީދު ވިދާޅުވި ގޮތުގައި ރައްޔިތުންނާ ހަމައަށް ބާރުތައް ގެނެވޭނެ ގޮތަކަށް ބާރުތައް އަތުލާން ޖެހެ އެވެ. އެއީ ނުކުރެވޭނެ ކަމެއް ނޫން ކަމަށާއި މިހާރު ވެސް ކުރަމުން އަންނަ މަސައްކަތަކީ ރައްޔިތުންނާ ހަމައަށް ބާރުތައް ފޯރުވައިދިނުން ކަމަށް ނަޝީދު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ލާމަރުކަޒީ ހިންގުން\n57 ކޮމެންޓް, 40 ރިއެކްޝަންސް\nއާނ.. ކަންތައްތައް ކުރުވުމަށް ރުއްސަންޖެހޭނީ ހަމައެކަނި މަޖިލިހުގައި އުޅޭ މެމްބަރުންނާއި ޕާޓީ ކުދިންކޮޅު..\nޙަމަހުސް އޮޅުވާލުން. މަޖުބޫރު ކުރުވައިގެން ގަދަކަމުން ފާޑުފާޑުގެ ލައިންތައް ނެރެގެން މެމްބަރުންނަށް ބިރުދައްކައިގެން ކަންކަން ކުރާ ޚުދުމުޚުތާރު މަޖިލިސް ރައީސެއް. ބަރުލަމާނީގައި ފެންނާނެ މިމަންޒަރު ވަރަށް ރީތިކޮށް. ހަރުދަނާ މީހަކު އަދި އެލެކްސް ކިޔާ މީހަކުގެ ވިސްނުމާ ދެކޮޅަށް ބަހެއްބުނާ މީހަކު ބުރުއްސާލާ މަންޒަރު މާޒީގައިވެސް އޮތީ. ޖުޑިޝަޜީ މިނިވަންނުވަނީ އެހެން ވެރިކަމުގައި. މިވެރިކަމުގައި މުށުތެރެވީމާ އެއީ މިނިވަންވެފައި އޮތްތަނެއް. ހޯބޯ. ޙެހޭ\nކޯލިޝަން ޕާޓްނަރުން ރުއްސައިގެން އެމީހުން ބޭނުންވާހާ އެއްޗެއް ދީގެން ވެރިކަންކުރި ޒަމާން މާޒީވިކަން ޔާމީން ދައްކައިދިން. 500%ގެ އިތުބާރު ކުރެވޭ މީހާވެސް ގޯސް ކަމެއް ކުރީމަ ޖަލަށްލެވޭނެކަން ދައްކައިދިން. އެކަމު މި ވެރިކަމުގައި ފެންނަނީ އޭގެ އިދިކޮޅު ނޫންބާ؟\nތިޔައަށް ކުޑަވެސް ބަދަލެއް ނާދޭ. މިސަރުކާރުގެ ބޭފުޅަކު އެބަހުންނެވި އެމަނިކުފާނު ނުރުހުން ނުވާގޮތަށް ނޫންގޮތަކަށް ކަމެއް ނުދާނެ ފަދަ ބޭފުޅެއް. އެބޭފުޅާގެ ރުހުން އޮވެގެން ނޫނިއްޔާ އެއްވެސް ކަމެއް ނުވޭ. ކޮންވާހަކަ އެއް ދައްކާކަށް. މުޅި ކުންފުނިތަކާއި އެހެން ވަޒީރުންވެސް ކޮންޓްރޯލު ކުރަނީ އެމަނިކުފާނު. ރަށަކަށް އަންނަން ޖެހޭތަރައްޤީވެސް ނިންމަނީ އޭނާ. މިދައްކަނީ އަދީބުގެ ވާހަކައެއް ނޫން އެހެން ޚިޔާލަށް އައުމަކީ ވެދާނެ ކަމެއް އަދީބު 2.0\nއާނ، ވަޒީރުން ރުއްސާ ޒަމާން މާޒީވެގޮސްފިކަން މަނިކުފާނަށް އެނގިލައްވާއިރު، ދެރައީ، މަނިކުފާނު ރުއްސައިގެން އެމް.ޑީ.ޕީ އޮތް ޒަމާން ހަމަ އެގޮތަށް ބާއްވަން މަނިކުފާނުގެ ފައިންޕުޅު ވިއްދަވާލެއް ވަރުގަދަކަން. ބޯ ހަލާކު. މަނިކުފާނު ނޫނީ ދެން މިގައުމުގައި ތިބީ ބޮލަށް ކާށްޓެއް ޖަހައިގެން ތިބި މީހުންކަމަށްތޯ ހީފުޅުވަނީ؟\nމުހަ އްމަދު ނަޝީދު، ވެދުންސަލާމް. މަނިކުފާނުވަނީ މު އްދަތުހަމަވެފަ އިކަން ދިވެހި ރަ އްޔިތުންގެ %99 މީހުނަށް ޔަގީންވާތީ އާ އި އަދި މު އްދަތު ހަމަވުމުން ކޮންމެ އެ އްޗަކުންވެސް ޖަރާސީމާ އި ފަނިފަޚުސާ ނިކުންނަފަދަ އިން މަނިކުފާނު މިހާރު ވިދާޅުވާ ކޮންމެބަހެ އްވެސްވަނީ ދިވެހި ރަ އްޔިތުންނަށް ޒަހަރަކަށް. ވީމާ މަނިކުފާނު މަޖިލިސް ރަ އީސް ކަމުން އިސްތި އުފާ ދެ އްވުމަށްފަހު ގެ އަށް ވަޑަ އިގަތުމަށް ދިވެހި ރަ އްޔިތުން އެގޮވާލަން.\nދެން ފަހެ ދެނޯ؟\nއަޅުގަނޑާއި ސީމާ އާއި އައިޝާ އާއި އަދި ހުއްރިއްޔާ އަށް ހުޅުމާލެއިން ދެއްވަން މަަނިކުފާނު ވިދާޅުވި ހަތަރު ފްލެޓުންކުރެ އެންމެ ފްލެޓެއްވެސް އަދި ނުލިބޭ، މިކަމާއިގެން އަޅުގަނޑުމެން ދުވަން ޖެހެނީ ކޮންބޭފުޅެއްގެ ފަހަތުން ތޯ؟\nބޮޑު ބޮޑު ވަޒީރު ރުއްސައިގެން ރަށުގެ ތަރައްގީ ގެންނަ ޒަމާނަށް މިހާރު މިވަނީ ވާޞިލުވާން ޖެހިފަ ދެއްތޯ؟\nވާހަކަ ރީތި. މައްސަލައަކަށްވަނީ މަނިކުފާނު ވެސް ވޯޓް ހޯއްދަވަންވީމާ މީހުންގެ ބޮލަށް ޗިޕް ޖައްސަވައިގެން، ގުނބޯ ހައްދައިގެން، ހުވަފެން ދައްކައިގެން ވޯޓް ހޯއްދަވަން އުޅުއްވާތީ. އެކަން އެހެން މިހާރު ނުވާނެކަން ކައުންސިލްތަކުގެ އިންތިޚާބުން ސާފުވެއްޖެ ދެއްތޯ\nމިހާރު ވަޒީރަކަށް ކުރެވޭނެ އެއްކަމެއްވެސް ނޯންނާނެ ކަން ވަރަށް ސާފުކޮށް އެނގޭ، ހުރިހާ ކަމެއްވެސް ކުރެވޭނީ ބޮޑު ވަޒީރުން، ހުރިހާ އެންމެން ދުވަން ޖެހޭނީ ބޮޑުވަޒީރު ފަހަތުން، އެކަމަކު ތިޔަ ބޮޑުވަޒީރަކީ އެކަކަށްވެސް އެއްކަމެއްވެސް ކޮށްދޭ މީހެއް ނޫން، މުޅިން އަނގައިން ހިފަހައްޓާނީ


Rilwan mahsala: fiyavalhuthah miadhun miadhah fennaane: Raees\nރިލްވާން މައްސަލަ: ފިޔަވަޅުތައް މިއަދުން މިއަދަށް ފެންނާނެ\nރައީސް ސޯލިހު: ރިލްވާން މައްސަލާގައި އަޅުއްވާ ފިޔަވަޅުތައް މިއަދުން މިއަދަށް ފެންނާނެ ކަމަށް ވިދާޅުވި - ފޮޓޯ: އަވަސް\nވަގަށް ނަގައި މަރާލި މިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ ގެ މަރުގެ ތަހުގީގީ ރިޕޯޓާ ގުޅިގެން ސަރުކާރުން އަޅާ ފިޔަވަޅުތައް މިއަދުން މިއަދަށް ފެންނާނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nއެ ދެ ފުލުހުން ހައްޔަރު ކުރުމަށް ގިނަ ބަޔަކު ވަނީ ގޮވާލާފަ އެވެ. އަދި ބަންޑާރަ ނައިބު އިބްރާހިމް ރިފްއަތު ވެސް ވަނީ ދެ ފުލުހުން ހައްޔަރު ކުރުމަށް ފުލުހަށް އަންގާފަ އެވެ. ނަމަވެސް ފުލުހުން ބުނީ އެ ދެ ފުލުހުން ހައްޔަރު ކުރާނެ ވަރަކަށް ހެކި ނެތް ކަމަށެވެ. އަދި ސީޕީ ވެސް ވިދާޅުވެފައިވަނީ އެ މައްސަލައަކީ ކޮމިޝަނުން ތަހުގީގު ކުރާ މައްސަލައަކަށްވާއިރު ހައްޔަރު ކުރުމުގެ އަމުރެއް ހޯދޭނީ ކޮމިޝަނަށް ކަމަށެވެ.\nއެ މައްސަލަ ބޮޑުވެފައިވަނިކޮށް މިއަދު ރައީސް އޮފީހުގައި ރައީސް ސޯލިހު މީޑިއާއާ ބައްދަލު ކުރައްވައި ވިދާޅުވީ ރިޕޯޓާ ގުޅިގެން މިހާރު ކުރެވެން ހުރި ކަންކަމާ ގުޅޭ ގޮތުން އިއްޔެ ގުޅުންހުރި އިދާރާތަކާއެކު ބައްދަލުވުމެއް ބޭއްވި ކަމަށެވެ. ރައީސް އޮފީހުގައި އޮތް އެ ބައްދަލުވުމުގައި ބަންޑާރަ ނައިބާއި ޕްރޮސިކިއުޓާ ޖެނަރަލާއި ފުލުހުން އަދި ރިޔާސީ ކޮމިޝަންގެ ބޭފުޅުން ބައިވެރިވެވަޑައިގެންނެވި އެވެ.\n"މިހާރުން މިހާރަށް ކުރަން ޖެހޭ ކަންކަން، އަދި އޭގެ އިތުރަށް ވެސް މިކަމާ ގުޅިގެން ކުރަން ޖެހޭ ކަންތައްތަކަކީ އެތައް މުއައްސަސާތަކާ ގުޅިފައި ހުރި ކަމެއް، އެންމެ ކަމެއް ނޫން ކުރަން މިޖެހެނީ، ތަހުގީގަށް ހާޒިރު ކުރަން ޖެހޭ މީހުން އެބަ ތިިބި، ސުވާލު ކުރަން ޖެހޭ މީހުން އެބަ ތިބި، ހައްޔަރު ކުރަން ޖެހިއްޖެޔާ ހައްޔަރު ކުރަން ޖެހޭ މީހުން އެބަތިބި، މި ހުރިހާ ކަމެއް ކުރެވޭނީ މުއައްސަސާތައް ގުޅިގެން،" ރައީސް ސޯލިހު ވިދާޅުވި އެވެ.\nރައީސް ވިދާޅުވީ އިއްޔެގެ ބައްދަލުވުމުގައި މުއައްސަސާތަކުން ވަނީ މިކަމުގައި މިހާރުން މިހާރަަށް ކުރަން ޖެހިފައިވާ ކަންކަން ގުޅިގެން ކުރުމަށް އެއްބަސްވެފައި ކަމަށެވެ. އެ މަސައްކަތް އިއްޔެއިން ފެށިގެން ކުރިއަށްދާ ކަމަށެވެ.\n"ބަންދު ކުރަން ޖެހޭ މީހެއް ހުރި ކަމަށްވާނަމަ ބަންދުކޮށްގެން ތަހުގީގު ކުރަން ޖެހޭ ކަމަށްވާ އެކަން ކުރަން އެއްބަސްވެވުނު، އޭގެ އިތުރުން ރިޕޯޓް ވީއެންމެ އަވަހަކަށް ފައިނަލް ކުރުމަށް އެއްބަސްވެވުނު، ފުލުހުންގެ ތެރޭގައި ވެސް ތަހުގީގު ކުރަން ޖެހޭ ފަރާތެއްވާނަމަ އެކަން ހިނގާނެ އިއްޔެގެ ބައްދަލުވުމާއެކު،" ރައީސް ސޯލިހު ވިދާޅުވި އެވެ.\nރައީސް ސޯލިހު ވިދާޅުވީ ރިލްވާން މައްސަލާގައި ހުރިހާ މުއައްސަސާތަކުން އެއްބާރުލުން ލިބޭނެ ކަމުގެ ޔަގީންކަން އެމަނިކުފާނު ކޮމިޝަނަށް ހޯދައިދެއްވާނެ ކަމަށެވެ. އަދި މިހާތަނަށް އެއްވެސް މުއައްސަސާއަކުން އެއްބާރުލުން ނުލިބިގެން އޭގެ ޝަކުވާ ކޮމިޝަނުން އެމަނިކުފާނާ ހަމައަށް އައިސްފައި ނުވާ ކަމަށް ވެސް ވިދާޅުވި އެވެ.\nމީގެއިތުރުން ރިލްވާން ގެއްލުވާލުމުގައި ހައްދު ފަހަނައެޅި ޖަމާއަތެެއްގެ ބައިވެރިވުން އޮތުމުން އެ ހަރުކަށި ފިކުރާ ދެކޮޅަށް ސަރުކާރުން ކުރާނެ މަސައްކަތް ކުރާނެކަން ވެސް މިއަދު ރައީސް ސޯލިހު ހާމަ ކުރެއްވި އެވެ.\n"މިއަދުން މިއަދަށް، މިއަދު ވެސް އެކަމާ ގުޅޭ މަސައްކަތްތައް ކުރިއަށް ދާނެ، އަމަލީ ގޮތުން އެކަންކަން ފެށުމުން ތިޔަބޭފުޅުންނަށް ފެނިވަޑައިގަންނަވާނެ، އޭގައި ޕޮލިހާއި އެމްއެންޑީއެފްއާއި ބަންޑާރަ ނައިބާއި ޕީޖީ ހިމެނިގެން އެކަން ކުރިއަށް ދާނީ،" ރައީސް ސޯލިހު ވިދާޅުވި އެވެ.\nއަޅަން ނިންމާފައިވާ ފިޔަވަޅުތައް މިއަދު ރައީސް ހާމައެއް ނުކުރައްވަ އެވެ. ވިދާޅުވީ އެ ފިޔަވަޅުތައް ކުރިން ހާމަކޮށްފިނަމަ އެކަމުގައި އުނދަގޫތައް ކުރިމަތިވާނެ ކަމަށެވެ. ނަމަވެސް އެފަދަ ނުރައްކާތެރި މީހުން ހައްޔަރުކޮށް ބަންދުގައި ބެހެއްޓުމަށް ޖިނާއީ އިޖުރާއަތުގެ ގާނޫނާއި ޓެރަރިޒަމްގެ ގާނޫނަށް ބައެއް ބަދަލުތައް ގެނެސް ވަރަށް އަވަހަށް އެ އިސްލާހުތައް ފާސް ކުރާނެ ކަމަށް ރައީސް ވިދާޅުވި އެވެ.\nރިޕޯޓްގައިވާ ގޮތުން ރިލްވާން ގެއްލުވާލައި މަރާލުމުގެ ފަހަތުގައި އޮތީ އަލްގައިދާގެ ރާއްޖޭގެ ގޮއްޕެވެ. އެމީހުން ރިލްވާން މަރާލީ، އޭނާ ދީނަށް ފުރައްސާރަ ކުރާ ކަމަށް ބުނެ ކަމަށް ރިޕޯޓްގައިވެ އެވެ.\nރައީސް ސޯލިހު ވިދާޅުވީ ރިލްވާން މައްސަލާގައި ހިމެނޭ ސީރިއަސް ކަންކަމުގައި އެމަނިކުފާނު ފަހަތަށް ޖެހިވަޑައިނުގަންނަވާނެ ކަމަށާއި އަޅަން ޖެހުނު ކޮންމެ ފިޔަވަޅެއް ކުރިއަށް އަޅުއްވާނެ ކަމަށެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ޓެރަރިޒަމް + އަހުމަދު ރިލްވާން ރިލްވާން ރިޕޯޓް